
Αθήνα, σήμερα στις 7 Οκτωβρίου 2026 ημέρα Τετάρτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ. 
ΠΡΟΕΔΡΕΥΩΝ (Ιωάννης Πλακιωτάκης): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
Προτού προχωρήσουμε στη σημερινή συζήτηση των επίκαιρων ερωτήσεων, θα κάνω μερικές ανακοινώσεις προς το Σώμα.
Οι Υπουργοί Δικαιοσύνης, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 5-10-2026 σχέδιο νόμου: «Κώδικας Εναλλακτικής Επίλυσης Διαφορών και άλλες διατάξεις». 
Παραπέμπεται στην αρμόδια Διαρκή Επιτροπή.
Επίσης, η Πρόεδρος της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου» και οι Βουλευτές του κόμματός της κατέθεσαν στις 5-10-2026 πρόταση νόμου: «Επαναφορά 13ου και 14ου μισθού στους εργαζομένους και εργαζόμενες στον δημόσιο τομέα - Επαναφορά 13ης και 14ης σύνταξης».
Παραπέμπεται στην αρμόδια Διαρκή Επιτροπή. 
Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις Εκθέσεις της επί των σχεδίων νόμου του Υπουργείου Ελληνικής Άμυνας: 
α) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με τη χρήση του Πεδίου Βολής Κρήτης από τον Ιταλικό Στρατό για την εκτέλεση πειραματικών/εκπαιδευτικών/τακτικών βολών» 
β) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργού Άμυνας του Βασιλείου των Κάτω Χωρών σχετικά με τη διάθεση των εγκαταστάσεων του Πεδίου Βολής Κρήτης και την παροχή υπηρεσιών στο Κέντρο Αριστείας της Ενιαίας Εναέριας και Πυραυλικής Άμυνας (IAMD COE)» και
γ) «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Σερβίας για τη συνεργασία στον τομέα της στρατιωτικής εκπαίδευσης». 
Επίσης, οι Υπουργοί Εθνικής Άμυνας, Εθνικής Οικονομίας και Οικονομικών και Εξωτερικών κατέθεσαν στις 2-10-2026 σχέδιο νόμου: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργού Άμυνας του Βασιλείου των Κάτω Χωρών, σχετικά με τη διάθεση των εγκαταστάσεων του Πεδίου Βολής Κρήτης και την παροχή υπηρεσιών στο Κέντρο Αριστείας της Ενιαίας Εναέριας και Πυραυλικής Άμυνας (IAMD COE)». 
Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Εσωτερικών, Υγείας, Εργασίας και Κοινωνικής Ασφάλισης κατέθεσαν στις 2-10-2026 σχέδιο νόμου: «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Σερβίας για τη συνεργασία στον τομέα της στρατιωτικής εκπαίδευσης». 
Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών και Υγείας κατέθεσαν στις 2-10-2026 σχέδιο νόμου: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με τη χρήση του Πεδίου Βολής Κρήτης από τον Ιταλικό Στρατό για την εκτέλεση πειραματικών, εκπαιδευτικών, τακτικών βολών». 
Παραπέμφθηκαν στην αρμόδια Διαρκή Επιτροπή. 
Έχουμε επίσης τρία αιτήματα για άδεια απουσίας στο εξωτερικό. 
Ο Βουλευτής κ. Κωνσταντίνος Κόλλιας ζητεί άδεια ολιγοήμερης απουσίας στο εξωτερικό από 23 Οκτωβρίου έως και 29 Οκτωβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 8 Οκτωβρίου έως 14 Οκτωβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Ο Βουλευτής κ. Στυλιανός Πέτσας ζητεί άδεια ολιγοήμερης απουσίας στο εξωτερικό από 7 Οκτωβρίου έως και 9 Οκτωβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Ιωάννης Πλακιωτάκης): Η Βουλή ενέκρινε τη ζητηθείσα άδεια. 
Τέλος, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Νικόλαος Ανδρουλάκης με την από 5 Οκτωβρίου 2026 επιστολή του προς τον Πρόεδρο της Βουλής, μας γνωστοποιεί την προσχώρηση του Βουλευτή Επικρατείας κ. Ευάγγελου Αποστολάκη στην Κοινοβουλευτική Ομάδα «ΠΑΣΟΚ-Κίνημα Αλλαγής».
Επίσης, με την από 5 Οκτωβρίου 2026 επιστολή του ο Βουλευτής Επικρατείας κ. Ευάγγελος Αποστολάκης, μας γνωστοποιεί την προσχώρησή του στην Κοινοβουλευτική Ομάδα «ΠΑΣΟΚ-Κίνημα Αλλαγής». 
(Οι προαναφερθείσες επιστολές καταχωρίζονται στα Πρακτικά και έχουν ως εξής:






ΠΡΟΕΔΡΕΥΩΝ (Ιωάννης Πλακιωτάκης): Παρακαλείται ο κύριος Γραμματέας να ανακοινώσει τις αναφορές προς το Σώμα. 
(Ανακοινώνονται προς το Σώμα από τον Γραμματέα της Βουλής, κ. Γεώργιο Βρεττάκο, Βουλευτή Β΄ Πειραιώς της Κοινοβουλευτικής Ομάδας της Νέας Δημοκρατίας, τα ακόλουθα:
Ο Βουλευτής Λάρισας της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» κ. Μάξιμος Χαρακόπουλος κατέθεσε αναφορά προς τον Υπουργό Αγροτικής Ανάπτυξης και Τροφίμων, με την οποία ο Σύλλογος Επαγγελματιών Γεωπόνων του Νομού Λάρισας ζητά την παράταση της καταληκτικής ημερομηνίας έκδοσης των παραστατικών για τα Οικολογικά Σχήματα (Eco-schemes) από τις 31/10/2026 σε νέα ημερομηνία. 
Ο Βουλευτής Α΄ Θεσσαλονίκης της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» κ. Δημήτριος Κούβελας κατέθεσε αναφορά προς την Υπουργό Τουρισμού, με την οποία η Ένωση Τουριστικών Γραφείων Μακεδονίας-Θράκης, με επιστολή της αναδεικνύει την ανεξέλεγκτη έξαρση της παράνομης διοργάνωσης ταξιδιών και αθέμιτου ανταγωνισμού στον τουριστικό κλάδο, από μη αδειοδοτημένα άτομα στο διαδίκτυο και τα μέσα κοινωνικής δικτύωσης.
Ο Βουλευτής Πέλλας της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» κ. Βασίλειος (Λάκης) Βασιλειάδης κατέθεσε αναφορά προς τον Υπουργό Δικαιοσύνης, με την οποία η Ένωση Επιμελητών Κοινωνικής Αρωγής με επιστολή της αιτείται την άμεση τοποθέτηση προϊσταμένων στα Τμήματα Επιμελητών Ανηλίκων και Κοινωνικής Αρωγής, καθώς και την αποκατάσταση της οικονομικής αδικίας που υφίστανται, οι υπάλληλοι που εκτελούν χρέη προϊσταμένου. 
Η Βουλευτής Λασιθίου της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αικατερίνη (Κατερίνα) Σπυριδάκη κατέθεσε αναφορά προς τον Υπουργό Αγροτικής Ανάπτυξης και Τροφίμων, με την οποία ο Αγροτικός Συνεταιρισμός Οροπεδίου Λασιθίου Κρήτης με επιστολή του ζητά την άμεση καταγραφή, στήριξη και αποζημίωση πληγέντων από την πρόσφατη σφοδρή κακοκαιρία, που μετέτρεψε τον κάμπο σε μια απέραντη λίμνη, προκαλώντας ολοκληρωτική καταστροφή. 
Ο Βουλευτής Ηλείας της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Μιχαήλ Κατρίνης κατέθεσε αναφορά προς τον Υπουργό Ναυτιλίας και Νησιωτικής Πολιτικής, με την οποία η Ένωση Προσωπικού Λιμενικού Σώματος Ζακύνθου-Ηλείας ζητά άμεση και ουσιαστική ενίσχυση του Λιμεναρχείου Ζακύνθου με μόνιμο προσωπικό, ανάλογο με το πραγματικό επιχειρησιακό του αντικείμενο.
Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Ευβοίας κ. Γεώργιος Μαρίνος και Β΄ Πειραιώς κ. Διαμάντω Μανωλάκου της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κατέθεσαν αναφορά προς τον Υπουργό Υγείας, με την οποία ο Σύλλογος Εργαζομένων του Γενικού Νοσοκομείου Χαλκίδας με επιστολή του αναλύει τα σοβαρά προβλήματα που αντιμετωπίζουν και ζητά άμεση στελέχωση του Νοσοκομείου, την κάλυψη των κενών οργανικών θέσεων, καθώς και τη δρομολόγηση νέου Οργανισμού, προσαρμοσμένου στις πραγματικές ανάγκες του νέου Γενικού Νοσοκομείου Χαλκίδας. 
Ο Βουλευτής Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ» κ. Ιωάννης Αμανατίδης κατέθεσε αναφορά προς τους Υπουργούς Προστασίας του Πολίτη και Υποδομών και Μεταφορών, με την οποία η Ένωση Αστυνομικών Υπαλλήλων Αθηνών αιτείται να μη διακόπτονται ούτε να απενεργοποιούνται οι κάρτες μετακίνησης των Μέσων Μαζικής Μεταφοράς των Αστυνομικών Υπαλλήλων, όταν αυτοί μετακινούνται ή αποσπώνται προσωρινά για την κάλυψη υπηρεσιακών αναγκών.
Ο Βουλευτής Αχαΐας της Κοινοβουλευτικής Ομάδας «ΝΙΚΗ» κ. Σπυρίδων Τσιρώνης κατέθεσε αναφορά προς τους Υπουργούς Εσωτερικών, Υποδομών και Μεταφορών, Τουρισμού και Προστασίας του Πολίτη, με την οποία ο Σύλλογος Τουριστικών Καταλυμάτων Ρόδου εκφράζει τον προβληματισμό του για την ανεξέλεγκτη ανάπτυξη της δραστηριότητας ενοικίασης ηλεκτρικών πατινιών και ποδηλάτων στις τουριστικές περιοχές του νησιού, επισημαίνοντας την ανάγκη για ένα σαφές, ελεγχόμενο και ισότιμο θεσμικό πλαίσιο. 
Η Ανεξάρτητη Βουλευτής Βοιωτίας κ. Παναγιού (Γιώτα) Πούλου κατέθεσε αναφορά προς τον Υπουργό Αγροτικής Ανάπτυξης και Τροφίμων, με την οποία ο Αγροτικός Σύλλογος Θηβών, Λιβαδειάς, Βαγίων και Ησιόδου του Νομού Βοιωτίας με ανακοίνωσή του ζητά άμεσες αποφάσεις για την ολοκλήρωση των δηλώσεων ΟΣΔΕ, χωρίς να κινδυνεύουν δικαιώματα και ενισχύσεις εξαιτίας προβλημάτων του Κτηματολογίου και παράλληλα ζητούν ειδικό μέτρο στήριξης, για το σύνολο των αγροτικών προϊόντων της Βοιωτίας, με βάση το πραγματικό κόστος παραγωγής και τις ιδιαίτερες συνθήκες του έτους 2026. 


ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, ολοκληρώθηκε η ανακοίνωση των αναφορών. 
Εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:
«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 7 Οκτωβρίου 2026 ότι οι επίκαιρες ερωτήσεις που θα συζητηθούν είναι οι εξής: η υπ’ αριθμόν 7/5-10-2026 και η 8/5-10-2026 θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη και η υπ’ αριθμόν 6/5-10-2026 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη. 
Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές». 
Κατόπιν τούτου, ξεκινάμε με τη δεύτερη με αριθμό 6/5-10-2026 επίκαιρη ερώτηση πρώτου κύκλου του Βουλευτή Χίου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Σταύρου Μιχαηλίδη προς τον Υπουργό Εθνικής Άμυνας με θέμα: «Πριμοδότηση αθλητών και αθλητριών με υψηλές επιδόσεις για την εισαγωγή τους σε στρατιωτικές σχολές και σχολές σωμάτων ασφαλείας».
Κύριε Μιχαηλίδη, έχετε τον λόγο.
ΣΤΑΥΡΟΣ ΜΙΧΑΗΛΙΔΗΣ: Καλημέρα, κύριε Πρόεδρε. Καλημέρα, κύριε Υπουργέ. Καλημέρα, κυρίες και κύριοι.
Επιτέλους μετά από πολλούς μήνες καταφέραμε και συναντιόμαστε γι’ αυτό το θέμα, κύριε Υπουργέ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ποτέ δεν είναι αργά.
ΣΤΑΥΡΟΣ ΜΙΧΑΗΛΙΔΗΣ: Ποτέ δεν είναι αργά και ελπίζω, για να μην πω ότι είμαι βέβαιος, επειδή σας διακρίνει η λογική και η σύνεση, ότι θα αποδεχτείτε αυτό το λογικό που θα σας περιγράψω τώρα.
Με το ισχύον ρυθμιστικό πλαίσιο αθλητές και αθλήτριες που σημείωσαν διακρίσεις σε ολυμπιακούς, παγκόσμιους, πανευρωπαϊκούς και πανελλαδικούς αγώνες ομαδικών ή ατομικών αθλημάτων, δύναται να εισάγονται στην τριτοβάθμια εκπαίδευση καθ’ υπέρβασιν του αριθμού των εισακτέων. 
Ωστόσο το ίδιο ως άνω ρυθμιστικό πλαίσιο εξαιρεί τη δυνατότητα εισαγωγής τους σε στρατιωτικές σχολές και σχολές σωμάτων ασφαλείας. 
Είναι αδήριτη η ανάγκη αύξησης του αριθμού των εισακτέων στις στρατιωτικές σχολές και γίνεται ακόμα πιο επιτακτική δεδομένης της ραγδαίας μείωσης της προσέλευσης υποψηφίων, αλλά και των παραιτήσεων που δυστυχώς ακολουθούν.
Επειδή η πριμοδότηση των διακριθέντων αθλητών και αθλητριών για την εισαγωγή τους στην τριτοβάθμια εκπαίδευση και κατ’ αναλογία στις στρατιωτικές σχολές και τις σχολές σωμάτων ασφαλείας, έχει κριθεί από το Συμβούλιο της Επικρατείας δυνάμει της υπ’ αριθμόν 1537/2023 απόφασής του, σύμφωνα με τις συνταγματικές αρχές της ισότητας, της αξιοκρατίας και της αναλογικότητας μέτρου - σκοπού, επειδή η προπονητική και αγωνιστική εμπειρία των υψηλών επιδόσεων αθλητών και αθλητριών ενισχύει την ψυχική αντοχή τους και την ικανότητα ανταπόκρισής τους σε απαιτητικές συνθήκες, ιδιότητες που ευθυγραμμίζονται με τις απαιτήσεις των στρατιωτικών σχολών και των σχολών σωμάτων ασφαλείας, επειδή η θεσμοθέτηση ειδικού πλαισίου εισαγωγής για διακριθέντες αθλητές και διακριθείσες αθλήτριες θα συμβάλει στην ενίσχυση των στρατιωτικών σχολών και των σχολών σωμάτων ασφαλείας, σας ρωτάμε:
Πρώτον, προτίθεται το Υπουργείο να συμπεριλάβει τις στρατιωτικές σχολές και τις σχολές σωμάτων ασφαλείας, όπου δύναται να εισάγονται οι διακριθέντες αθλητές και οι διακριθείσες αθλήτριες κατά τα προβλεπόμενα στο άρθρο 34 του ν. 2275/1999; Αν ναι, ποιο είναι το χρονοδιάγραμμα έναρξης ισχύος της δυνατότητας εισαγωγής των ως άνω αθλητριών στις εν λόγω σχολές; Εξετάζεται η δυνατότητα να υλοποιηθεί από φέτος και μια τέτοια ρύθμιση; Αν όχι, για ποιους λόγους θα παραμείνει αυτή η εξαίρεση; 
Δεύτερον, ο μέχρι σήμερα αποκλεισμός τους οφείλεται σε συμπεράσματα μελέτης - εκτίμησης αναφορικά με τη συνεισφορά μιας τέτοιας ρύθμισης;
Παρακαλώ για την απάντησή σας.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μιχαηλίδη.
Θα απαντήσει ο Υφυπουργός Εθνικής Άμυνας Αθανάσιος Δαβάκης.
Κύριε Δαβάκη, έχετε τον λόγο.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε συνάδελφε, πάντοτε προσέρχομαι στη Βουλή, όπως όλοι γνωρίζετε. Υπήρξαν περιστάσεις οι οποίες ανέβαλαν εκατέρωθεν τη συγκεκριμένη διαδικασία. 
Αυτό που αναφέρετε, από πρώτη άποψη φαίνεται και λογικό και θεμιτό. Προτείνετε οι διακεκριμένοι αθλητές να τυγχάνουν μιας προνομιακής μεταχείρισης για την εισαγωγή τους στις παραγωγικές σχολές των ενόπλων δυνάμεων. Όμως αυτό το θέμα αναδεικνύει και κάποιες αδυναμίες και προβλήματα τα οποία στην πορεία της υλοποίησης ενδεχομένως υπάρχουν.
 Κατ’ αρχάς σύμφωνα με τη συνταγματική επιταγή για την προστασία του εννόμου αγαθού του αθλητισμού -άρθρο 16 παράγραφος 9 του Συντάγματος- οι Ένοπλες Δυνάμεις δεν γκρεμίζουν τείχη όπως στο παρελθόν, αλλά δέχονται στις τάξεις τους στελέχη τα οποία όπως και εσείς αναφέρατε, έχουν διακριθεί στις πρώτες θέσεις στους ολυμπιακούς αγώνες, σε διεθνείς συναντήσεις κλπ. Μάλιστα πρόσφατα είχα την τιμή να απονείμω βαθμό σε Έλληνες αθλητές, όπως ο Μανώλης Καραλής, ο Αποστόλης Χρήστου, ο Θόδωρος Ξενίδης, η Ζωή Φίτσιου, η Δήμητρα - Ελένη Κοντού, ο Αντώνης Παπακωνσταντίνου και ο Πέτρος Γκαϊτατζής.
Με άλλα λόγια, κύριε συνάδελφε, οι Ένοπλες Δυνάμεις έχουν ανοιχτές τις αγκαλιές τους στον ελληνικό αθλητισμό και στα παιδιά εκείνα του ελληνικού λαού τα οποία διακρίνονται σε αυτές τις θέσεις. Αυτό όμως το προνόμιο δεν μπορεί να επεκταθεί σε μία προνομιακή εισαγωγή διακεκριμένων αθλητών στις παραγωγικές σχολές. Αρχικά οι στρατιωτικές σχολές δεν είναι απλά πανεπιστημιακές σχολές, αλλά συνοδεύονται, όπως πολύ καλά ξέρετε γιατί έχει υπηρετήσει αντιστοίχως, και με διορισμό σε δημόσια θέση. Στο πλαίσιο αυτό η απόκλιση από την αρχή της ισότητας και της αξιοκρατίας επιτρέπεται μόνον εφόσον επιδιώκονται στενά οριζόμενοι λόγοι δημοσίου συμφέροντος, όπως, για παράδειγμα, η καταπολέμηση του δημογραφικού προβλήματος στους πολύτεκνους.
Με άλλα λόγια, λοιπόν, οι στρατιωτικές σχολές δεν δίνουν μόνο πρόσβαση στη γνώση, όπως οι πανεπιστημιακές σχολές, αλλά και πρόσβαση, επαναλαμβάνω, σε έναν χώρο του δημοσίου, σε μία δημόσια θέση. Τους άλλους λόγους για τους οποίους δεν μπορούμε να το υιοθετήσουμε θα τους πω στη δευτερολογία μου. Αντιλαμβάνεστε ότι υπάρχει η ανθρώπινη διάσταση, υπάρχει η επιβράβευση, αλλά από την άλλη μεριά υπάρχουν και οι συγκεκριμένοι τυπικοί, ουσιαστικοί και υπηρεσιακοί λόγοι, οι οποίοι εμποδίζουν, δυσκολεύουν να υπάρξει αυτό το οποίο εσείς στον πυρήνα της ερώτησής σας μας θέτετε.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Υπουργό.
Κύριε Μιχαηλίδη, έχετε τον λόγο.
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε.
Κύριε Υπουργέ, θέλω να ξεκινήσω από την αποστροφή σας ότι δεν μπορείτε να συμπεριφερθείτε προνομιακά έναντι των αθλητών. Δε ζητάει κανένας προνόμιο. Δεν τους βάζετε από το παράθυρο, δε ζητάμε να μπουν οι αθλητές μας από το παράθυρο σε μια στρατιωτική σχολή. Εξάλλου αυτό συμβαίνει με αυτήν την λογική στις πανεπιστημιακές σχολές. Δίνεται ένα πριμ 10% των μορίων και αν μπορούν και είναι ικανοί και έχουν επιτύχει ένα σοβαρό ποσοστό μορίων εισάγονται. Ισχύει αυτό και έχει κριθεί όπως είπα και από το Συμβούλιο της Επικρατείας.
Είπατε επίσης ότι σήμερα το Υπουργείο Εθνικής Άμυνας, η πατρίδα δέχεται στις τάξεις της και αθλητές που έχουν διακριθεί κ.λπ. Σύμφωνοι. Καλώς κάνει η πατρίδα και τους δέχεται στις αγκάλες της με έναν βαθμό υποπλοιάρχου, υπολοχαγού, υποσμηναγού κ.λπ. για τιμητικούς λόγους και για να προσφέρουν, όχι όμως με τη λογική της στρατιωτικής καριέρας. Είναι άλλα πράγματα αυτά που λέμε.
Ζούμε σε μια εποχή όπου υπάρχει μεγάλη απαρέσκεια για την εισαγωγή  σε στρατιωτικές σχολές. Σας δίνω κάποια στοιχεία τα οποία τα γνωρίζετε καλά: Από το 2021 μέχρι σήμερα 1.500 θέσεις γενικότερα των δοκίμων -αξιωματικών και υπαξιωματικών- είναι κενές. Ή δεν πάνε ή όταν πάνε παραιτούνται. Γιατί είμαστε λοιπόν σε ένα τέτοιο περιβάλλον απαρέσκειας; Διότι υπάρχουν δυσκολίες. Αντιθέτως ένας αθλητής, μία νέα, ένας νέος που έχουν διακριθεί στο στίβο τον αθλητικό και μάλιστα όλα τα παιδικά και νεανικά του χρόνια αγωνίστηκε για να φτάσει εκεί, σημαίνει ότι έχει δημιουργήσει και έναν χαρακτήρα που πραγματικά μπορεί να αντέξει σε δυσκολίες που μπορεί να συναντήσει στις στρατιωτικές σχολές και στο αυριανό επάγγελμά του. Και όχι μόνο αυτό, αλλά είναι βέβαιο ότι αυτές οι προσωπικότητες, αυτοί οι νέοι θα κοσμήσουν, θα προσφέρουν ουσιαστικά, γιατί έχουν γαλουχηθεί στη δυσκολία, στην αντιμετώπιση των προβλημάτων.
Με ποια λογική, λοιπόν, έρχεται τώρα το Υπουργείο Άμυνας και λέει «Εγώ δεν το κάνω αυτό»;  Μάλλον αυτοί που εισηγήθηκαν την απάντησή σας αντιλαμβάνονται το θέμα ως προνόμιο. Δεν είναι προνόμιο, είναι ίση μεταχείριση, είναι η απόφαση και του ΣτΕ, αλλά και η λογική. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Δεν μπορεί δηλαδή όλα τα παιδιά να μπορούν να έχουν αυτό το πριμ, αυτήν την επιβράβευση κάποιων ελάχιστων μορίων για όλες τις σχολές, για ιατρικές, για νομικές, για πολυτεχνεία και να μην μπορούν να πάνε στη σχολή υπαξιωματικών ή αξιωματικών των Ενόπλων Δυνάμεων και των Σωμάτων Ασφαλείας που αιμορραγούν. Δεν θέλω να αναφερθώ και φέτος τι αντιμετωπίσαμε. 
Δεν μπορείτε να το δείτε λίγο διασταλτικά, με λογική και να το επανεξετάσετε και να ανοίξετε τις πόρτες σας σ’ αυτά τα παιδιά που πραγματικά είναι σε όλα αξιέπαινα; Δεν μπορείς να διακριθείς στον στίβο, τον αθλητισμό, εάν δεν έχεις μια τέτοια προσωπικότητα που αντέχει, που είναι υπομονετική, που έχει πείσμα. Δηλαδή τι; Όλα τα χαρακτηριστικά που πρέπει να έχει ένα στέλεχος των Ενόπλων μας Δυνάμεων. 
Θέλουμε να το επανεξετάσετε και στη δευτερολογία σας να υποσχεθείτε στον ελληνικό λαό ότι αυτό το λογικό δεν στέκει στον παραλογισμό να κλείνουν οι πόρτες του Υπουργείου Εθνικής Άμυνας στις καταστάσεις που περιέγραψα. Δεν μπορούμε να φέρουμε παιδιά στις στρατιωτικές σχολές. Δεν μπορούμε να τους κρατήσουμε... 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μιχαηλίδη.
Παρακαλώ, κύριε Υπουργέ, έχετε τον λόγο. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κύριε συνάδελφε, στον πυρήνα του ερωτήματός σας ανέφερα στην πρωτολογία μου και στην αρχή ότι συμφωνούμε και ότι παραβιάζετε ανοικτές θύρες. Το ανέφερα δε ως λογικό και επιθυμητό. 
Σας ανέλυσα επ’ ολίγον τα προβλήματα τα οποία υπάρχουν. Ένα από αυτά τα προβλήματα -και είμαι προσωπικός δέκτης αυτών των προβλημάτων- είναι η δυσκολία ακόμη και των παιδιών αυτών που είναι αθλητές στις Ένοπλες Δυνάμεις να παρακολουθήσουν πλήρως το πρόγραμμα, ιδιαίτερα στο Πολεμικό Ναυτικό, όπου, όπως ξέρετε, πρέπει να υπάρχει υπηρεσία σε πλοίο με ό,τι αυτό σημαίνει για έναν αθλητή ο οποίος πρέπει να αθλείται. 
Δεν κλείνουν οι Ένοπλες Δυνάμεις την πόρτα σε κανένα ελληνόπουλο. Ίσα ίσα, με όλο το πρόγραμμα, το οποίο τα τελευταία χρόνια αναλύεται, προσπαθούμε να είναι πιο ελκυστικές, να έχουν μια προβλέψιμη καριέρα και μια ποιοτική καθημερινότητα: οικιστικό, μισθολόγιο και όλα αυτά τα οποία συνθέτουν κάτι καινούργιο στα στελέχη των Ενόπλων Δυνάμεων. 
Θα το εξετάσουμε, αλλά αυτό το οποίο σας είπα είναι ότι δεν μπορούμε αυτομάτως να δημιουργήσουμε μια κατάσταση η οποία πρώτον, έχει και μια ανισότητα και δεύτερον, δεν συνάδει με το στρατιωτικό επάγγελμα για τον καθένα. 
Η απαρέσκεια, την οποία αναφέρατε, δεν προϋποθέτει ότι θα έχει μια ευαρέσκεια ή μια καλύτερη θέαση του υποψηφίου αθλητού στις Ένοπλες Δυνάμεις. Είναι μια γενική κατάσταση και θέματα τα οποία μπορούμε να τα αναλύσουμε όσον αφορά αυτό, παρότι σ’ αυτήν τη χρονική στιγμή, δηλαδή πρόσφατα στις εισαγωγικές εξετάσεις, υπήρξαν σημαντικές και καλές επιδόσεις των νέων παιδιών στις στρατιωτικές σχολές. Όχι σε όλες, αλλά στις περισσότερες στρατιωτικές σχολές. 
Θα το επανεξετάσουμε, χωρίς όμως να δίνω μεγάλες ελπίδες. Υπάρχουν συγκεκριμένα προβλήματα και συγκεκριμένες καταστάσεις, οι οποίες αυτήν τη στιγμή εμείς δεν μπορούμε να τις ανοίξουμε. Αυτό. 
Ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κύριο Υπουργό. 
Οι δύο επόμενες επίκαιρες ερωτήσεις απευθύνονται προς τον Υπουργό Υγείας κ. Άδωνι Γεωργιάδη. 
Ξεκινάμε με την πρώτη με αριθμό 7/5-10-2026 επίκαιρη ερώτηση πρώτου κύκλου του Βουλευτή Ηρακλείου της Κ.Ο. ΝΕΑ ΔΗΜΟΚΡΑΤΙΑ κ. Ελευθέριου Αυγενάκη προς τον Υπουργό Υγείας με θέμα: «Υλοποίηση της δέσμευσης για την ανακαίνιση και αναβάθμιση του Κέντρου Υγείας Χάρακα - Ανάγκη άμεσης ένταξης του έργου και καθορισμού δεσμευτικού χρονοδιαγράμματος».
Παρακαλώ, κύριε Αυγενάκη, έχετε τον λόγο. 
ΕΛΕΥΘΕΡΙΟΣ ΑΥΓΕΝΑΚΗΣ: Ευχαριστώ πολύ, κύριε Πρόεδρε. 
Κύριε Υπουργέ, το Κέντρο Υγείας Χάρακα αποτελεί κρίσιμη δομή πρωτοβάθμιας φροντίδας υγείας για τους κατοίκους των Δήμων Αχαρνών-Αστερουσίων και Δήμου Γόρτυνας και ευρύτερα για την ενδοχώρα του Νομού Ηρακλείου. Η παλαιότητα του κτηρίου, οι σοβαρές φθορές που έχουν καταγραφεί και η ανάγκη καθολικής ανακαίνισης και στατικής ενίσχυσής του καθιστούν επιβεβλημένη την άμεση υλοποίηση του έργου αυτού. 
Για το ζήτημα αυτό έχουν προηγηθεί επανειλημμένες θεσμικές μας παρεμβάσεις. Σας θυμίζω ότι στις 19 Νοεμβρίου 2025 πραγματοποιήθηκε στο γραφείο σας, με τη σύμφωνη φυσικά δική σας γνώμη, συνάντηση όπου συμμετείχαν ο Δήμαρχος Γόρτυνας Μιχάλης Κοκολάκης, ο Δήμαρχος Αχαρνών-Αστερουσίων Μανώλης Κοκοσάλης, ο Αντιδήμαρχος Τεχνικών Έργων Μάμας Σφακιανάκης και ο Πρόεδρος της Τοπικής Κοινότητας Χάρακα Παντελής Τσικρικονάκης, καθώς έχετε λάβει και σχετική επιστολή από την Πρόεδρο Φίλων του Κέντρου Υγείας Χάρακα κ. Κατερίνα Χάουσνερ. 
Αντικείμενο ήταν η ολική αναβάθμιση του Κέντρου Υγείας, το οποίο εξυπηρετεί τους δύο δήμους και συνολικά πενήντα δύο οικισμούς, δηλαδή αρκετές χιλιάδες μόνιμους κατοίκους, αλλά και αρκετές χιλιάδες επισκέπτες κατά την καλοκαιρινή περίοδο. Κατά τη συνάντηση υπήρξε δέσμευσή σας και επιβεβαιώθηκε η ξεκάθαρη στήριξή σας για την ολοκλήρωση του έργου αυτού και την ουσιαστική βελτίωση των υποδομών και των παρεχόμενων υπηρεσιών υγείας. 
Τον Φεβρουάριο του 2026 γνωστοποιήθηκε ότι το έργο βρισκόταν στην τελική φάση ένταξης στο Τομεακό Πρόγραμμα Ανάπτυξης του Υπουργείου Υγείας για την περίοδο 2026-2030. Σύμφωνα με τη σχετική ενημέρωση, οι μελέτες είχαν εγκριθεί και παραδοθεί από το ΤΑΙΠΕΔ στην 7η Υγειονομική Περιφέρεια Κρήτης, είχαν εξασφαλιστεί οι απαραίτητες άδειες από τον Δήμο Αχαρνών-Αστερουσίων και ο συνολικός προϋπολογισμός ανερχόταν σε 1.935.000 ευρώ, συμπεριλαμβανομένου και του ΦΠΑ. Είχε, επίσης, μεταφερθεί η δέσμευσή σας για την οριστική ένταξη του έργου στο πρόγραμμα. 
Γι’ αυτό, κύριε Υπουργέ, σας θέτω το ερώτημα όπως ακριβώς έχει κατατεθεί στην επίκαιρη ερώτησή μου. Έχει εκδοθεί η οριστική απόφαση ένταξης του έργου ανακαίνισης και αναβάθμισης του Κέντρου Υγείας Χάρακα στο Τομεακό Πρόγραμμα Ανάπτυξης του Υπουργείου Υγείας; Ποια είναι η δέσμευση της πολιτικής ηγεσίας του Υπουργείου σε μια κοινωνία που περιμένει εναγωνίως η δέσμευση να γίνει πράξη; 
Κι επειδή δεν διακρίνεστε για τα μισόλογα, είμαι βέβαιος πως θα πείτε καθαρές κουβέντες, κάτι που περιμένει με αγωνία να ακούσει ο πολίτης των περιοχών αυτών. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Αυγενάκη. 
Παρακαλώ κύριε Υπουργέ, έχετε τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, ευχαριστώ πολύ.
Κύριε συνάδελφε, πριν πω κάτι, θέλω να ξεκινήσω λέγοντας ότι εκφράζω δημόσια τη στήριξή μου στη μνήμη των θυμάτων του φοβερού τρομοκρατικού χτυπήματος της Χαμάς κατά του κράτους του Ισραήλ της 7ης Οκτωβρίου 2023. 
Σήμερα συμπληρώνονται, κύριε συνάδελφε, τρία χρόνια από αυτήν τη φοβερή τρομοκρατική επίθεση και μου δίνεται η ευκαιρία από το ιερό Βήμα της Βουλής των Ελλήνων να πω και να εκφράσω τη συμπαράστασή μου στο Ισραήλ, την αγαπημένη χώρα, φίλη και σύμμαχο της Ελλάδος, και στις οικογένειες των θυμάτων αυτής της φοβερής τραγωδίας. 
Διότι σε αυτήν την εποχή της προπαγάνδας, δυστυχώς, όλα αυτά τα εγκλήματα έχουν καλυφθεί από πάρα πολύ επικοινωνιακό θόρυβο από διάφορους αριστεριστές που ρίχνουν στον μύλο, στον αντισημιτισμό. Άρα, λοιπόν, η σημερινή μέρα είναι μια σημαντική μέρα που δεν πρέπει να ξεχνάμε. 
Κύριε συνάδελφε, κατ’ αρχάς ευχαριστώ πάρα πολύ για την ερώτηση. Πράγματι, ήσασταν εσείς που είχατε έρθει στο γραφείο μου πριν από ενάμιση χρόνο περίπου και μου είχατε θέσει ιδιαίτερα το πρόβλημα του Χάρακα και όχι μόνο, κυρίως -για να το καταλάβει όποιος μας βλέπει- των Κέντρων Υγείας της Κρήτης που δεν καταφέραμε να εντάξουμε στο Ταμείο Ανάκαμψης και Ανθεκτικότητας.
Στην Κρήτη έχουμε κάνει ένα τεράστιο έργο ανακαίνισης των δομών υγείας, πραγματικά πρωτόγνωρο, το μεγαλύτερο στα χρονικά, αλλά για πέντε Κέντρα Υγείας για διάφορους λόγους, άλλα εκ νομικών λόγων, άλλα εκ λόγων στατικότητας κ.λπ., κύριε Πρόεδρε, δράττομαι της ευκαιρίας, γιατί κι εσείς κατάγεστε από την αγαπημένη μου Κρήτη, να κάνω εδώ μια παρένθεση και να πω τα εξής.
Πρέπει να είμαι ο μεγαλύτερος θαυμαστής της Κρήτης στην Ελλάδα. Συχνά λέω στους φίλους μου ποιος είναι ο ορισμός του τοπικιστού. Ο ορισμός του τοπικιστού είναι να πιστεύεις ότι ο τόπος σου είναι ομορφότερος από την Κρήτη. Και μπορώ να το πω γιατί εγώ είμαι από τη Μακεδονία, δεν είμαι από την Κρήτη, άρα έχω δικαίωμα να το λέω.
Για να μην μακρηγορώ, κυρίες και κύριοι συνάδελφοι, έχουμε δεσμεύσει πράγματι 17 εκατομμύρια ευρώ. Κατ’ αρχάς, για τον Χάρακα που είναι η ερώτηση, με δική μου απόφαση, από το Ταμείο Ανάκαμψης και Ανθεκτικότητας χρηματοδοτήθηκε η μελέτη γιατί το βασικό πρόβλημα του κτηρίου ήταν η στατικότητα. Ήθελε δηλαδή άλλου είδους κατασκευή από αυτήν που αρχικά είχε προβλεφθεί. 
Εντάσσουμε στο Πρόγραμμα Δημοσίων Επενδύσεων του Υπουργείου Υγείας με συνολικό κόστος 17 εκατομμύρια ευρώ την πλήρη ανακαίνιση των Κέντρων Υγείας Χάρακα, Άνω Βιάννου, Περάματος, Σπηλίου και Κανδάνου.
Τα ξαναδιαβάζω για να ακουστούν δυνατά στην Κρήτη. Ο Χάρακας, η Άνω Βιάννος, το Πέραμα, το Σπήλι και η Κάνδανος, με δική μου απόφαση, έχουν ήδη ενταχθεί στο τομεακό πρόγραμμα του Υπουργείου Υγείας, ύψους 17 εκατομμυρίων ευρώ. Αυτή τη στιγμή εκκρεμεί η έγκρισή τους ως έργα στρατηγικής σημασίας από την ανώτατη Κυβερνητική Επιτροπή. Μόλις συγκληθεί -το έχουμε βάλει ως θεματολογία- και μόλις οριστεί η συνεδρίαση της Κυβερνητικής Επιτροπής από το Υπουργείο Οικονομικών, θα περάσει και το δικό μας θέμα, του Υπουργείου Υγείας, η ανακαίνιση, δηλαδή, αυτών των πέντε Κέντρων Υγείας, και αμέσως μετά ξεκινάει ο διαγωνισμός για την υλοποίηση του έργου. Τα χρήματα έχουν δεσμευτεί, τα έχουμε εντάξει στο τομεακό μας πρόγραμμα. Το έργο θα γίνει, γιατί πρέπει να γίνει και το αξίζει η Κρήτη.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Υπουργό.
Παρακαλώ, κύριε Αυγενάκη, έχετε τον λόγο.
ΕΛΕΥΘΕΡΙΟΣ ΑΥΓΕΝΑΚΗΣ: Μας δίνετε μεγάλη χαρά, αγαπητέ Υπουργέ, γιατί είστε απολύτως συνεπής σε αυτά που υποσχεθήκατε στη συνάντηση εκείνη που περιγράψατε. 
Η σημερινή ανακοίνωση από το δικό σας στόμα για την ένταξη των έργων «Ανακαίνιση και Αναβάθμιση του Κέντρου Υγείας Χάρακα αλλά και της Άνω Βιάννου» αποτελεί μια ιδιαίτερα θετική εξέλιξη για την ενδοχώρα του Νομού Ηρακλείου, για τον Νότο. 
Εκφράζω την αμέριστη χαρά και την ικανοποίησή μου, εκπροσωπώντας ένα μεγάλο μέρος του ηρακλειώτικου κόσμου αλλά και του κρητικού λαού, γιατί είναι και άλλα δύο έργα που ανακοινώσατε. Είναι αιτήματα που στηρίχθηκαν με επιμονή από την τοπική κοινωνία. Λοιδορήθηκαν για πολλά χρόνια και οι κάτοικοι εξαπατήθηκαν από πολλούς που υποσχέθηκαν και δεν έπραξαν. Εσείς το είπατε και το κάνατε. Σας τιμά η σημερινή σας ανακοίνωση.
Σας ευχαριστώ και προσωπικά, και εννοείται πως θα είναι χαρά μας συντομότατα να βρεθείτε στην Κρήτη, για να φιλοξενήσουμε έναν φίλο του τόπου μας. Δεν έχετε κρύψει ποτέ τα συναισθήματά σας, και με τη συνέπεια την οποία δείχνετε στις ανάγκες αυτού του τόπου, σας περιμένουμε ακόμη περισσότερο ως έναν αγαπημένο φίλο του τόπου αυτού. 
Θέλω να ευχαριστήσω για τα δύο αυτά έργα που αφορούν τον Νομό Ηρακλείου, την 7η ΥΠΕ, τις δημοτικές αρχές, τον Σύλλογο Φίλων του Κέντρου Υγείας Χάρακα ιδιαιτέρως, καθώς και το προσωπικό της δομής και των δύο Κέντρων Υγείας. Η συνεργασία όλων έφερε αυτά τα αποτελέσματα.
Η σημερινή εξέλιξη συνδέεται με μια ευρύτερη προσπάθεια του Υπουργείου Υγείας -να τα λέμε, διότι συνήθως ξεχνιόνταν αυτά- στην Κρήτη: Πρώτον, στο ΠΑΓΝΗ, 3.690.000 ευρώ για την ανακαίνιση και επέκταση των επειγόντων και 5.200.000 ευρώ για την προσθήκη ορόφων ογκολογικής κλινικής. Στο Βενιζέλειο, περίπου 2 εκατομμύρια ευρώ για την ανακαίνιση των επειγόντων, εγκατάσταση δαπέδων και στεγανώσεις. Στο Νοσοκομείο Χανίων «Άγιος Γεώργιος» 4 εκατομμύρια ευρώ για τα επείγοντα και, με ξεχωριστή χρηματοδότηση, 5.400.000 ευρώ για τη δεύτερη φάση της ενεργειακής αναβάθμισης. Στο Νοσοκομείο Ρεθύμνου 670.000 ευρώ για την αντικατάσταση του κλιματισμού, ενώ υπάρχει κοινή σύμβαση 1.600.000 εκατομμύρια ευρώ για την ανακαίνιση των επειγόντων του Ρεθύμνου και την ανακατασκευή σωληνώσεων κλιματισμού του Νοσοκομείου Χανίων. Και στα Νοσοκομεία Αγίου Νικολάου, Νεάπολης -το «Διαλυνάκειο»- Ιεράπετρας και Σητείας, συνολικά 2.500.00 ευρώ.
Παράλληλα, προχωρήσατε στην υπογραφή συμβάσεων περίπου 7.500.000 ευρώ για τα οκτώ Κέντρα Υγείας του νησιού μας: Αγίας Βαρβάρας, Καστελλίου, Αρκαλοχωρίου, Αγίας Φωτεινής, Κισσάμου, Βάμου, Σφακίων και Χανίων. Πρόκειται, δηλαδή, για παρεμβάσεις -για να τα λέμε εμείς και όχι μονάχα εσείς, είναι καλό να τα υπενθυμίζουμε, να τα ακούει και να τα παρακολουθεί ο κρητικός λαός- για την ενεργειακή και λειτουργική αναβάθμιση αλλά και ανακαίνιση, που καλύπτουν αστικές, αγροτικές και ορεινές περιοχές. Υπάρχει επίσης προγραμματική σύμβαση για τις μελέτες του Κέντρου Υγείας Μοιρών που φτάνει το 1.100.000 ευρώ. Αλλά και σε ανθρώπινο δυναμικό το έργο σας είναι θεάρεστο και σας ευχαριστούμε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αυτά όλα και πολλά άλλα, που δεν προλαβαίνω να αναφέρω, συνθέτουν μια προσπάθεια με υποδομές, σχεδιασμό και παρεμβάσεις, αλλά και στελέχωση των δομών υγείας του νησιού μας. 
Κύριε Υπουργέ, ενώ κάποιοι επιλέγουν τον μηδενισμό, εσείς και οι συνεργάτες σας συνεχίζετε να εργάζεστε με επιμονή, αποφασιστικότητα και με έργα. Για τον Χάρακα αλλά και για τη Βιάννο, η ένταξη ανοίγει τώρα το επόμενο κεφάλαιο: δημοπράτηση, έναρξη εργασιών και ολοκλήρωση με σαφή προγραμματισμό και συνέχεια στην περίθαλψη των κατοίκων. 
Η σημερινή χαρά θα γίνει ακόμα μεγαλύτερη όταν παραδώσουμε στους πολίτες της Βιάννου, του Δήμου Αρχανών-Αστερουσίων αλλά και του Δήμου Γόρτυνας σύγχρονα και λειτουργικά Κέντρα Υγείας, τα οποία είμαι βέβαιος ότι θα ολοκληρωθούν στον χρόνο που απαιτείται.
Σας ευχαριστώ θερμά και προσωπικά για τη συνέπεια που δείξατε για άλλη μια φορά. Αποδείξατε ότι είστε Φίλος -με κεφαλαίο «Φ»- της Κρήτης αλλά και του Ηρακλείου ιδιαιτέρως. 
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κύριε Αυγενάκη.
Παρακαλώ, κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Αγαπητέ κύριε Αυγενάκη, αγαπητέ Λευτέρη -γιατί εγώ δεν θέλω να κρύψω και τα προσωπικά μου φιλικά συναισθήματα, καθώς η πολιτική είναι και προσωπικό ζήτημα- αισθάνομαι μεγάλη τιμή και μεγάλη ευλογία, γιατί επί θητείας μου έχει ολοκληρωθεί, αλλά και εξελίσσεται ακόμα, έτι περαιτέρω, το μεγαλύτερο πρόγραμμα κτιριακής αναβάθμισης των υποδομών υγείας της χώρας από την ίδρυση του Εθνικού Συστήματος Υγείας.
Είχα την ευλογία ως Υπουργός, κύριε Πρόεδρε, να έχω στα χέρια μου ένα υπερόπλο, το Ταμείο Ανάκαμψης και Ανθεκτικότητας. Το λέω αυτό γιατί δεν θέλω να φανεί ότι είμαι κάτι σπουδαιότερο από τους προκατόχους μου Υπουργούς. Είχα ένα όπλο που εκείνοι δεν είχαν. Αλλά καταφέραμε αυτό το όπλο και το αξιοποιήσαμε στο εκατό τοις εκατό. Το Υπουργείο Υγείας της Ελλάδας έκλεισε το Ταμείο Ανάκαμψης και Ανθεκτικότητας όχι με 100% απορρόφηση, αλλά με 120% απορρόφηση. Και αυτή η πολύ μεγάλη μας προσπάθεια οδήγησε σε συνολική αναβάθμιση των υποδομών. Τώρα, όχι πια από το Ταμείο Ανάκαμψης και Ανθεκτικότητας αλλά από εθνικούς πόρους, από το Πρόγραμμα Δημοσίων Επενδύσεων του Υπουργείου Υγείας, συμπληρώνουμε ό,τι δεν προλάβαμε να ολοκληρώσουμε με το Ταμείο Ανάκαμψης.
Στην Κρήτη συγκεκριμένα, όταν με το καλό ολοκληρωθεί και η συνεργασία που έχουμε με τον κύριο Περιφερειάρχη για το Βενιζέλειο Νοσοκομείο -όπου πιστεύω ότι θα έχουμε σχετικά σύντομα σημαντικές ανακοινώσεις, γιατί είναι μία γερασμένη υποδομή που χρειάζεται σημαντική ενίσχυση και αναβάθμιση- συν το έργο που ανακοίνωσα σήμερα με τα πέντε Κέντρα Υγείας, συν τις Μοίρες και συν όλα τα έργα που κάναμε με το Ταμείο Ανάκαμψης και Ανθεκτικότητας, πρακτικά θα έχουμε ανακαινίσει το σύνολο, το 100% των υποδομών του ΕΣΥ στην Κρήτη. Αυτό νομίζω ότι είναι κάτι που ο κρητικός λαός αποκλείεται να μην το βλέπει, ασχέτως τώρα κομματικών ή προσωπικών συμπαθειών, γιατί είναι μία επανάσταση για τον χώρο της υγείας.
Ναι, θα επισκεφθώ την Κρήτη σύντομα. Πρώτα θα πάω στα Χανιά, γιατί θέλω να εγκαινιάσω το Κέντρο Υγείας στην Κίσσαμο Χανίων, που είναι πραγματικά ένα αριστούργημα. Και αμέσως μετά θα έρθω στο Ηράκλειο, γιατί θέλω να εγκαινιάσω όλα τα Κέντρα Υγείας και στον Νομό Ηρακλείου, αλλά και στη Σητεία και στον Άγιο Νικόλαο, κύριε Πρόεδρε -εννοώ και στο Λασίθι- γιατί έχουμε κάνει και εκεί πάρα πολύ δουλειά και πρέπει ο κόσμος να δει όλα αυτά που έχουν γίνει, για να φύγουμε από τη μιζέρια και την γκρίνια που κατατρέχει συνεχώς τη ζωή μας. Προχωράμε μπροστά, προχωράμε με μεγάλη ταχύτητα, προχωράμε με όραμα για το Εθνικό Σύστημα Υγείας, προχωράμε με αγάπη για τον συνάνθρωπό μας, για τους συμπολίτες μας.
Όλα αυτά τα έργα που κάνουμε δεν ανήκουν ούτε στον Μητσοτάκη ούτε στον Γεωργιάδη ούτε στη Νέα Δημοκρατία. Ανήκουν στον ελληνικό λαό, με τις θυσίες του οποίου έχουν γίνει, αλλά και εμείς από την πλευρά μας κάναμε το καθήκον μας και θα αφήσουμε, όταν ολοκληρώσουμε τη θητεία μας σε αυτήν την κυβερνητική περίοδο, το καλύτερο ΕΣΥ όλων των εποχών στον διάδοχό μας, όποιον επιλέξει ο ελληνικός λαός, γιατί ο ελληνικός λαός παραμένει πάντα το μεγάλο αφεντικό στον τόπο αυτό. Πράγμα το οποίο σημαίνει ότι μπορούμε να λέμε ότι κάναμε το καλύτερο που μπορούσαμε.
Και θέλω να ευχαριστήσω και εσάς προσωπικά, γιατί για τα ζητήματα του Ηρακλείου δεν έχετε πραγματικά σταματήσει και να με ενημερώνετε, και να παίρνετε τηλέφωνο, και να έρχεστε στο γραφείο μου, και να ζητάτε πράγματα. Αυτή είναι πράγματι η δουλειά του Βουλευτού. Καλώς την κάνετε και έτσι πρέπει να γίνεται. Γιατί στο τέλος, στην πολιτική μπαίνουμε με έναν και μοναδικό σκοπό: να κάνουμε τη ζωή των συμπολιτών μας καλύτερη. Εάν το καταφέρουμε αυτό, είμαστε άξιοι των αξιωμάτων και της εμπιστοσύνης. Εάν όχι, είμαστε, αντίθετα, ανάξιοι των αξιωμάτων και της εμπιστοσύνης. Αυτό τελικά κρίνει τα πάντα.
Χθες, κύριε Πρόεδρε, βρέθηκα στην Κάλυμνο, όπου εκεί εφαρμόσαμε τη νέα ιδέα, που θα δω τώρα πώς θα την εφαρμόσω και στην Κρήτη. Τι κάναμε; Πήραμε τη χειρουργική ομάδα του κ. Σοκορέλου, την Ορθοπεδική από τη Ρόδο, και αντί να περιμένουμε οι Καλύμνιοι να πάνε από την Κάλυμνο στη Ρόδο για να χειρουργηθούν -αυτοί που είχαν μπει στη λίστα χειρουργείου της Ρόδου- πήγαμε τη χειρουργική ομάδα στην Κάλυμνο και τους χειρουργήσαμε επί τόπου. Θα δείτε στο βίντεο που έχω ανεβάσει, τους ασθενείς με τι ευγνωμοσύνη μας μιλάνε για αυτή μας την απλή κίνηση, που όμως έφερε τη μεγάλη αλλαγή στη ζωή τους.
Αυτή είναι η πολιτική και αυτό θα κάνουμε και στα Κέντρα Υγείας που ανακοινώσαμε σήμερα, κύριε συνάδελφε. Θα τα χαρεί ο κρητικός λαός, γιατί εκεί θα βρει την υγειά του, θα βρει ένα αποκούμπι σημαντικό για τη ζωή του. Και αυτό κάνει η Κυβέρνησή μας, αυτό κάνει η παράταξή μας, η παράταξη των μικρομεσαίων, η παράταξη των απλών ανθρώπων. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κύριο Υπουργό.
Θα ολοκληρώσουμε τη σημερινή συζήτηση των επικαίρων ερωτήσεων με την τρίτη με αριθμό 8/5-10-2026 επίκαιρη ερώτηση πρώτου κύκλου του Ανεξάρτητου Βουλευτή Β3΄ Νότιου Τομέα Αθηνών κ. Νικόλαου Βρεττού προς τον Υπουργό Υγείας με θέμα: «Εποπτεία και έλεγχος των ιδιωτικών ιατρείων που παρέχουν «αναγεννητικές» και επεμβατικές θεραπείες τύπου πλασμαφαίρεσης».
Παρακαλώ, κύριε Βρεττέ, έχετε τον λόγο.
ΝΙΚΟΛΑΟΣ ΒΡΕΤΤΟΣ: Ευχαριστώ, κύριε Πρόεδρε. 
Παρακολουθώντας μέχρι να έρθει η σειρά μου την προηγούμενη ερώτηση του συναδέλφου Βουλευτή κ. Αυγενάκη και απαριθμώντας ο ερωτών Βουλευτής τον απολογισμό σχετικά με τις ανακαινίσεις και τις αναβαθμίσεις των κτηρίων Κέντρων Υγείας και Νοσοκομείων, τότε κατάλαβα γιατί μερίδα του Τύπου αναφέρει τον κύριο Υπουργό ως το «μυστρί» της ανακαίνισης.
Όμως, ας έρθουμε σε λιγότερο ευχάριστα πράγματα, τα οποία έχουν να κάνουν με την ανθρώπινη ζωή και την προστασία της και στο πλαίσιο αυτό, με αφορμή, δυστυχώς, τον θάνατο του Γιώργου Μαζωνάκη, ενός αγαπημένου καλλιτέχνη, στις 9 Σεπτεμβρίου του 2026 κατά τη διάρκεια φερόμενης πλασμαφαίρεσης σε ιδιωτικό ιατρείο της διάσημης πλέον οδού Καρνεάδου στο Κολωνάκι, δεν αποτελεί μεμονωμένο τραγικό συμβάν. Αποκάλυψε, όμως, ένα δομικό κενό εποπτείας. 
Το συγκεκριμένο ιατρείο φέρεται ότι λειτουργούσε με απλή βεβαίωση λειτουργίας παθολογικού ιατρείου, ενώ, όπως δηλώσατε κύριε Υπουργέ, η πλασμαφαίρεση δεν επιτρέπεται σε απλό ιατρείο. 
Επομένως, είναι και επίσης γνωστό ότι ο Ιατρικός Σύλλογος Αθηνών, στον οποίον ο νόμος αναθέτει τόσο την έκθεση της βεβαίωσης λειτουργίας όσο και τον έλεγχο, διενήργησε επανειλημμένους ελέγχους από το 2013 μέχρι και το 2025, χωρίς να εντοπίσει αυτό το μηχάνημα που διαφημιζόταν από όλους τους χρήστες στα social, ενώ παραδέχεται ότι οι επιτροπές του δεν έχουν διωκτικές ή ανακριτικές αρμοδιότητες. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Το Σώμα Επιθεωρητών Υγείας, που η Κυβέρνησή σας κατήργησε και που προσχηματικά και αναποτελεσματικά απορροφήθηκε από την Εθνική Αρχή Διαφάνειας, όπως και η μεταφορά αρμοδιοτήτων στον ΟΔΙΠΥ, παραμένει εξαγγελία και το ψηφιακό εργαλείο, το Medwatch, που μόλις ενεργοποιήθηκε εντόπισε ήδη πολλαπλές παραβάσεις που έχουν να κάνουν σε αδειοδοτημένες δομές πρωτοβάθμιας φροντίδας. Μια αγορά καινούργια, που και εσείς την έχετε προμοτάρει αρκετά, αναγεννητικής ιατρικής και μακροβιότητας, με πανάκριβες και επεμβατικές πράξεις, έχει αναπτυχθεί αυτά τα χρόνια, ενώ κανείς δεν γνωρίζει το μέγεθός της, το οικονομικό αποτύπωμα και όλη αυτή τη διακίνηση χρημάτων, ακόμα και μαύρων όπως λένε οι δημοσιεύσεις, χωρίς όμως να υπάρχει ουσιαστικός, τακτικός και κρατικός έλεγχος. 
Υπό αυτή την έννοια, τα ιδιωτικά ιατρεία και οι μονάδες πρωτοβάθμιας φροντίδας υγείας φαίνεται να λειτουργούν σήμερα σε ολόκληρη τη χώρα, παρέχοντας και διαφημίζοντας υπηρεσίες αναγεννητικής ιατρικής, μακροβιότητας, πλασμασφαίρεση ή ανάλογες επεμβατικές θεραπείες, αντίστοιχες με αυτές του ιατρείου της Καρνεάδου, χωρίς να τηρείται... 
ΠΡΟΕΔΡΕΥΩΝ (Ιωάννης Πλακιωτάκης): Ορίστε, κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε συνάδελφε, για την ερώτηση, γιατί μου δίνετε την ευκαιρία να απαντήσω και στη Βουλή για ένα θέμα που απασχόλησε και απασχολεί πολύ έντονα την επικαιρότητα και που ήρθε στην επιφάνεια λόγω του τραγικού χαμού ενός συμπολίτου μας, ενός συνανθρώπου μας, του Γιώργου Μαζωνάκη, στη γνωστή υπόθεση της οδού Καρνεάδου. 
Όμως, θα μου επιτρέψετε να πω εδώ ότι, όπως συνήθως συμβαίνει στην Ελλάδα, όταν συμβαίνει ένα γεγονός, το πρώτο μας μέλημα είναι πώς θα κατηγορήσουμε ο ένας τον άλλον αντί να συζητήσουμε το προφανές. 
Σας δείχνω εδώ το περασμένο Σαββατοκύριακο, κύριε Πρόεδρε, σε μία από τις πιο νομοταγείς χώρες της Ευρώπης, τη Φινλανδία -Φινλανδία επαναλαμβάνω, υπάρχει λαός πιο νομοταγής από τους Φινλανδούς;- σε μια μεγάλη κλινική πλαστικής χειρουργικής έγιναν τα μύρια όσα και αποκαλύπτουν οι Φινλανδοί ότι υπάρχει κενό ασφαλείας στις κλινικές ευζωίας και στο λεγόμενο longevity στη χώρα της Φινλανδίας. 
Αυτό που συνέβη το τραγικό στην Ελλάδα δεν είναι λόγος για να κατηγορήσουμε για άλλη μια φορά ο ένας τον άλλον στην Ελλάδα, διότι δυστυχώς κενά ασφαλείας τέτοιου τύπου σε αυτή την πλευρά της ιατρικής δεν είναι φαινόμενο μόνο της Ελλάδος. Αντιθέτως, αποτελεί μια ανησυχία παγκόσμια πια, γιατί αυτή η πλευρά της λεγόμενης αναγεννητικής ιατρικής έχει αναπτυχθεί με πολύ μεγάλη ταχύτητα και γι’ αυτό και διάφορες χώρες απαντούν με διάφορους τρόπους. Παραδείγματος χάριν, το Κατάρ και τα Ηνωμένα Αραβικά Εμιράτα ίδρυσαν φέτος το καλοκαίρι εθνική αρχή για την ευζωία. Γιατί; Για να καλύψουν τα κενά ασφαλείας τα οποία είχαν δημιουργηθεί. 
Άρα, συνέβη στην Ελλάδα ένα τραγικό γεγονός, αλλά δεν χρειάζεται γι’ αυτό να πούμε φταίει ο Ιατρικός Σύλλογος Αθηνών, φταίει ο Γεωργιάδης, φταίει ο άλφα, φταίει ο βήτα. Στην πραγματικότητα έχουμε μία -εγώ δεν ήθελα να την καταδικάσω γιατί είναι δικαστική διαδικασία εν εξελίξει, αλλά αυτό είναι βέβαιο ότι είναι παραβίαση της νομοθεσίας, δεν συζητείται- κυρία με τον σύζυγό της, οι οποίοι αποφάσισαν να παραβιάσουν τον νόμο και αποφασίζοντας να παραβιάσουν τον νόμο, εξαπάτησαν και τους ελεγκτές. 
Με συγχωρείτε, κύριε συνάδελφε, δεν θέλω να πέσετε από την καρέκλα που κάθεστε, αλλά στη ζωή υπάρχουν και απατεώνες. Ναι, υπάρχουν. Δεν σημαίνει ότι φταίει ο έλεγχος όταν κάποιος είναι απατεώνας ούτε ότι είναι συνεννοημένος για να ξεφύγει ο απατεώνας. Η εφορία μπαίνει να σου κάνει έλεγχο και δεν βρίσκει ότι κλέβεις την εφορία και το βρίσκει την τρίτη ή την τέταρτη φορά. Τι θα πει; Ότι φταίει η εφορία που δεν σε βρήκε ή εσύ που είσαι απατεώνας; 
Ναι, υπάρχουν και απατεώνες και εκεί είχαμε μια απάτη. Είχαμε τη χρήση ενός ιατρικού μηχανήματος που ο κατασκευαστής του και το προεδρικό διάγραμμα που ισχύει στην Ελλάδα για τη χρήση του, δεν επέτρεπαν να είναι σε αυτόν τον χώρο και κάποιος άλλος αποφάσισε να παραβιάσει τον νόμο και οδηγήθηκε στον θάνατο ένας άνθρωπος. Γι’ αυτό έχει επιληφθεί η Δικαιοσύνη, ασκούνται διώξεις, έχουν γίνει προφυλακίσεις, θα επέμβει τελικά η πολιτεία με τους νόμους της. Το ότι υπάρχει ένας απατεώνας δεν σημαίνει ότι φταίει κάποιος τρίτος.
Όμως, η αποκάλυψη αυτού του χαλαρού πλαισίου μάς κινητροδότησε να κάνουμε ως Υπουργείο Υγείας μια σειρά ενέργειες για να καλύψουμε τα κενά, τα οποία απεδείχθη ότι στην πορεία του χρόνου είχαν δημιουργηθεί από την ταχύτατη αυτή εξέλιξη της αναγεννητικής ιατρικής. 
Ποια είναι τα μέτρα; Θα σας τα πω στη δευτερολογία μου.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον Υπουργό. 
Παρακαλώ, κύριε Βρεττέ, έχετε τον λόγο.
ΝΙΚΟΛΑΟΣ ΒΡΕΤΤΟΣ: Κύριε Υπουργέ, το ερώτημα δεν είχε τη λογική να μας αποτυπώσετε στατιστικά ότι απατεώνες υπάρχουν σε όλο τον κόσμο, αλλά πώς το Υπουργείο σας με τις δικές του ενέργειες και πράξεις άφηνε απροστάτευτο έναν συμπολίτη μας, που το μάθαμε γιατί ήταν δημόσιο πρόσωπο και αγαπημένο. 
Το πρόβλημα είναι ότι η δική σας Κυβέρνηση, όταν ήρθε το 2019, φτιάχνοντας αυτό το περιβόητο πολιτικό επιτελικό κράτος, κατήργησε έναν επιτυχημένο θεσμό, αυτό των Επιθεωρητών Υγείας, τους ράμπο της υγείας. Γιατί; Για να γίνει πιο αποτελεσματικό. Και η δική σας πολιτική απέτυχε με δική σας ευθύνη, όχι γιατί στη Νορβηγία βρέθηκε ένας απατεώνας. Άλλωστε, αυτός ο απατεώνας ήταν κοινός φίλος με πολλούς φίλους σας συναδέλφους Υπουργούς και μαζί ήθελαν να κάνουν την μπίζνα του ιατρονομείου για να μπορούν ακριβώς, όταν γίνονται τέτοια ατυχή περιστατικά, να έχουν γνωματεύσεις στημένες. 
Και εδώ με εκπλήσσει το γεγονός ότι παραδεχτήκατε ότι εσείς, ένας παραγωγικότατος, εργατικότατος Υπουργός, που προμόταρε αυτές τις νέες προτάσεις της ιατρικής αναγεννητικής και της οποιασδήποτε, ας πούμε, αιώνιας εφηβείας, συνέβη να μην έχετε καταλάβει ότι έχετε κενό πλαίσιο νομικό που θα μας πείτε εσείς πότε θα εφαρμοστεί και που το ανακαλύψατε μόλις έγινε το τραγικό συμβάν. 




Δεν είναι προσωπικό το θέμα, αλλά είναι θέμα πολιτικό το αν, τελικά, εσείς δεν μπορείτε να το κάνετε επί τόσα χρόνια στο Υπουργείο, που απαριθμείτε τις επιτυχίες, γιατί πήρατε τα λεφτά από το Ταμείο Ανάκαμψης, και γίναν ντουβάρια. Για τα ντουβάρια, όμως, -που είναι απαραίτητα, γιατί είναι χρήματα του ελληνικού λαού- πρέπει να υπάρχει το αν τα έχετε διαχειριστεί με εντιμότητα -η υπηρεσία σας, δεν είναι προσωπικό το θέμα, γιατί είναι θέμα εποπτείας-, για αυτό εγώ σας ρωτώ και σας εγκαλώ. Γιατί αν ανακοινώσατε προηγούμενα ότι για τέσσερα κέντρα υγείας έχετε δεσμεύσει 17 εκατομμύρια, με συγχωρείτε, δεν εκπροσωπείτε τους μικρομεσαίους και τους αδύναμους, αλλά εκπροσωπείτε αυτούς που κάθε κέντρο υγείας μπορεί να κοστίζει 4 εκατομμύρια ευρώ. Πόσα μέτρα είναι; Γιατί θα μπορούσα να απαντήσω.
Επομένως, σας ερωτώ και συγκεκριμένα ζητώ νέες τεχνικές, νέες επιλογές για την υγιή γήρανση και όλες αυτές τις ιστορίες που από πίσω κρύβονται τεράστια κεφάλαια, τα οποία αυτά δεν ήταν άγνωστα, η Καρνεάδου δεν ήταν άγνωστη. Και ενώ εσείς έχετε μπει στη διαδικασία να στείλετε έναν φίλο σας, με την εντολή στην ΕΑΔ ότι «είναι φίλος μου», κάθεστε και λέτε ότι από όλους αυτούς τους τριακόσιους που βρήκατε, μόνο τον έναν μπορέσατε να βρείτε εσείς και να τον καταγγείλετε δημόσια, δεν ξέρω, για πολιτικούς λόγους. Γιατί αυτήν τη λίστα, εφόσον ως Υπουργός ανακαλύψατε τριακόσιες περιπτώσεις μέσα από το Med Watch, δεν τη δημοσιοποιείτε; Έτσι προστατεύεται η δημόσια υγεία, όταν δεν γίνεται καμία σπέκουλα, καμία προστασία εναντίον κάποιων δικών μας ανθρώπων ή ανθρώπων που τους αγαπούμε και τους εκτιμούμε. 
Παραπέμπετε εσείς σε μια διαδικασία, όταν έχει ξεσηκωθεί όλη η κοινή γνώμη για τον ελεγκτή, τον κ. Πατούλη, στον οποίο μάλιστα δεν του επιτρέπετε και να μιλάει, γιατί έτσι είναι οι φίλοι, μπορούν να το κάνουν στον δημόσιο λόγο, αλλά εσείς στο παρά πέντε, λέγοντας ότι «είναι καλός μου φίλος», τον στέλνετε για να ελεγχθεί για κάτι για το οποίο θα έπρεπε να έχετε ενημερώσει ακόμα και τον Ελληνικό Οργανισμό Μεταμοσχεύσεων, τον Εθνικό Οργανισμό Φαρμάκων, γιατί και αυτοί ασχολούνται με αυτές τις νέες εταιρείες που αναπτύσσονται σαν μανιτάρια στην Ελλάδα. Επομένως, θα μου πείτε στη δευτερομιλία, ποια ακριβώς μέτρα θα πάρετε, από πότε αυτά θα έχουν ισχύ και πώς με οποιονδήποτε τρόπο αυτά που έχουν γίνει μέχρι τώρα θα διερευνηθούν, πέρα από την παραπομπή στην ΕΑΔ, η οποία είναι γνωστή για την αναποτελεσματικότητά της, χάρη στη δική σας επιλογή να μην έχει τη δυνατότητα και τα εργαλεία να ελέγχει, πραγματικά, όλα αυτά που τα διαφημίζανε τα social πρωί, μεσημέρι, βράδυ, αναγκάζοντας και εσάς να παραδεχτείτε ότι μόλις κάνατε το Med Watch σταματήσανε οι διαφημίσεις. 
Άρα, ήταν γνωστό αυτό που κάνανε, ήταν γνωστό ότι δεν είχατε καθορίσει στα χρόνια της διακυβέρνησης του κόμματος και της δικής σας, είστε στον τρίτο, τέταρτο χρόνο διοίκησης του Υπουργείου, ότι υπήρχε κενό, και ξέρετε ότι αυτό το κενό υπάρχει και σε άλλα κράτη, και μέχρι τώρα δεν κάνατε κάτι. Θα περιμένω με ενδιαφέρον να μου πείτε πότε θα ισχύσουν τα μέτρα και ποια θα είναι αυτά τα μέτρα.
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε. 
Παρακαλώ, κύριε Υπουργέ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, ακούστε. Επειδή σας σέβομαι θα ήθελα, παρακαλώ πολύ, όταν μου κάνετε ερωτήσεις να μην κάνετε τέτοιου τύπου λαϊκισμό όπως κάνατε προηγουμένως, γιατί δεν υπάρχει τίποτα που να σιχαίνομαι περισσότερο. 
Πρώτον, είπατε, πήραμε τα χρήματα του Ταμείου Ανάκαμψης, τα κάναμε ντουβάρια. Δεν τα κάναμε ντουβάρια, κύριε. Φτιάξαμε τις υποδομές του Εθνικού Συστήματος Υγείας. Εκτός αν εσάς σας αρέσει να πηγαίνουν οι ασθενείς μέσα σε κτίρια που είναι κατεστραμμένα, που στάζουν οι οροφές και που δεν έχουν τον κατάλληλο εξοπλισμό. Είναι ντροπή αυτό που είπατε. Θα έπρεπε να ντρέπεστε γι’ αυτό που είπατε.
Δεύτερον, είπατε κάποια πράγματα αδιανόητα, είπατε να βγάλουμε τη λίστα δημόσια αυτών που πιάνει το Med Watch. Την έννοια των προσωπικών δεδομένων την ξέρετε; Δηλαδή ο οποιοσδήποτε είναι ύποπτος σε μία πλατφόρμα ότι έχει παραβιάσει κάποιον κώδικα δεοντολογίας θα βγει στη δημοσιότητα; Και άμα μετά πάει ο έλεγχος και είναι σωστός ποιος θα του πληρώσει την αποζημίωση; Εσείς θα του πληρώσετε την αποζημίωση; 
ΝΙΚΟΛΑΟΣ ΒΡΕΤΤΟΣ: Εσείς τα βγάλατε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Σταματήστε τώρα, μιλάω εγώ. Δεν σας διέκοψα καθόλου. 
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καθόλου δεν το έκανα. Το έκανα μόνο για πρόσωπα δημοσίου ενδιαφέροντος, όπως είναι η κ. Καρυστιανού και ο κ. Πατούλης. Γιατί όπως και εγώ και εσείς, που είμαστε εκλεγμένοι, δεν κρινόμαστε με τα ίδια μέτρα με τους απλούς πολίτες. Αυτή είναι η διαφορά. 
Άρα, λοιπόν, το Med Watch, το έφτιαξε, κύριε Πρόεδρε, το Υπουργείο Υγείας της Ελλάδας σε χρόνο ρεκόρ, σε οκτώ μέρες μετά τα γεγονότα και τώρα μας το έχουν ζητήσει όλες οι ευρωπαϊκές χώρες, γιατί καμία άλλη χώρα δεν το έχει φτιάξει, ενώ το πρόβλημα -σας είπα και πριν και το προσπεράσατε- δεν είναι ελληνικό, το πρόβλημα σήμερα είναι παγκόσμιο. Όλα αυτά με τις διαφημίσεις στο διαδίκτυο, την αναγεννητική ιατρική και διάφορα άλλα, δεν είναι ελληνικά φαινόμενα, αν δεν το έχετε πάρει είδηση ακόμα, είναι παγκόσμια. Άρα, λοιπόν, γιατί κατηγορείτε το Υπουργείο Υγείας της Ελλάδας και εμένα; Γιατί δεν έλυσα γρηγορότερα κάτι που δεν το έχει λύσει κανένα άλλο κράτος του κόσμου; Ε, δεν είμαι και ο Μέγας Αλέξανδρος. Ευχαριστώ πάρα πολύ για τη μεγάλη εκτίμηση που μου έχετε, αλλά δεν είμαι. Είμαι ένας απλός Υπουργός, και ήδη έχουμε κινηθεί γρηγορότερα κάθε άλλου υπουργείου σε όλη την Ευρώπη, για να το λύσουμε. Αντί να πείτε και ένα μπράβο, είστε εδώ και γκρινιάζετε. 
Πάμε τώρα στο κομμάτι που με ενδιαφέρει και είναι και το πιο σημαντικό. Εδώ είναι η μεγάλη προπαγάνδα, κύριε Πρόεδρε. «Καταργήσατε το Σώμα των Ελεγκτών Υπηρεσιών Υγείας, γι’ αυτό έγινε αυτό.» Δεν μου λέτε κύριε, αυτήν την είδηση εδώ την ξέρετε; «Ψευτογιατρός έδινε ψεύτικες θεραπείες βλαστοκυττάρων από το 2016 έως το 2019 και πεθάναν πέντε άνθρωποι.» Πού ήταν το τόσο επιτυχημένο Σώμα των Ελεγκτών Υπηρεσιών Υγείας να τον πιάσει, κύριε; Τώρα μάθατε όλοι ότι για όλα φταίει η μεταφορά του Σώματος στην ΕΑΔ για να κατηγορήσετε την Κυβέρνηση. Γιατί πέθαναν πέντε, ενώ υπήρχε το Σώμα των Ελεγκτών Υπηρεσιών Υγείας που ήταν τόσο επιτυχημένο, όπως είπατε, μέσα στα δημόσια νοσοκομεία στο κέντρο της Αθήνας; Γιατί, αγαπητέ, τα πράγματα δεν είναι τόσο απλά. Πρώτα απ’ όλα, το Σώμα των Ελεγκτών δεν καταργήθηκε, υπάρχει όπως ήταν και λειτουργεί μέσα στην Ενιαία Αρχή Διαφάνειας. Προχθές, η κλινική που πιάστηκε στη Θεσσαλονίκη και που έκλεισε, από την Εθνική Αρχή Διαφάνειες πιάστηκε, από αυτή που είπατε πριν «αναποτελεσματική». Και το σχήμα, αν δεν είχε μεταφερθεί το Σώμα, θα σωζόταν ο Μαζωνάκης, είναι ένα σχήμα μόνο των λαϊκιστών στο μυαλό σας. Είναι απολύτως προφανές ότι η Εθνική Αρχή Διαφάνειας κάνει τη δουλειά της, είναι απόλυτα προφανές ότι οι έλεγχοι γίνονται, αλλά και απόλυτα προφανές ότι όσους ελεγκτικούς μηχανισμούς και να ’χεις, κάποιοι απατεώνες που υπάρχουν θα ξεφεύγουν. Γιατί έτσι είναι η ζωή των ανθρώπων δυστυχώς, αγαπητέ συνάδελφε. Άρα, αφήστε τους λαϊκισμούς σε εμένα.
Και όσον αφορά το μείζον, πλην του Med Watch, συστήσαμε ήδη, κύριε Πρόεδρε, μια μεγάλη επιτροπή με όλους τους ειδικούς της χώρας, καθηγητές πανεπιστημίων, ακαδημαϊκούς, γιατρούς κ.λπ., που συζητάνε για το πλαίσιο που πρέπει να φτιάξουμε για την αναγεννητική ιατρική. 
Ευχαριστώ πολύ.
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον Υπουργό. 
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Στο σημείο αυτό θα διακόψουμε για λίγα λεπτά και θα επανέλθουμε με την ημερήσια διάταξη της νομοθετικής εργασίας.

(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Ιωάννης Πλακιωτάκης): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Εισερχόμαστε στην ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας: 1. «Κύρωση της τεχνικής διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας, σχετικά με τη χρήση του Πεδίου Βολής Κρήτης από τον Ιταλικό Στρατό για την εκτέλεση πειραματικών/ εκπαιδευτικών/ τακτικών βολών» και 
2. «Κύρωση της τεχνικής διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργού Άμυνας του Βασιλείου των Κάτω Χωρών, σχετικά με τη διάθεση των εγκαταστάσεων του Πεδίου Βολής Κρήτης και την παροχή υπηρεσιών στο Κέντρο Αριστείας της Ενιαίας Εναέριας και Πυραυλικής Άμυνας (ΙΑMD COE)». 
Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών και οι Κοινοβουλευτικοί Εκπρόσωποι εφόσον το επιθυμούν και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η συζήτηση θα είναι ενιαία και για τις δύο συμφωνίες με διπλασιασμό του χρόνου ομιλίας, δηλαδή δέκα λεπτά. Η ψηφοφορία θα γίνει χωριστά για κάθε συμφωνία μετά το τέλος της συζήτησης. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.  
ΠΡΟΕΔΡΕΥΩΝ (Ιωάννης Πλακιωτάκης): Το Σώμα συνεφώνησε. 
Θα ξεκινήσουμε με αντίστροφη κοινοβουλευτική σειρά. 
Τον λόγο έχει ο ειδικός αγορητής από την Πλεύση Ελευθερίας, ο κ. Αλέξανδρος Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. 
Λίγα μέτρα πιο μακριά, στο κτήριο του Υπουργείου Εξωτερικών βρίσκεται αυτή τη στιγμή ο Αμερικανός Υπουργός Εξωτερικών Μάρκο Ρούμπιο, σε συνομιλίες με τον κ. Γεραπετρίτη. Η παρουσία του στην Ελλάδα έχει καλωσοριστεί από την Κυβέρνηση και παρουσιαστεί από τα Μέσα Μαζικής Ενημέρωσης ως επιβεβαίωση της σταθερότητας, του σταθερού ρόλου που παίζει η χώρα μας στην περιοχή, αλλά και της σταθερότητας που επιφέρει η αμερικανική παρουσία στα Βαλκάνια και στην Ανατολική Μεσόγειο. 
Εμείς λέμε ότι ο ρόλος των Ηνωμένων Πολιτειών στην περιοχή μας είναι παράγοντας αστάθειας και για τον λόγο αυτό αντιμετωπίζουμε την επίσκεψη του Αμερικανού Υπουργού Εξωτερικών με σοβαρές επιφυλάξεις και θέλουμε να επισημάνουμε -και στους πολίτες που μας παρακολουθούν- ότι αν αυτή τη στιγμή υπάρχει εκτίναξη των τιμών στα καύσιμα, αύξηση 40% περίπου στην τιμή της βενζίνης και του πετρελαίου κίνησης από τις 28 Φεβρουαρίου που πέρασε, δηλαδή μέσα σε επτά μήνες, αυτά οφείλονται στη σύρραξη των Ηνωμένων Πολιτειών με το Ιράν. 
Οφείλονται στην αστάθεια που δημιουργεί αυτή η σύρραξη στην περιοχή μας και είναι πραγματικά απορίας άξιον να ακούμε τον Πρωθυπουργό, Υπουργούς της Κυβέρνησης να μας μιλούν για μια αλυσιδωτή καταιγίδα που έρχεται από τη Μέση Ανατολή, σαν να έπεσε αυτή η αστάθεια από τον ουρανό. Είναι συγκεκριμένες πολιτικές που την προκαλούν και οι πολιτικές αυτές είναι οι πολιτικές που έρχεται εδώ να συζητήσει ο κ. Ρούμπιο με τον κ. Γεραπετρίτη. 
Η αστάθεια αυτή είναι μία συνθήκη την οποία αισθάνεται ο λαός στο πετσί του κάθε μέρα. Η κρίση ακρίβειας είναι αποτέλεσμα της αμερικανικής εξωτερικής πολιτικής στην περιοχή μας και αυτό πρέπει όλοι να το καταλάβουμε και να καταλάβουμε, επίσης, ότι είναι και αποτέλεσμα της σύμπραξης της Ελληνικής Κυβέρνησης με αυτήν την εξωτερική πολιτική. 
Επιπλέον, ακούμε ότι η συμμαχία της χώρας μας με τις Ηνωμένες Πολιτείες είναι παράγοντας πολιτικής σταθερότητας στην περιοχή, ενώ τις τελευταίες δέκα μέρες έχουμε δημοσιεύματα από έγκριτες αμερικανικές εφημερίδες, όπως η Wall Street Journal, τα οποία δείχνουν πως η Αμερικανίδα Πρέσβης στην Αθήνα φέρεται να έχει δηλώσει ότι μπορεί να ρίχνει κυβερνήσεις και στη χώρα μας και στα υπόλοιπα Βαλκάνια και μετά την φερόμενη δήλωση που έκανε σε δείπνο τον περασμένο Μάρτιο, κατά την εφημερίδα Wall Street Journal, η κ. Γκίλφοϊλ μετέβη στη Ρουμανία. 
Και αυτή τη στιγμή η Ρουμανία ακόμη μαστίζεται από πολιτική κρίση. Έπεσε η κυβέρνηση τότε τον Μάιο, στις 5 Μαΐου στη Ρουμανία και μέχρι τώρα έχουμε μία διαδικασία όπου πολιτικός μετά από άλλον πολιτικό, παίρνουν εντολές σχηματισμού κυβέρνησης και ακόμη δεν μπορούν να σχηματίσουν κυβέρνηση στη χώρα αυτή. Πρόκειται για κράτος -μέλος της Ευρωπαϊκής Ένωσης, κράτος των Βαλκανίων και πραγματικά προκαλεί απορία το γεγονός ότι το μόνο που ξέρει να κάνει η Κυβέρνηση μέχρι τώρα απέναντι σ’ αυτά τα δημοσιεύματα είναι να μην τα διαψεύδει συγκεκριμένα, γιατί ρωτήσαμε σε επίκαιρη ερώτηση εδώ τον κ. Παπασταύρου και αρνήθηκε να διαψεύσει ότι η φερόμενη στιχομυθία με την κ. Γκίλφοϊλ έλαβε χώρα, αλλά μας λένε ότι δεν υπήρξε καμία απειλή. Ανησυχία για το τι γίνεται στη Ρουμανία δεν υπάρχει; 
Και αυτά συνδέονται βεβαίως με τον κάθετο άξονα, δηλαδή με έναν αγωγό φυσικού αερίου αμερικανικού, ο οποίος ξεκινάει από τη χώρα μας και φτάνει μέχρι τη Ρουμανία. Δηλαδή η εμπλοκή της Ελλάδας σε αυτές τις εξελίξεις και των ελληνοαμερικανικών σχέσεων σε αυτές τις εξελίξεις είναι κεντρική. 
Επομένως, η γνώμη μας είναι ότι θα πρέπει ο λαός να δει εντελώς διαφορετικά την επίσκεψη Ρούμπιο εδώ, στην Ελλάδα, από τον τρόπο με τον οποίο την παρουσιάζουν τα περισσότερα -που είναι φιλοκυβερνητικά- Μέσα Μαζικής Ενημέρωσης και επιπλέον να καταλάβουμε ότι η επιλογή της Ελλάδας μαζί με την Πορτογαλία και την Ισλανδία στο ταξίδι του αυτό, δεν οφείλεται στο ότι έχουμε αναβαθμισμένη στρατηγική θέση όπως λέγεται, γιατί λέγονται κι αυτά. 
Ο λόγος είναι σαφής. Ο κ. Ρούμπιο έρχεται εδώ να διεκπεραιώσει συμβόλαια πώλησης όπλων F-35, F-16 Viper, αναβάθμιση των δικών μας F-16, F-16 Block 50. Αυτά είναι που έρχεται να συζητήσει. Είναι τα χρήματα που φέρνουν τον κ. Ρούμπιο εδώ και όχι η αναβαθμισμένη υποτίθεται -σύμφωνα με αυτά τα δημοσιεύματα που παραμυθιάζουν τον ελληνικό λαό- στρατηγική θέση της χώρας. 
Αν τώρα δούμε τις συγκεκριμένες συμφωνίες, που συζητάμε σήμερα μέσα στο πλαίσιο αυτό, αντιλαμβανόμαστε ότι αυτές εντάσσονται μέσα στην πολιτική εξάρτησης της χώρας μας από τις Ηνωμένες Πολιτείες, από το ΝΑΤΟ και περιφερειακά από το κράτος του Ισραήλ. 
Η πρώτη συμφωνία έχει υπογραφεί τον Οκτώβριο του 2018, δηλαδή μας έρχεται εδώ με καθυστέρηση εννέα ετών. Υπεγράφη από την τότε κυβέρνηση Τσίπρα. Είναι μία συμφωνία που παρέχει τη δυνατότητα σε στελέχη, σε μέλη των Ιταλικών Ενόπλων Δυνάμεων να χρησιμοποιούν το πεδίο βολής της Κρήτης. 
Και αυτή η συμφωνία, ενώ έχει υπογραφεί από την κυβέρνηση ΣΥΡΙΖΑ, έρχεται εδώ και παρουσιάζεται ως μία τεχνική συμφωνία από τη Νέα Δημοκρατία, η οποία την υπερψηφίζει. Τότε, βέβαια, ήταν στην αντιπολίτευση, αλλά το έχουμε ξαναδεί αυτό το έργο. Ενώ οι Βουλευτές του ΣΥΡΙΖΑ, ο εισηγητής του ΣΥΡΙΖΑ επιφυλάχτηκε στην επιτροπή, δεν θα μας εκπλήξει αν την καταψηφίσει τώρα στην Ολομέλεια, γιατί έτσι αντιστρέφονται οι ρόλοι. Και αυτό, βέβαια, δείχνει το πόσο αποξενωμένοι υπήρξαν οι Βουλευτές του ΣΥΡΙΖΑ από την κυβέρνηση Τσίπρα-Καμμένου το 2018-2019, όταν υπογραφόταν αυτή η συμφωνία, γιατί τώρα χωρίς τον Αλέξη Τσίπρα ως Αρχηγό παίρνουν την αντίθετη στάση από αυτήν που έπαιρνε η κυβέρνηση την οποία στήριζαν την εποχή εκείνη.
Και η Κυβέρνηση της Νέας Δημοκρατίας, βεβαίως, έρχεται εδώ κάθε φορά που έχουμε καθυστερημένες συμβάσεις προς κύρωση και ψηφίζει με χέρια και με πόδια ό,τι έκανε ο ΣΥΡΙΖΑ, ο κατά τα άλλα κακός ΣΥΡΙΖΑ, αλλά αυτό είναι το θέατρο του παραλόγου που βλέπουμε πολύ συχνά στη Βουλή με τη δικομματική εναλλαγή Νέας Δημοκρατίας-ΣΥΡΙΖΑ τις τελευταίες δεκαετίες στην εξουσία. Όταν είμαστε στην κυβέρνηση λέμε άλλα και όταν είμαστε στην αντιπολίτευση λέμε τα αντίθετα. Αυτό θα γίνει και με την παρούσα σύμβαση.
Αυτή η σύμβαση δεν έχει τίποτα το ιδιαίτερο να παρουσιάσει πέρα από τους γνωστούς όρους που δίδονται για τη χρήση του Πεδίου Βολής στην Κρήτη, στη Σούδα και η ερώτηση που θέσαμε είναι κατά πόσο αυτή η σύμβαση στα εννέα χρόνια εκτελέστηκε ή όχι. Γιατί αυτό θα ήταν αντισυνταγματικό.
Ακούσαμε από τον κ. Δαβάκη στην επιτροπή χθες να μας λέει ότι δεν υπήρξε ούτε μία βολή από Ιταλούς στο Πεδίο Βολής της Κρήτης. Επομένως, το ερώτημα είναι -και θα θέλαμε μία απάντηση σε αυτό- αν οι Ιταλοί περιμένουν εννέα χρόνια να κυρώσουμε εμείς τη σύμβαση για να έρθουν. Τι ακριβώς συνέβη με αυτήν τη σύμβαση;
Καλό θα ήταν να διαφωτίσετε, κύριε Υφυπουργέ, το Σώμα περισσότερο.
Έρχομαι τώρα στη δεύτερη σύμβαση που είναι παρόμοια. Εδώ τι γίνεται; Υπάρχει μία διαφοροποίηση όσον αφορά τη δεύτερη σύμβαση που πάλι αφορά το Πεδίο Βολής Κρήτης -ανάμεσα στη χώρα μας είναι αυτή και στη Γερμανία και Ολλανδία- ότι εδώ δίδονται εγκαταστάσεις. Είναι στην πραγματικότητα δεκατέσσερα δωμάτια και ένας διάδρομος που παρέχονται προς στελέχη των Ενόπλων Δυνάμεων της Γερμανίας και της Ολλανδίας για να χρησιμοποιήσουν το Πεδίο Βολής στην Κρήτη.
Αυτή η σύμβαση πάλι έρχεται με καθυστέρηση, αλλά την υπέγραψε η Κυβέρνηση της Νέας Δημοκρατίας πριν από τεσσεράμισι χρόνια περίπου. Πρόκειται για μία σύμβαση παροχής υπηρεσιών στο πλαίσιο του ΝΑΤΟ, του πλαισίου στήριξης διμερών συμβάσεων γνωστού ως SOFA από το 1951 και διατίθενται εγκαταστάσεις και υπηρεσίες -λέει- καθώς και χρήση του κτιρίου στο Πεδίο Βολής της Κρήτης. Αυτή η σύμβαση είναι κάπως διαφορετική από την πρώτη, διότι πέραν του γεγονότος ότι έχει κάποια κοστολόγηση, δηλαδή αναμένεται να στοιχίσει στον προϋπολογισμό κάτι, ενώ η πρώτη σύμβαση με την Ιταλία φαίνεται -δεν είμαστε 100% σίγουροι, αλλά θα περιμέναμε και ως προς αυτό διευκρίνιση- ότι δεν στοιχίζει τίποτα.
Η σύμβαση αυτή, που πάλι δεν είναι τεχνική, είναι, βεβαίως, πολιτική με γεωπολιτικές διαστάσεις που πρέπει να υπογραμμίζονται. Η παροχή υπηρεσιών γίνεται μέσα από όρους, οι οποίοι σε κάποια σημεία της ίδιας της σύμβασης είναι και ημιαποικιακοί. Λέει η σύμβαση στο άρθρο 7 ότι τα δωμάτια αυτά, τα οποία θα δίδονται στα στελέχη των ολλανδικών και γερμανικών Ενόπλων Δυνάμεων, θα πρέπει να παραδίδονται φρεσκοβαμμένα και με κλιματισμό, ενώ το πρωτότυπο της σύμβασης είναι στα αγγλικά και όχι στα ελληνικά και παράλληλα, υπάρχει και προσθήκη ενός Παραρτήματος Β1 που αποτυπώνει ξεκάθαρα με την ώρα τις υπηρεσίες καθαριότητας και τις υπηρεσίες αποκομιδής και απόρριψης απορριμμάτων.
Το είπαμε στην επιτροπή, θα το πούμε και εδώ: Οι αποικιοκράτες -και μιλώ ως μελετητής της ιστορίας της αποικιοκρατίας- επισκέπτονται τις χώρες που θεωρούν ότι είναι αποικίες τους, αλλά έχουν συνήθως ένα πρόβλημα: Θεωρούν ότι δεν είναι αρκετά καθαρές. Για αυτό, όταν κάνουν αυτές τις επισκέψεις, βάζουν πολύ αυστηρούς όρους για την καθαριότητα στη χώρα αυτή. Αυτά τα παραρτήματα περί ορών καθαριότητας θα έπρεπε να λείπουν από τη σύμβαση, είναι ταπεινωτικά για τη χώρα μας.
Και θα πρέπει συνολικά να επισημάνω ότι η Πλεύση Ελευθερίας αντιλαμβάνεται και τις δύο συμβάσεις ως εκπορευόμενες από το πλαίσιο εξάρτησης της εξωτερικής μας πολιτικής και για τον λόγο αυτό θα τις καταψηφίσει και τις δύο.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Καζαμία.
Τον λόγο έχει ο κ. Τάσος Οικονομόπουλος, ειδικός αγορητής από τη Νίκη.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, συζητούμε σήμερα δύο τεχνικές διευθετήσεις με κοινό σημείο το Πεδίο Βολής Κρήτης. Η πρώτη αφορά στη χρήση από τον ιταλικό στρατό για πειραματικές, εκπαιδευτικές και τακτικές βολές. Η δεύτερη ρυθμίζει τη διάθεση εγκαταστάσεων και την παροχή υπηρεσιών στο Κέντρο Αριστείας Ενιαίας Εναέριας και Πυραυλικής Άμυνας στο πλαίσιο συνεργασίας Ελλάδος, Γερμανίας και Κάτω Χωρών.
Η Νίκη αντιμετωπίζει θετικά αυτές τις συνεργασίες. Η αξία τους πρέπει να αποτιμάται με βάση το συγκεκριμένο όφελος για την ελληνική άμυνα, τους όρους ασφαλείας και τις υποχρεώσεις που αναλαμβάνει η χώρα μας.
Η σημερινή συζήτηση συμπίπτει με την επίσκεψη του Αμερικανού Υπουργού Εξωτερικών Μάρκο Ρούμπιο και τον έκτο στρατηγικό διάλογο Ελλάδος-ΗΠΑ. Η συγκυρία θέτει ένα ουσιαστικό ερώτημα: Πώς μετατρέπεται η στρατηγική αξία της Ελλάδος σε συγκεκριμένο όφελος για την άμυνα και την ασφάλεια της πατρίδος μας;
Με αφορμή τα δημοσιεύματα για πρόσθετες εξοπλιστικές δεσμεύσεις και επίσπευση προγραμμάτων, ζητούμε καθαρή ενημέρωση για το συνολικό κόστος και το χρονοδιάγραμμα πληρωμών, τι έχει ήδη συμφωνηθεί, τι προστίθεται τώρα και πώς εντάσσεται στον μακροπρόθεσμο αμυντικό σχεδιασμό.
Η ενίσχυση των Ενόπλων Δυνάμεων απαιτεί προγραμματισμό που να καλύπτει την προμήθεια, τον οπλισμό και την υποστήριξη σε όλη τη διάρκεια ζωής των συστημάτων. Εξίσου συγκεκριμένη πρέπει να είναι η ελληνική βιομηχανική συμμετοχή, ποιο έργο εξασφαλίζεται για την Ελληνική Αεροπορική Βιομηχανία και τις εγχώριες επιχειρήσεις, με ποιες δεσμεύσεις για συντήρηση, τεχνική υποστήριξη και μεταφορά τεχνογνωσίας. Κάθε μεγάλη αμυντική δαπάνη πρέπει να ενισχύει και τη δυνατότητα της χώρας να υποστηρίζει τα μέσα που αποκτά.
Στο επίπεδο της ασφάλειας, ποιες συγκεκριμένες δεσμεύσεις επιδιώκει η Κυβέρνηση για την υποστήριξη των κυριαρχικών μας δικαιωμάτων και της Κυπριακής Δημοκρατίας; Ποια συγκεκριμένη χρηματοδοτική στήριξη εξασφαλίζει η Ελλάδα από τις ΗΠΑ για τα εξοπλιστικά της προγράμματα; Πρόκειται για επιχορηγήσεις ή δάνεια και με ποιους όρους;
Όπως υπογράμμισε ο Πρόεδρος της Νίκης κ. Δημήτριος Νατσιός η λέξη «υποχώρηση» είναι πολύ βαριά για τα εθνικά θέματα. Η συζήτηση για την Κάσο και την ηλεκτρική διασύνδεση Ελλάδας-Κύπρου αναδεικνύει την ανάγκη οι στρατηγικές σχέσεις να αποδίδουν έμπρακτη στήριξη στην άσκηση των δικαιωμάτων μας. Το ίδιο κριτήριο εφαρμόζουμε στις σημερινές κυρώσεις. Η Ελλάδα εισφέρει μία υποδομή υψηλής στρατηγικής αξίας. Το Πεδίο Βολής Κρήτης οφείλει να εξασφαλίζει από την αξιοποίησή του ουσιαστική τεχνογνωσία και ισχυρότερη εθνική αποτροπή.
Χθες, στην Επιτροπή θέσαμε συγκεκριμένα ερωτήματα. Ο κύριος Υπουργός έδωσε χρήσιμες διευκρινίσεις σε ορισμένα από αυτά. Παραμένουν, όμως, ζητήματα που χρειάζονται ειδική απάντηση. Η Βουλή οφείλει να γνωρίζει τι εγκρίνει και πώς θα εφαρμοστεί.
Ξεκινώ από τη Συμφωνία με την Ιταλία. Αναγνωρίζουμε τις προβλεπόμενες ασφαλιστικές δικλίδες, τον συντονισμό του προγράμματος, την προτεραιότητα των ετησίων τακτικών βολών των χωρών-χρηστών και την ευθύνη της διοίκησης του Πεδίου Βολής Κρήτης για τη συνολική διεξαγωγή και την επιτήρηση. Οι στόχοι και τα σενάρια πτήσης τους υπόκεινται στους κανονισμούς και στις εγκρίσεις του Πεδίου Βολής.
Το Τμήμα 7 προβλέπει κοινή εκπόνηση των μόνιμων λειτουργικών διαδικασιών και υπογραφή τους από τον Διοικητή του Πεδίου Βολής Κρήτης και τον εξουσιοδοτημένο εκπρόσωπο του Ιταλικού Στρατού. Χωρίς συγκεκριμένες διαδικασίες δεν επιτρέπονται βολές.
Επειδή περιλαμβάνονται και πειραματικές βολές, ζητούμε να αποσαφηνιστεί ο έλεγχος πριν την έγκρισή τους. Πώς αξιολογούνται η αξιοπιστία των συστημάτων, οι κίνδυνοι αστοχίας και οι περιβαλλοντικές επιπτώσεις; Πώς εξασφαλίζεται η ανάκτηση επικίνδυνων καταλοίπων και η αποκατάσταση τυχόν ζημίας;
Η μακρόχρονη εμπειρία των στελεχών του Πεδίου Βολής Κρήτης αποτελεί ισχυρό εχέγγυο. Η πολιτική ηγεσία, όμως, οφείλει να εξηγήσει τις διαδικασίες που προστατεύουν το προσωπικό, τους κατοίκους και το περιβάλλον. Στο ζήτημα της ευθύνης η ερώτησή μας παραμένει.
Το Τμήμα 12 προβλέπει πλήρη ευθύνη της ιταλικής πλευράς για αποζημίωση, όταν αποδεικνύεται παραβίαση των κανονισμών ασφαλείας από τον Ιταλικό Στρατό. Παράλληλα, παραπέμπει στη NATO SOFA για αξιώσεις και ζητήματα που δεν ρυθμίζονται ειδικά.
Τι ισχύει, όταν ένα ατύχημα οφείλεται σε τεχνική αστοχία οπλικού συστήματος ή πυρομαχικού χωρίς παραβίαση κανονισμού; Ποιος αποζημιώνει τον ζημιωθέντα και πώς κατανέμεται η οικονομική επιβάρυνση;
Αντίστοιχη διευκρίνιση απαιτείται για αστοχία στόχου που παρέχει ιδιώτης ανάδοχος. Ζητούμε σαφή εξήγηση του εφαρμοζόμενου πλαισίου. Η ευθύνη πρέπει να είναι ξεκάθαρη πριν συμβεί ένα ατύχημα.
Ως προς το κόστος, ο κύριος Υφυπουργός διευκρίνισε ότι καλύπτεται από τον χρήστη, με βάση τον ετησίως συγκεκριμένο τύπο τιμών κόστους του Πεδίου Βολής Κρήτης. Ανέφερε, επίσης, συνολικά έσοδα 3,5 εκατομμυρίων ευρώ για την περίοδο 2021 έως 2025, από τα οποία ένα εκατομμύριο αποδόθηκε στο Ελληνικό Δημόσιο και το υπόλοιπο επιμερίστηκε στη Γερμανία και στις Κάτω Χώρες. Τα στοιχεία αυτά αφορούν στη συνολική λειτουργία του Πεδίου Βολής Κρήτης.
Ζητούμε, επιπλέον, να επιβεβαιωθεί ότι η κοστολόγηση κάθε δραστηριότητας καλύπτει πλήρως το προσωπικό, την υποστήριξη, τη χρήση και τη φθορά των υποδομών.
Περνώ στη δεύτερη διευθέτηση για το Κέντρο Αριστείας. Η ρύθμιση αφορά εγκαταστάσεις και υπηρεσίες. Η σημασία της συνδέεται, όμως, με το έργο που υποστηρίζει, την εκπαίδευση, την τεχνογνωσία και την ανάπτυξη δογμάτων στον κρίσιμο τομέα της εναέριας και πυραυλικής άμυνας.
Για την Ελλάδα, με τη γεωγραφία και τις ανάγκες της, ιδιαίτερη αξία έχουν η διασύνδεση αισθητήρων, η έγκαιρη προειδοποίηση και ο συντονισμός των μέσων αναχαίτισης. Το ζητούμενο είναι πώς η γνώση του Κέντρου ενσωματώνεται στον εθνικό σχεδιασμό και φτάνει στις ελληνικές μονάδες.
Ο κύριος Υφυπουργός αναφέρθηκε γενικά στα οφέλη τεχνογνωσίας και διαλειτουργικότητας. Χρειάζονται συγκεκριμένα στοιχεία. Πόσα ελληνικά στελέχη εκπαιδεύονται, σε ποιες δραστηριότητες συμμετέχουν και πώς αξιοποιούνται τα αποτελέσματα; Ένας ετήσιος απολογισμός της ελληνικής συμμετοχής, με σεβασμό στο απόρρητο, θα επέτρεπε ουσιαστική αξιολόγηση.
Επικαλέστηκε, επίσης, την επιχειρησιακή εμπειρία της ελληνικής πυροβολαρχίας στη Σαουδική Αραβία. Τιμούμε την επαγγελματική ικανότητα των στελεχών μας. Η αναφορά αυτή, όμως, δεν απαντά στο συγκεκριμένο ερώτημα για το όφελος από το Κέντρο Αριστείας.
Στο οικονομικό σκέλος επιβεβαιώθηκε η αναδρομική δαπάνη των 212.665 ευρώ για την περίοδο από 1η Οκτωβρίου του 2019 ως το τέλος του 2026. Δεν εξηγήθηκε, όμως, αναλυτικά η διαμόρφωση του ποσού ούτε διευκρινίστηκε αν υπάρχουν άλλες εκκρεμείς υποχρεώσεις. Για τα έτη 2027, 2028 και 2029 προβλέπονται 30.600 ευρώ ετησίως.
Το Γενικό Λογιστήριο καταγράφει επιπλέον δαπάνες κατά το μέρος που αναλογεί στην Ελλάδα για υπηρεσίες κοινής ωφέλειας, λειτουργία, συντήρηση και ανακαίνιση, καθώς και ενδεχόμενες πρόσθετες υπηρεσίες και συμβατικές αξιώσεις.
Ζητούμε, επομένως, συνολική εικόνα της ελληνικής επιβάρυνσης. Το σταθερό ποσό δεν αποτυπώνει μόνο του το πλήρες κόστος.
Κυρίες και κύριοι συνάδελφοι, με τις παρατηρήσεις που διατυπώσαμε, η Νίκη τοποθετείται θετικά επί των δύο κυρώσεων. Θεωρούμε ότι οι συνεργασίες αυτές μπορούν να συμβάλουν στην επιχειρησιακή προετοιμασία των Ενόπλων Δυνάμεων, εφόσον στην εφαρμογή τους διασφαλίζονται η ασφάλεια, η σαφής κατανομή ευθυνών, η οικονομική διαφάνεια και το ουσιαστικό όφελος για την ελληνική άμυνα. Η θετική μας στάση συνοδεύεται από την απαίτηση να δοθούν οι διευκρινίσεις που εκκρεμούν και να ελέγχεται η τήρηση αυτών των προϋποθέσεων.
Το Πεδίο Βολής Κρήτης αποτελεί στρατηγικό πλεονέκτημα της χώρας μας. Η διεθνής αξιοποίησή του οφείλει να ενισχύει έμπρακτα την άμυνα της πατρίδος μας. Αυτό παραμένει το κριτήριο της θέσης μας.
Σας ευχαριστώ πολύ και ευκαιρίας δοθείσης, καλωσορίζω τα παιδιά που μας παρακολουθούν.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Οικονομόπουλο.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Μοσχάτου.
Η Βουλή σάς καλωσορίζει. Σας ευχόμαστε καλή πρόοδο!
(Χειροκροτήματα από όλες τις πτέρυγες της Βουλής)
Τον λόγο έχει ο ειδικός αγορητής από τον ΣΥΡΙΖΑ, ο κ. Ιωάννης Αμανατίδης.
ΙΩΑΝΝΗΣ ΑΜΑΝΑΤΙΔΗΣ: Σας ευχαριστώ πάρα πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, η συζήτηση της κύρωσης των σημερινών Συμφωνιών πραγματοποιείται, ενώ στην Αθήνα βρίσκεται ο Υπουργός Εξωτερικών των Ηνωμένων Πολιτειών για τον έκτο γύρο του στρατηγικού διαλόγου με τη χώρα μας.
Αναπόφευκτα, λοιπόν, θα πρέπει να μιλήσουμε για το περιβάλλον στο οποίο γίνεται αυτή η επίσκεψη, σε μια συγκυρία που σημαδεύεται από τον συνεχιζόμενο αμερικανοϊσραηλινό πόλεμο κατά του Ιράν, τις αντιδημοκρατικές επεμβάσεις και παρεμβάσεις στα εσωτερικά χωρών στη Λατινική Αμερική και βέβαια, την πολιτική οικονομικού στραγγαλισμού και απειλών των Ηνωμένων Πολιτειών κατά της Κούβας.
Σε αυτό το περιβάλλον, λοιπόν, η χώρα μας δεν μπορεί να περιορίζεται στον ρόλο του προβλέψιμου και δεδομένου συμμάχου. Ανησυχούμε για την όλο και μεγαλύτερη εξάρτηση της χώρας μας από τους αμερικανικούς σχεδιασμούς, αντί για μια πραγματικά πολυδιάστατη ενεργητική εξωτερική πολιτική. Έχουμε τονίσει επανειλημμένα, ως κόμμα, ότι το δίκαιο του ισχυρού δεν μπορεί να υποκαθιστά το διεθνές δίκαιο και τη διεθνή νομιμότητα.
Ποια είναι, λοιπόν, τα συμφέροντα της χώρας μας σε αυτή τη συγκυρία; Είναι η υπεράσπιση του καταστατικού χάρτη του ΟΗΕ, της διπλωματίας και της ειρηνικής επίλυσης των διαφορών. Αυτή, λοιπόν, είναι η προϋπόθεση για μας, η προστασία των συμφερόντων της Ελλάδας για την ασφάλεια και την ειρήνη στην ευρύτερη περιοχή. Γι’ αυτό, άλλωστε, στηρίξαμε και στηρίζουμε όλες τις διαμαρτυρίες εκείνες που αφορούν το να ακουστεί δυνατά η φωνή της ειρήνης, της διπλωματίας, του Διεθνούς Δικαίου και της μη εμπλοκής της χώρας μας σε πολεμικούς σχεδιασμούς. 
Η χώρα μας χρειάζεται άμεσα αλλαγή πορείας στην εξωτερική πολιτική. Είμαστε αντίθετοι σε μια πολιτική που μετατρέπει τη χώρα σε μέρος των προβλημάτων και μάλιστα σε δεδομένο μέρος επιλογών και σχεδιασμών τρίτων μερών που την εκθέτουν σε επικίνδυνες πολεμικές περιπέτειες. Υπερασπιζόμαστε την ειρήνη και τη διεθνή νομιμότητα σε μια πολιτική -κάτι που δεν θα κουραστούμε να λέμε- ενεργητική, πολυδιάστατη, φιλειρηνική. 
Η χώρα μας από την 1η Οκτωβρίου ασκεί την προεδρία του Συμβουλίου Ασφαλείας του Οργανισμού Ηνωμένων Εθνών. Αντί, λοιπόν, να αξιοποιήσει τη θέση αυτή για την ανάληψη ειρηνευτικών πρωτοβουλιών είτε στην Ουκρανία είτε στη Μέση Ανατολή, αφήνει περιθώριο σε χώρες που έχουν αναθεωρητική πολιτική να ντύνονται την ενδυμασία της περιστεράς. Μάλιστα, η χώρα μας έχει και μία φοβική στάση. Μπορείτε να δείτε τις δηλώσεις Υπουργού Εξωτερικών Ελλάδας στο Τορόντο, ότι αν ξέραμε πόσο δύσκολο θα ήταν το διεθνές περιβάλλον, ίσως δεν κάναμε την πρόταση ή να μην έλεγε η χώρα μας να γίνει μη μόνιμο μέλος του Συμβουλίου Ασφαλείας. 
Σε αυτή, λοιπόν, τη συγκυρία καλούμαστε να κυρώσουμε αυτές τις συμβάσεις. Και επειδή τέθηκε ένα ερώτημα από τον κ. Καζαμία για την εναλλαγή του ρόλου, ότι άλλα λέγαμε δηλαδή όταν ήμασταν κυβέρνηση και ως κυβερνητικοί Βουλευτές ή τις συμφωνίες που υπογράψαμε και άλλα τώρα που είμαστε στην Αντιπολίτευση, κάτι που δείχνει την αποξένωση της περιόδου εκείνης κ.λπ., θέλω να του πω το εξής: Συμφωνίες που έρχονται μετά από εννέα, δέκα χρόνια, χωρίς να έχουν αποτιμηθεί και χωρίς το ελληνικό κράτος και η Ελληνική Κυβέρνηση να έχουν εκτιμήσει τα αποτελέσματα που έχουν φέρει και αν μέσα σε αυτό το περιβάλλον συμφέρει τη χώρα να συνεχιστεί μια τέτοια πολιτική -κάτι που δεν υπάρχει από τη μεριά της Κυβέρνησης αυτή τη στιγμή-, προφανώς πρέπει να τις εκτιμούμε και να τις αξιολογούμε. Η συμφωνία, για παράδειγμα, με την Ιταλία έγινε μεν το 2019, αλλά έγινε σε ένα άλλο περιβάλλον και με μια διαφορετική εξωτερική πολιτική, με έναν διαφορετικό προσανατολισμό της εξωτερικής πολιτικής. Τώρα η Κυβέρνηση και το Υπουργείο Άμυνας θα έπρεπε να εκτιμήσουν το εύρος των αμυντικών συνθηκών που υπάρχουν αυτή τη στιγμή, όπως και το ποιες πρέπει να προχωρήσουμε από εδώ και στο εξής. Κατά την εκτίμησή μας, αυτό έχει αλλάξει. 
Όσον αφορά τώρα τις συμφωνίες, υπάρχει αυτή η πρακτική -και δεν ρίχνω ευθύνη στον Υπουργό Εθνικής Άμυνας- να συζητάμε πρώτα απ’ όλα για ζητήματα εξωτερικής πολιτικής. Άλλωστε, έχουμε τη σημαντική επίσκεψη του Υπουργού Εξωτερικών των ΗΠΑ κ. Ρούμπιο. Όμως, εδώ φαίνεται να υπάρχει ένα έλλειμμα, κάτι που σας είπα και στην επιτροπή, ενημέρωσης και πιο πολύ συνεννόησης της Κυβέρνησης με τα ελληνικά κόμματα, ώστε να χαραχθεί μια πολιτική. Ποια είναι η ενημέρωση την οποία είχαν; Και δεν αναφέρομαι στο να υπάρχει συνεννόηση, γιατί θεωρούν ότι τα ξέρουμε. Ξέρετε, αυτή η αυταρέσκεια και η «ΙΧ» αντίληψη της εξωτερικής πολιτικής του κ. Μητσοτάκη, όπως την έχουμε χαρακτηρίσει, αφαιρεί και τη δυνατότητα να εκτιμήσετε και κάτι διαφορετικό. Θεωρείτε ότι όλα τα κάνετε αλάνθαστα και ότι έχετε το μαγικό ραβδάκι ή το αλάθητο του Πάπα. Δεν είναι έτσι. Πρέπει να δείτε πολύ σοβαρά τον ρόλο και να αλλάξετε ρότα στην εξωτερική πολιτική, ειδικά μετά από συνεννόηση με τα πολιτικά κόμματα της χώρας. Και το γεγονός ότι συζητούμε γι’ αυτά τα θέματα και το ότι τα κόμματα θέτουν πάντα τα ζητήματα της εξωτερικής πολιτικής όταν συζητάμε συμβάσεις δείχνει ακριβώς ότι υπάρχει ένα έλλειμμα από τη μεριά της Κυβέρνησης. 
Όσον αφορά τώρα τις συμφωνίες και τον τρόπο που γίνεται αυτή η διαδικασία, είναι αλήθεια ότι περιορίζει τον ρόλο της Βουλής σε έναν ρόλο πρωτοκολλητή αποφάσεων. Εξήγησα ότι πραγματικά αυτές οι συμφωνίες δεν μπορούν να γίνουν έξω από το γενικό πλαίσιο, έξω από τις συνθήκες που επικρατούν τώρα και χωρίς να εκτιμήσουμε και τις συνθήκες που επικρατούσαν όταν αυτές υπογράφτηκαν, πολύ περισσότερο δε όταν έχουμε αλλαγή ουσιαστικά του δόγματος της εξωτερικής πολιτικής. 
Ακόμα κι έτσι, όμως, κυρίες και κύριοι συνάδελφοι, η κύρωση διεθνών συμφωνιών από τη Βουλή, έστω και με αυτή την καθυστέρηση, θα μπορούσε να είναι μια γόνιμη διαδικασία εάν συνοδεύονταν από στοιχεία απολογισμού της μέχρι τώρα εφαρμογής τους, εάν δηλαδή συνοδεύονταν από εκθέσεις και εκτιμήσεις για τον βαθμό επίτευξης των γενικότερων στόχων και σκοπών, από το εάν και ποιες ωφέλειες προέκυψαν για τη χώρα μας, πόσο συνέβαλε κάθε μία από αυτές στην αμυντική θωράκισή της, στην αποτρεπτική της ισχύ, στις ωφέλειες που αποκόμισαν οι Ένοπλες Δυνάμεις και το προσωπικό τους, εάν συνέβαλαν και ισχυροποίησαν τις διεθνείς μας συμμαχίες, εάν τα ενδεχόμενα κόστη που βαρύνουν τον κρατικό προϋπολογισμό είναι αναλογικά σε σχέση με τα γενικότερα κέρδη και πόσο συνέβαλαν στην αμυντική διπλωματία και την εξωτερική πολιτική της χώρας γενικά.
Σε σχέση τώρα με την κύρωση της τεχνικής συμφωνίας μεταξύ του Υπουργείου Εθνικής Άμυνας και του Υπουργείου Άμυνας της Ομοσπονδιακής Δημοκρατίας της Γερμανίας, θεωρούμε ότι η συγκεκριμένη συμφωνία δεν είναι απλώς μία τεχνική διευθέτηση, αλλά ουσιαστικά μια ευρύτερη στρατηγική εμβάθυνση της ελληνικής συμμετοχής σε δομές νατοϊκής ενοποίησης της αεράμυνας, αλλά με τρόπο που υπερβαίνει τις πραγματικές αμυντικές ανάγκες της χώρας και δημιουργεί πολιτικές, επιχειρησιακές και θεσμικές δεσμεύσεις. 
Κοιτάξτε, δεν αρνούμαστε τις συμμαχικές ανάγκες, αλλά εδώ θεωρούμε ότι πρόκειται για μία ετεροβαρή συμφωνία και ότι έτσι όπως γίνεται αυτή τη στιγμή πλήττει την ειρήνη. Στο πεδίο βολής της Κρήτης συγκεντρώνονται πάρα πολλές δυνάμεις με όρους αδιαφάνειας και σε βάρος των προτεραιοτήτων της ελληνικής άμυνας. Θεωρούμε ότι και με την κύρωση αυτής της συμφωνίας η χώρα μετατρέπεται σε κόμβο στρατιωτικών δραστηριοτήτων στο περιβάλλον που σας εξέθεσα προηγουμένως και με τους κινδύνους που εγκυμονεί. 
Θα μπορούσα να μιλήσω αναλυτικά για το ποιο ακριβώς είναι το ανταποδοτικό όφελος για την ελληνική άμυνα, αφού δεν υπάρχει συνοδευτική μελέτη κόστους-οφέλους -αυτό δεν υπάρχει πουθενά στην ανάλυση συνεπειών ρύθμισης-, όπως δεν περιγράφεται και το εύρος των δραστηριοτήτων που διεξάγονται στο Πολυεθνικό Εκπαιδευτικό Κέντρο. Επίσης, θεωρούμε ότι αναλαμβάνουμε υποχρεώσεις παροχής υπηρεσιών και υποστήριξης χωρίς σαφές πλαίσιο για το πώς μπορεί η χώρα μας να περιορίσει ή να αναστείλει αυτές τις λειτουργίες σε περίπτωση διεθνούς κρίσης. 
Όσον αφορά την κύρωση διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας πάλι σε σχέση με τη χρήση του πεδίου βολής της Κρήτης, αυτά που ουσιαστικά έχουμε να πούμε αφορούν τις αλλαγές που υπάρχουν από τότε που υπογράφηκε η συμφωνία μέχρι τώρα και το πώς έχουν αλλάξει τα δεδομένα. Θεωρούμε ότι δεν θα έπρεπε να συνεχιστεί, γιατί στην Κρήτη υπάρχει μια συγκέντρωση δυνάμεων. Νομίζω ότι το Υπουργείο Εθνικής Άμυνας και η Κυβέρνηση θα πρέπει να την επανεξετάσουν. 
Βάσει αυτών των τοποθετήσεων, κύριε Πρόεδρε, κύριε Υπουργέ, κυρίες και κύριοι συνάδελφοι, ο ΣΥΡΙΖΑ τάσσεται κατά και των δύο συμφωνιών. 
Σας ευχαριστώ πολύ. 
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Αμανατίδη. 
Τον λόγο έχει τώρα ο ειδικός αγορητής από την Ελληνική Λύση κ. Βασίλειος Βιλιάρδος. 
Παρακαλώ, κύριε Αντιπρόεδρε, έχετε τον λόγο. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, θα παραμείνουμε στις συμβάσεις και δεν θα επεκταθούμε στην εξωτερική πολιτική. Συνήθως ο Υπουργός παραπονιέται όταν δεν αναφερόμαστε στις συμβάσεις, οπότε θα του κάνουμε τη χάρη. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ξεκινώντας, λοιπόν, από τη σύμβαση με τη Γερμανία και τις Κάτω Χώρες, η ενίσχυση της αντιαεροπορικής και αντιπυραυλικής άμυνας της χώρας μας, καθώς επίσης και η γεωστρατηγική αναβάθμιση της Κρήτης αποτελούν αναμφίβολα στόχους εθνικής σημασίας. 
Υπό αυτή την έννοια, η λειτουργία ενός Κέντρου Αριστείας Ενιαίας Εναέριας και Πυραυλικής Άμυνας στα Χανιά θα μπορούσε να προσφέρει τεχνογνωσία στις Ένοπλες Δυνάμεις μας. Εν προκειμένω, το Κέντρο Αριστείας Ενοποιημένης Αντιαεροπορικής και Αντιπυραυλικής Άμυνας στα Χανιά αποτελεί το 27ο διαπιστευμένο Κέντρο Αριστείας του ΝΑΤΟ, ενώ το πρότεινε η Ελλάδα το 2018 και εγκαινιάστηκε τον Οκτώβριο του 2021. 

Εδρεύει δε στην αεροπορική βάση της Σούδας στα Χανιά, σε εγκαταστάσεις της 115ης Πτέρυγας Μάχης. 
Αν και η χώρα μας είναι η ηγετική φιλοξενούσα χώρα, οι άλλες χώρες που συμμετείχαν στη δημιουργία του, οι χώρες χορηγοί είναι η Βουλγαρία, η Ρουμανία, η Τουρκία και η Τσεχία. Δεν είναι, όμως, εμφανές ποιος κατέβαλε το κόστος ανέγερσης και ποιος τα υπόλοιπα έξοδα, ενώ εάν εγκαταστάθηκε σε υφιστάμενο κτίριο, τότε η Ελλάδα έχει μεγαλύτερη συμβολή. Αλήθεια, κύριε Υπουργέ, συμμετέχουμε και εμείς σε ανάλογα κέντρα στις χώρες αυτές, δηλαδή στην Ολλανδία, τη Γερμανία, την Τουρκία που είναι χορηγός ή σε άλλες χώρες του ΝΑΤΟ; Εάν ναι, υπό ποιους όρους; 
Περαιτέρω, το κέντρο εστιάζει στην αντιμετώπιση σύγχρονων απειλών σε ξηρά, θάλασσα, αέρα, κυβερνοχώρο και Διάστημα με τους εξής στόχους, όπως θα καταθέσουμε στα Πρακτικά: Πρώτον, αντιμετώπιση μη επανδρωμένων συστημάτων, δηλαδή drones. Δεύτερον, άμυνα έναντι πυραύλων και βλημάτων πυροβολικού. Τρίτον, αντιαεροπορική και αντιπυραυλική άμυνα άρνησης πρόσβασης περιοχής. Και τέταρτον, έρευνα σε συνεργασία και με ακαδημαϊκά ιδρύματα, όπως το Πολυτεχνείο Κρήτης, για ανάπτυξη παθητικού ραντάρ. 
Δεν κατατέθηκαν, όμως, στην επιτροπή στοιχεία για κάποια από τα έως τώρα επιτεύγματα, όπως ούτε απολογιστικά στοιχεία, παρά την ήδη τουλάχιστον τετραετή λειτουργία του. Η παρούσα τεχνική διευθέτηση πάντως δεν είναι μια συμφωνία στρατηγικού βεληνεκούς, αφού στην πραγματικότητα πρόκειται για ένα ενοικιαστήριο που ρυθμίζει τους όρους παραχώρησης 476 τετραγωνικών μέτρων στο κτίριο Μ-502 του Πεδίου Βολής Κρήτης. 
Τα βασικά στοιχεία, τώρα, της κριτικής μας στην επιτροπή ήταν τα εξής: Πρώτον, η οικονομική επιβάρυνση και η αναδρομικότητα, όπου με το Τμήμα 6 η Ελλάδα μαζί με τη Γερμανία και την Ολλανδία ως χρήστες υποχρεούνται να καταβάλλουν μηνιαίο μίσθωμα 2.380 ευρώ αναπροσαρμοζόμενο πληθωριστικά για κτίριο σε ελληνικό έδαφος, με αναδρομική ισχύ από την 1η Οκτωβρίου του 2019. Το ενοίκιο αυτό αντιστοιχεί περίπου σε 5 ευρώ το τετραγωνικό οπότε πρόκειται, προφανώς, για ένα πολύ χαμηλό κόστος για γραφεία στα Χανιά, πόσω μάλλον για εξειδικευμένες εγκαταστάσεις, ενώ συμπεριλαμβάνεται το κόστος ρεύματος, θέρμανσης και κλιματισμού, που πλέον είναι υψηλό, όπως επίσης ύδρευσης. Με αυτόν τον τρόπο συσσωρεύτηκε μία οικονομική επιβάρυνση επτά ετών για το Υπουργείο Άμυνας, η οποία υπολογίζεται από το Γενικό Λογιστήριο σε 212.665 ευρώ για την περίοδο από την 1η Οκτωβρίου του 2019 έως τις 31 Δεκεμβρίου του 2026. Εν τω μεταξύ, τα κόστη λειτουργίας καλύπτονται από το Δημόσιο, άρα η «εξόφληση» νομίζουμε ότι θα είναι μια λογιστική πράξη μεταξύ κρατικών κονδυλίων. Σημαίνει, αλήθεια, αυτό πως όλο το μίσθωμα επιβαρύνει την Ελλάδα, αλλά όχι τη Γερμανία και την Ολλανδία; Για τα έτη του 2027 έως 2029 πάντως, το κόστος θα είναι 30.600 ευρώ ανά έτος κατά το Γενικό Λογιστήριο, οπότε 2.550 ευρώ τον μήνα. 
Δεύτερον, η δεύτερη παρατήρησή μας είχε σχέση με την έλλειψη διαφάνειας, αφού δεν επισυνάπτεται ο τιμοκατάλογος των λοιπών υπηρεσιών του Πεδίου Βολής Κρήτης, δεν αναφέρεται το ύψος των λογαριασμών και δεν διευκρινίζεται εάν οι δαπάνες επιμερίζονται στα λοιπά κράτη-χορηγούς και χρήστες ή εάν επιβαρύνουν αποκλειστικά τον Έλληνα φορολογούμενο. Ελπίζουμε να απαντήσει ο Υπουργός.
Τρίτον, η θεσμική απαξίωση της Βουλής, όπως έχουμε τονίσει πολλές φορές, αφού η συμφωνία υπεγράφη το 2022 και εισάγεται το 2026 για ψήφιση για ένα κέντρο που λειτουργεί από το 2019. Όλα από το παρελθόν. Είτε συμφωνήσουμε είτε όχι... 
Τέταρτον, η απουσία ρητρών ασφαλείας, με την έννοια πως δεν περιλαμβάνεται καμία πρόβλεψη για την ασφάλεια πληροφοριών, παρά το ότι εγκαθίσταται μόνιμα πολυεθνικό προσωπικό στον ευαίσθητο χώρο του Πεδίου Βολής Κρήτης, όπου δοκιμάζονται τα εθνικά αντιαεροπορικά συστήματα. 
Πέμπτον, η στάση έναντι της Γερμανίας, το πώς αντιμετωπίζουμε δηλαδή εμείς τη Γερμανία. Υπενθυμίζουμε πως η Γερμανία αρνείται να πληρώσει τις πολεμικές επανορθώσεις που μας οφείλει και εξοπλίζει επιπλέον την Τουρκία με υποβρύχια και Eurofighter. 
Έκτον, ο αποκλεισμός ένδικης προστασίας, αφού το Τμήμα 9 προβλέπει επίλυση διαφορών μόνο με διαπραγματεύσεις. Εμείς είμαστε πάντοτε υπέρ της δικαστικής προσφυγής. 
Σχετικά με ορισμένα σημεία, θα αναφέρω τα εξής: Όσον αφορά το Τμήμα 1, ζητήσαμε να κατατεθεί η κατανομή δαπανών και εσόδων του Πεδίου Βολής Κρήτης μεταξύ των τριών κρατών-χρηστών ή εάν είναι και άλλες που δεν έχουν κυρωθεί ακόμη και των κρατών-χορηγών. 
Στο Τμήμα 2, ζητήσαμε να ενημερωθούμε για τη σύνθεση του προσωπικού και για τυχόν παρουσία Τούρκων αξιωματικών στο Πεδίο Βολής Κρήτης. 
Στο Τμήμα 3, που αφορά τις χρεώσεις, που μας ενδιαφέρουν ιδιαίτερα, ζητήσαμε να κατατεθεί ο τιμοκατάλογος που λείπει.
Στο Τμήμα 5, είπαμε πως λείπουν οι κανόνες ασφαλείας πληροφοριών, ενώ θα θέλαμε να έχουμε τη διαβεβαίωση ΓΕΕΘΑ για τα μέτρα διαβάθμισης και περιορισμού πρόσβασης.
Στο Τμήμα 6, ζητήσαμε τον πίνακα των καταβληθέντων και οφειλόμενων ποσών, το σχετικό ΚΑΕ του προϋπολογισμού, καθώς επίσης τη διευκρίνιση αν και πώς τα ποσά επιμερίζονται στα λοιπά κράτη-χορηγούς. 
Ζητήσαμε πάρα πολλά και τίποτα δεν έχουμε πάρει μέχρι στιγμής. Ο Υφυπουργός και για τις δύο συμβάσεις απάντησε μόνο σε μία ερώτηση του εκάστοτε εισηγητή -μας έκανε ιδιαίτερη εντύπωση- σε μία ερώτηση για τον καθένα, προφανώς προσχηματικά. Ελπίζουμε να απαντήσετε σήμερα και να καταθέσετε αυτά που σας έχουμε ζητήσει.
Συνεχίζοντας με τη Συμφωνία Τεχνικής Διευθέτησης μεταξύ Ελλάδας και Ιταλίας, επιτρέπεται στον ιταλικό στρατό να χρησιμοποιεί το Πεδίο Βολής Κρήτης για πειραματικές, εκπαιδευτικές και τακτικές βολές. Οπότε εύλογα ρωτήσαμε ποια είναι η σκοπιμότητα χρήσης του ελληνικού πεδίου βολής σε μία πολύ ευαίσθητη γεωπολιτικά περιοχή, όπως της Κρήτης και της Ανατολικής Μεσογείου. Σε μία περιοχή με εξαιρετικά μεγάλη κίνηση εμπορικού στόλου από και προς το Σουέζ, καθώς επίσης τη Μαύρη Θάλασσα, με τεράστιο βάρος λόγω των πολέμων στην Ουκρανία, το Ισραήλ και τη Συρία και επιπλέον, λόγω της μεταφοράς οπλισμών, ενδεχομένως του λαθρεμπορίου και της παράνομης μετανάστευσης από τη Λιβύη, της οποίας η ΑΟΖ αμφισβητείται επίσημα από την Τουρκία, με το παράνομο βέβαια Τουρκολιβυκό μνημόνιο.
Η συμφωνία υπεγράφη στην Αθήνα στις 15 Οκτωβρίου του 2018 και στη Ρώμη στις 18 Ιανουαρίου του 2019, οπότε η κατάθεσή της σήμερα αποτελεί μια απαράδεκτη ολιγωρία και σαφή περιφρόνηση των δημοκρατικών και κοινοβουλευτικών θεσμών, δηλαδή της κοινοβουλευτικής κύρωσης που επιβάλλει το άρθρο 28 του Συντάγματος, το οποίο καταλύεται στην πράξη από την Κυβέρνηση, όπως άλλωστε και πολλά άλλα.
Όπως τονίσαμε, δεν υπάρχει λαϊκή κυριαρχία όταν τόσο σημαντικές συμφωνίες μένουν εκτός της Βουλής, ενώ ρωτήσαμε τι άλλο έχει συμφωνηθεί με δεδομένη την παραχώρηση εθνικής κυριαρχίας, όπως για παράδειγμα με το καλώδιο στην Κάσο που επιβεβαίωσε Βουλευτής της Κυβέρνησης. Επειδή τώρα το Γενικό Λογιστήριο του Κράτους δεν παρέχει συγκεκριμένο κόστος -κάτι αδιανόητο, μετά από οκτώ χρόνια ισχύος της σύμβασης πώς είναι δυνατόν να μην έχει τους αριθμούς, τα νούμερα, μετά από οκτώ χρόνια- ζητήσαμε να κατατεθούν σήμερα τα απολογιστικά στοιχεία. 
Επιγραμματικά, τώρα, σε ορισμένα άρθρα της σύμβασης στο Τμήμα 5, όταν οι Ιταλοί χρησιμοποιούν δικούς τους στόχους, αναλαμβάνουν οι ίδιοι την ευθύνη. Οπότε ρωτήσαμε τι σημαίνει όταν υπάρχει ένα κακό προηγούμενο με τα βλήματα απεμπλουτισμένου ουρανίου που χρησιμοποιήθηκαν στο Κοσσυφοπέδιο από το ΝΑΤΟ, με αποτέλεσμα πολλούς νεκρούς και ασθενείς Ιταλούς στρατιώτες. Δεν το ξεχνάμε αυτό. 
Στο «Τμήμα 7», οι κρίσιμες λεπτομέρειες για τη διεξαγωγή των βολών και οι ευθύνες ασφαλείας μεταφέρονται σε μεταγενέστερες μόνιμες λειτουργικές διαδικασίες. Κάτι τέτοιο, όμως, επιτρέπει την πραγματοποίηση βολών με όρους που δεν έχει εγκρίνει η Βουλή. Πώς μπορούμε, λοιπόν, να ψηφίσουμε κάτι τέτοιο; 
Στο «Τμήμα 10» ζητήσαμε διευκρίνιση σχετικά με το ποιος επιβαρύνεται τελικά τον «Ρόλο 1», χωρίς να μας δοθεί. 
Στο «Τμήμα 11» είπαμε πως δεν προκύπτει κανένα συγκεκριμένο οικονομικό μέγεθος ούτε αν καλύπτεται το πραγματικό κόστος φθοράς, ενώ το Γενικό Λογιστήριο αρκείται σε ασαφείς ισχυρισμούς του Υπουργείου, χωρίς απολογιστικά στοιχεία, σαν να μην τα έχει δηλαδή. 
Το «Τμήμα 12» για ζημίες εκτός παραβίασης κανόνων ασφαλείας παραπέμπει γενικά στη ΝΑΤΟ SOFA, χωρίς σαφή απάντηση στο κείμενο. Δεν υπάρχει καμία απολύτως σαφήνεια στο κείμενο της Συμφωνίας. 
Κλείνοντας, είναι προφανές ότι με όλες αυτές τις ασάφειες και τις υπόλοιπες που αναδείξαμε στην Επιτροπή δεν είναι δυνατόν να εγκρίνουμε τη συγκεκριμένη Συμφωνία, ενώ είμαστε σίγουροι πως ο Υφυπουργός θα έκανε ακριβώς το ίδιο στη θέση μας. 
Καταθέτω για τα Πρακτικά τα προαναφερθέντα έγγραφα.
(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος   καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σας ευχαριστούμε πολύ. 
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Βιλιάρδο.
Τον λόγο έχει ο ειδικός αγορητής από το Κομμουνιστικό Κόμμα Ελλάδος κ. Ιωάννης Δελής.
ΙΩΑΝΝΗΣ ΔΕΛΗΣ:  Οι δύο στρατιωτικές Συμφωνίες της χώρας μας με την Ιταλία που υπογράφηκε από τον ΣΥΡΙΖΑ το 2018 και τις Γερμανία-Ολλανδία που υπογράφηκε από τη Νέα Δημοκρατία το 2022, τρεις νατοϊκές χώρες δηλαδή, αφορούν στη χρήση του Πεδίου Βολής Κρήτης και στην παροχή υπηρεσιών στο Κέντρο Αριστείας Ενοποιημένης Εναέριας και Πυραυλικής Άμυνας. Παραπλανητικά δε, παρουσιάζονται από την Κυβέρνηση ως μια απλή τεχνική διαδικασία μεταξύ τεσσάρων Υπουργείων Άμυνας.
Η πραγματικότητα, όμως, είναι πολύ διαφορετική. Αυτές οι στρατιωτικές συμφωνίες εντάσσονται και λειτουργούν σε ένα ευρύτερο νατοϊκό πλαίσιο και σχεδιασμό, ο οποίος μάλιστα τρέχει ταχύτατα το τελευταίο διάστημα. Μιλάμε, βέβαια, για ένα πλαίσιο στο οποίο η Κρήτη κατέχει μια ιδιαίτερη θέση, αφού μετατρέπεται σε έναν πολύ κρίσιμο κόμβο των ευρωνατοϊκών στρατιωτικών υποδομών, των ασκήσεων, των εκπαιδεύσεων και κάθε είδους επιχειρησιακών σχεδιασμών. Είναι, δηλαδή, όλα όσα είναι απαραίτητα όχι μόνο για τις πολεμικές επιχειρήσεις που ήδη υλοποιούνται, αλλά και για όσες σχεδιάζονται από το ΝΑΤΟ, τις Ηνωμένες Πολιτείες και την Ευρωπαϊκή Ένωση σε όλον τον κόσμο. 
Και εδώ ακριβώς βρίσκεται και η μεγάλη αντίφαση στις κυβερνητικές εξαγγελίες. Όλες αυτές οι νατοϊκές στρατιωτικές υποδομές στην Κρήτη και σε όλη τη χώρα, όσο χρήσιμες είναι για τις αμερικανονατοϊκές στρατιωτικές δυνάμεις, άλλο τόσο άχρηστες είναι για την άμυνα της πατρίδας μας. Επιπλέον, αποτελούν -και αποδεδειγμένα μάλιστα- τη βασική αιτία στοχοποίησης της Κρήτης και ιδιαίτερα της περιοχής των Χανίων, όπως και κάθε περιοχής με νατοϊκή Βάση, από τους αντιπάλους του ΝΑΤΟ. 
Όσο λοιπόν και αν προσπαθεί η Ελληνική Κυβέρνηση να παρουσιάζει τέτοιες Συμφωνίες ως τεχνικές διευθετήσεις, αξιοποίηση -λέει- των υφιστάμενων υποδομών ή ακόμα και ως ενίσχυση της διεθνούς παρουσίας της χώρας ή και μέσο συμμετοχής σε ένα σύστημα συλλογικής άμυνας, όπως ισχυρίζεται, η πραγματικότητα είναι διαφορετική και αποκαλύπτει συνεχώς ότι όσο περισσότερες ελληνικές στρατιωτικές εγκαταστάσεις εντάσσονται στην εκπαίδευση, στον σχεδιασμό, στην πολεμική προετοιμασία των νατοϊκών δυνάμεων, άλλο τόσο εντονότερα εμπλέκεται η συνολική ελληνική στρατιωτική υποδομή στους ευρύτερους πολεμικούς σχεδιασμούς της λυκοσυμμαχίας που λέγεται «ΝΑΤΟ». 
Τι σημαίνει αυτό; Σημαίνει πολύ απλά ότι σημαντικότατοι, κρισιμότατοι στρατιωτικοί πόροι ισχύος των ελληνικών Ενόπλων Δυνάμεων, πληρωμένοι πανάκριβα από τον ελληνικό λαό, αφαιρούνται απροκάλυπτα από την υπεράσπιση της χώρας για να ενισχύουν τις βρώμικες αποστολές του ΝΑΤΟ. Αυτό σημαίνει. Αυτό δεν είναι που συμβαίνει με τους Patriot στη Σαουδική Αραβία; Αλήθεια, ποια συμφέροντα του ελληνικού λαού υπερασπίζονται οι Patriot τρεις χιλιάδες χιλιόμετρα μακριά από δω; Το ίδιο δεν συμβαίνει με τις φρεγάτες στην Ερυθρά Θάλασσα και τόσα ακόμα; 
Δεν μπορεί, λοιπόν, τέτοιου είδους Συμφωνίες, όπως και οι δυο σημερινές, να εξετάζονται μεμονωμένα, γιατί όλες αυτές αποτελούν τους κρίκους μιας αλυσίδας συμφωνιών, συνεργασιών, υποδομών, ασκήσεων, στρατιωτικών αποστολών, οι οποίες μετατρέπουν τη χώρα μας ολοένα και περισσότερο σε οργανικό τμήμα του νατοϊκού πολεμικού σχεδιασμού. 
Και εδώ όλοι σας, βέβαια, Κυβέρνηση και βολική Αντιπολίτευση, έχετε τεράστιες ευθύνες που υπηρετείτε αυτήν την πολιτική. Ακόμα και όταν κάνετε κριτική επιφανειακή σε Συμφωνίες σαν τις σημερινές, όχι μόνο δεν αμφισβητείτε, αλλά στην ουσία αποδέχεστε το βάθεμα της εμπλοκής της Ελλάδας στα ιμπεριαλιστικά σχέδια. Λέξη δεν ακούστηκε για παράδειγμα -εκτός από το ΚΚΕ- όχι για τις εκτελούμενες δοκιμές στο Πεδίο Βολής Κρήτης, αλλά για το ότι αυτές οι δοκιμές προορίζονται για επιχειρησιακή αξιοποίηση στο Κέντρο Αριστείας Ενοποιημένης Εναέριας και Πυραυλικής Άμυνας. 
Τι είναι, όμως, αλήθεια, αυτό το Κέντρο Αριστείας, του οποίου τον ρόλο όλοι σας ουσιαστικά αποδέχεστε, γι’ αυτό και βιαστικά-βιαστικά τον προσπερνάτε; Να, τι δηλώνει το ίδιο αυτό το Κέντρο Αριστείας σε επίσημα έγγραφά του. Σκοπός του είναι, λέει, η ενίσχυση της διαλειτουργικότητας και των δυνατοτήτων της Ολοκληρωμένης Αεράμυνας και Αντιπυραυλικής Άμυνας του ΝΑΤΟ, η ανάπτυξη δογμάτων και δυνατοτήτων, η εκπαίδευση, η έρευνα και η υποστήριξη των αποστολών και των καθηκόντων της Συμμαχίας. Αυτά λέει. Πιο ξεκάθαρη και πιο επίσημη περιγραφή των διασυνδέσεων αυτών των Συμφωνιών με τον πυρήνα των νατοϊκών σχεδιασμών νομίζουμε ότι δεν θα μπορούσε να γίνει. Ανοικτά το ίδιο το Κέντρο Αριστείας δεν κρύβει τον ρόλο του ως ένα νατοϊκό στρατιωτικό εργαλείο. Το αμφισβητεί κανείς σας αυτό; 
Συμπέρασμα γενικότερο: Η Ελλάδα, με ευθύνη της Κυβέρνησης και τη συμφωνία της βολικής Αντιπολίτευσης, ολοένα και βαθαίνει την εμπλοκή της στα γρανάζια των ιμπεριαλιστικών ανταγωνισμών, σε συνθήκες μάλιστα εξαιρετικά βαριές έτσι όπως διαμορφώνονται με τους δύο ιμπεριαλιστικούς πολέμους να μαίνονται στον γεωπολιτικό περίγυρο της χώρας. Και ο λαός μας; Ο λαός ζει μέσα σε μια ολοένα και εντεινόμενη πολεμική προετοιμασία για συμμετοχή σε πολέμους ξένους. Η οικονομία μετατρέπεται σε πολεμική και όλα αυτά ρημάζουν την καθημερινότητα του λαού με τη φοροληστεία, την ταξική εκμετάλλευση και την ακρίβεια, αλλά και με το κεφάλαιο ταυτόχρονα ξεδιάντροπα και προκλητικά να αυξάνει τα κέρδη του. 
Όμως, αντικειμενικά, αυτές οι δύσκολες για τον λαό συνθήκες δημιουργούν ταυτόχρονα και τις προϋποθέσεις για τη μαζική αμφισβήτηση της αντιλαϊκής πολιτικής, αυτό που φοβάται ο κ. Τσίπρας δηλαδή. Είναι συνθήκες, όπου ωριμάζουν οι προϋποθέσεις ώστε ο λαός, οι εργαζόμενοι, η νεολαία, οι στρατιώτες και οι πατριώτες Υπαξιωματικοί και Αξιωματικοί να συνειδητοποιούν ολοένα και πιο καθαρά ότι η ευθύνη της υπεράσπισης των συνόρων και των κυριαρχικών δικαιωμάτων της χώρας καμία σχέση δεν έχουν με την εμπλοκή στα ιμπεριαλιστικά σχέδια του ΝΑΤΟ, της Ευρωπαϊκής Ένωσης και των Ηνωμένων Πολιτειών και τους άγριους ανταγωνισμούς που αυτοί έχουν με τους αντιπάλους τους. 
Και σήμερα -τι σύμπτωση!- βρίσκεται στη χώρα μας ο Υπουργός Εξωτερικών των ΗΠΑ στο πλαίσιο του ΣΤ΄ Στρατηγικού Διαλόγου. Τι σχέση έχει, όμως, η ενίσχυση της στρατηγικής σχέσης της Ελλάδας με τις Ηνωμένες Πολιτείες με την κάλυψη των αναγκών του λαού; Απολύτως καμία! Τη γεωστρατηγική αναβάθμιση του ελληνικού κεφαλαίου υπηρετεί, βάζοντας τη ματωμένη πολιτική σφραγίδα σε μια σειρά από νέες συμφωνίες για βάσεις, υποδομές, εξοπλισμούς, ενεργειακούς σχεδιασμούς και στρατιωτικές διευκολύνσεις, που δένουν ολοένα και πιο σφιχτά τη χώρα μας στα αμερικανονατοϊκά σχέδια.


Ο εκπρόσωπος της πολιτικής των ματωμένων κερδών και των πολέμων, το γεράκι του ιμπεριαλισμού Ρούμπιο, ο ενορχηστρωτής των εγκλημάτων των Ηνωμένων Πολιτειών σε Κούβα, Βενεζουέλα, Ιράν, Γάζα, Ουκρανία, είναι ανεπιθύμητος. Είναι «persona non grata» για τον λαό μας, όπως ανεπιθύμητα είναι και τα επικίνδυνα σχέδια και οι αιματοβαμμένες συμφωνίες της χώρας μας με τις Ηνωμένες Πολιτείες και το Ισραήλ. 
Καταγγέλλουμε ως ΚΚΕ την Κυβέρνηση και τα κόμματα που άμεσα ή έμμεσα στηρίζουν αυτή την πολιτική και χαιρετίζουμε φυσικά τη μαζική συμμετοχή του λαού και της νεολαίας στα συλλαλητήρια σε όλη τη χώρα χθες ενάντια στην αύξηση του Ρούμπιο στη χώρα μας. Το γεγονός, μάλιστα, ότι στο συλλαλητήριο της Αθήνας οι διαδηλωτές έστειλαν το μήνυμα έξω ακριβώς από την Αμερικάνικη Πρεσβεία, παρά τις απαγορεύσεις και την προκλητικότητα της στάσης της Αστυνομίας, στέλνει ένα ξεκάθαρο μαχητικό μήνυμα καταδίκης και εναντίωσης στην περαιτέρω εμπλοκή της χώρας μας στους ενεργειακούς και πολεμικούς σχεδιασμούς των ΗΠΑ στην περιοχή. Μια εμπλοκή η οποία προωθείται και από τη σημερινή Κυβέρνηση της Νέας Δημοκρατίας και από πολεμικούς σχεδιασμούς, βέβαια, που τους πληρώνει ήδη ο λαός πανάκριβα και με μεγάλο κόστος. 
Συνοψίζοντας, το ΚΚΕ καταψηφίζει και τις δύο συζητούμενες συμφωνίες. 
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Δελή. 
Τον λόγο έχει ο εισηγητής από το ΠΑΣΟΚ, ο κ. Γεώργιος Μουλικώτης.
ΓΕΩΡΓΙΟΣ ΜΟΥΛΚΙΩΤΗΣ: Ευχαριστώ κύριε Πρόεδρε.
Κυρίες και κύριοι συνάδελφοι, η ισχύς των συμμαχιών μας κρίνεται από το αποτέλεσμα που εξασφαλίζουν για την ασφάλεια και τη διεθνή θέση της Ελλάδας. Κατόπιν αυτών, η διεύρυνση της αμυντικής συνεργασίας της Τουρκίας με ευρωπαϊκές χώρες θέτει την Κυβέρνηση μπροστά σε ένα ουσιαστικό πρόβλημα, το οποίο οι διαβεβαιώσεις των διπλωματικών επιτυχιών δεν μπορούν πλέον να παρακάμψουν. 
Η περίπτωση της Γαλλίας είναι χαρακτηριστική. Η στρατηγική σχέση με τη Γαλλία δημιουργεί αυξημένες στρατηγικές απαιτήσεις συνέπειας απέναντι στην ελληνική ασφάλεια. Η Κυβέρνηση έχει ευθύνη να διεκδικεί αυτή τη συνέπεια και να εξηγεί τι έχει εξασφαλίσει. Η απαίτηση αυτή μάλιστα, γίνεται πιο ισχυρή, εφόσον η χώρα μας έχει επενδύσει πολιτικά στην ελληνογαλλική στρατηγική σχέση και έχει διαθέσει τεράστια ποσά για τα γαλλικά οπλικά συστήματα, χωρίς μάλιστα,  ουσιαστική συμμετοχή της εγχώριας αμυντικής και ναυπηγικής βιομηχανίας. Μόνο σε ρόλο αγοραστή και αυτό με επιλογή της Κυβέρνησης και επιλογή κυβερνητικής ευθύνης. 
Το ζήτημα έχει τεθεί εγκαίρως, κύριε Υπουργέ. Από τον Ιούνιο μήνα ήδη ζητήσαμε να εξηγήσει το Υπουργείο πώς συμβιβάζεται η στρατηγική μας σχέση με τη Γαλλία, με τη συνεργασία της γαλλικής Safran με την τουρκική Baykar, η οποία ενισχύει τις δυνατότητες των τουρκικών μη επανδρωμένων αεροσκαφών.
Τότε επικαλεστήκατε το βάθος των ελληνογαλλικών σχέσεων, διαύλους επικοινωνίας και διπλωματικές ενέργειες. Δεν απαντήσατε, όμως, ποιος παρενέβη, πότε και σε ποιο επίπεδο και με ποιο αποτέλεσμα; Δεν διευκρινίσατε εάν έγινε παρέμβαση αντίστοιχη με εκείνη για τους πυραύλους Meteor ούτε ποιες πρωτοβουλίες αναλάβατε σε ευρωπαϊκό επίπεδο για την αποτροπή περαιτέρω στρατιωτικής ενίσχυσης της Τουρκίας. 
Σήμερα έχει ανακοινωθεί ο οδικός χάρτης αμυντικής συνεργασίας Γαλλίας-Τουρκίας. Στην Επιτροπή επανήλθαμε με συγκεκριμένα ερωτήματα και τα λέμε πάλι: 
Πότε ενημερώθηκε η Κυβέρνηση, κύριε Υπουργέ; Προηγήθηκαν διαβουλεύσεις με τη Γαλλική πλευρά; Ποιες διασφαλίσεις ζητήθηκαν; Ανοίγει αυτή η συνεργασία τον δρόμο για εξοπλιστικές συμφωνίες, συμπαραγωγές ή μεταφορά τεχνογνωσίας; Τα ερωτήματα αυτά τα οποία θέσαμε στην Επιτροπή έμειναν και πάλι αναπάντητα.
Η Κυβέρνηση, λοιπόν, είναι πολιτικά έκθετη για την γαλλουτουργική αμυντική συνεργασία. Είχε προειδοποιηθεί για την κατεύθυνση των εξελίξεων και εξακολουθεί να μην εξηγεί στη Βουλή τι έκανε για να προστατεύσει τα ελληνικά συμφέροντα. Αυτή η στάση υπονομεύει την αξιοπιστία των διαβεβαιώσεών σας για την αποτελεσματικότητα της εξωτερικής σας πολιτικής. Όταν προβάλλετε τη στρατιωτική συμφωνία με τη Γαλλία σαν εγγύηση ασφάλειας, οφείλετε να εξηγήσετε πώς αντιμετωπίζετε τις γαλλικές αμυντικές συνεργασίες που προκαλούν εύλογη ανησυχία στην Ελλάδα. Και η Τουρκία εξακολουθεί να διατηρεί την απειλή πολέμου απέναντι στη χώρα μας. 
Η Ελλάδα, λοιπόν, οφείλει να θέτει ευθέως στους Ευρωπαίους εταίρους ότι η στρατιωτική ενίσχυση της Τουρκίας, όσο διατηρεί αυτή την απειλή, αντιστρατεύεται την ασφάλεια ενός κράτους μέλους. Αυτή, πρέπει να είναι σαφής ελληνική θέση με συγκεκριμένες διπλωματικές πρωτοβουλίες. Ποιες κόκκινες γραμμές θέσατε ως Κυβέρνηση στη Γαλλία; Ποιες δεσμεύσεις διεκδικήσατε και ποιες εξασφαλίσατε; Η Κυβέρνηση οφείλει σήμερα να δώσει απαντήσεις για αυτές τις ενέργειες και τα αποτελέσματά τους. Η επίκληση των συμμαχιών δεν αρκεί για να τεκμηριώσει ότι η πολιτική υπηρετεί αποτελεσματικά την εθνική ασφάλεια. Είναι ερωτήματα συγκεκριμένα, κύριε Υπουργέ, και οι απαντήσεις είναι επιβεβλημένες προς τη Βουλή και στους Έλληνες πολίτες.
Με την ίδια απαίτηση λογοδοσίας, λοιπόν, εξετάζουμε και σήμερα τις δύο τεχνικές διευθετήσεις για το Πεδίο Βολής Κρήτης. Η πρώτη, μεταξύ Ελλάδας και Ιταλίας, αφορά πειραματικές εκπαιδευτικές και τακτικές βολές του ιταλικού στρατού. Στην Επιτροπή, μας διευκρινίσατε ότι καμία ιταλική βολή δεν πραγματοποιήθηκε από τον Οκτώβρη του 2018. Παραμένει, όμως, ανεξήγητο -πραγματικά- γιατί μια συμφωνία που υπογράφτηκε το 2018-2019 χρειάστηκε σχεδόν οκτώ χρόνια για να φτάσει σε κύρωση. Τι εμποδίζει και τι εμπόδισε να μην υπογραφεί; 
Έχετε πει, βεβαίως, πολλές φορές ότι θα φέρετε στη Βουλή όσες διεθνείς συμβάσεις έχετε αφήσει τόσα χρόνια σαν Κυβέρνηση στο συρτάρι. Δεν απαντάτε, όμως, τώρα στο εξής: Γιατί τις αφήσατε στο συρτάρι; Γιατί έχουν μείνει στο συρτάρι;  
Για την ασφάλεια παραπέμψατε στη μακρόχρονη λειτουργία του πεδίου και στους ΝΑΤΟϊκούς Κανονισμούς, προσθέτοντας μάλιστα εχθές ότι το ΠΑΣΟΚ επειδή έχει κυβερνήσει, θα έπρεπε να γνωρίζει. Η κυβερνητική μας εμπειρία, όμως, κύριε Υπουργέ, είναι εκείνη που ενισχύει ακόμα και τώρα την υποχρέωσή μας και θα συνεχιστεί, να ελέγχουμε. Η δική σας υποχρέωση είναι να απαντάτε στα συγκεκριμένα ερωτήματα και να μην υπεκφεύγετε ή να τα αφήνετε αναπάντητα.
Η συμφωνία η συγκεκριμένη απαιτεί εγκεκριμένες μόνιμες λειτουργικές διαδικασίες πριν από τις βολές. Ζητήσαμε και πάλι να πληροφορηθούμε εάν έχουν καταρτιστεί και εγκριθεί. Ποια μέτρα ασφαλείας εφαρμόζονται, ποια αξιολόγηση έχει γίνει για τον θόρυβο, τα κατάλοιπα πυρομαχικών, το θαλάσσιο περιβάλλον. Παραμένει, επίσης, κρίσιμο ερώτημα, ποιος αποζημιώνει όταν προκαλείται ζημιά, χωρίς να αποδεικνύεται η παραβίαση συγκεκριμένου κανόνα ασφάλειας, δεδομένης και της παραπομπής της παραγράφου 12.1 στο ΝATO SOFA.
Ως προς το οικονομικό σκέλος, διευκρινίσατε πράγματι ότι το κόστος των βολών θα καλύπτεται από την ιταλική πλευρά. Ωσόσο, χρειάζεται να εξηγήσετε εάν η προβλεπόμενη κοστολόγηση καλύπτει το σύνολο των δαπανών που συνεπάγεται αυτή η χρήση και με ποια στοιχεία τεκμηριώνεται το οικονομικό όφελος που αναμένεται για το ελληνικό Δημόσιο, από την εφαρμογή της συγκεκριμένης συμφωνίας. 
Όσον αφορά, τώρα, τη δεύτερη διευθέτηση μεταξύ της Ελλάδας, της Γερμανίας και της Ολλανδίας, ήδη κρατών χρηστών του Πεδίου Βολής. Το αντικείμενο είναι η διάθεση εγκαταστάσεων και υπηρεσιών στο Κέντρο Αριστείας, Ενιαίας Εναέρειας και Πυραυλικής Άμυνας. Επιβεβαιώσατε ότι μετά την κύρωση θα καλυφθούν διακόσιες δώδεκα χιλιάδες εξακόσια εξήντα πέντε ευρώ για τη φιλοξενία του Κέντρου από τον Οκτώβρη του 2019 έως το 2026. 
Η ειδική έκθεση, κύριε Υπουργέ, προβλέπει βασική ετήσια δαπάνη τριάντα χιλιάδες εξακόσια ευρώ για το 2027 έως το 2029. Η αρχική χρέωση των δύο χιλιάδων τριακοσίων ογδόντα ευρώ μηνιαίως αναπροσαρμόζεται ετησίως, ενώ προστίθενται δαπάνες λειτουργίας και υπηρεσιών. Όμως, παραμένουν και εδώ ερωτήματα που αφορούν τόσο την τετραετή καθυστέρηση μετά την υπογραφή, όπως επίσης και για το προσωρινό καθεστώς λειτουργίας, αλλά και τον συνολικό επιμερισμό του κόστους. Ιδίως, για τις μείζονος φύσεως εργασίες συντήρησης, επισκευής και ανακαίνισης η διατύπωση της συμφωνίας αφήνει -επαναλαμβάνω, αφήνει- περιθώριο ερμηνείας, ως προς το πραγματικό κόστος και την ακριβή ελληνική επιβάρυνση. 
Εδώ, λοιπόν, ζητούμε σαφή επιμερισμό και παρακολούθηση των δαπανών μεταξύ πεδίου Βολής Κρήτης και Κέντρου, ώστε να γνωρίζουμε την τελική ελληνική επιβάρυνση τόσο όσον αφορά τις απευθείας πληρωμές, όσο και από τη συμμετοχή μας στον κοινό προϋπολογισμό του Κέντρου. Ποιο μέρος, δηλαδή, του κόστους επωμίζεται η Ελλάδα ως φιλοξενούσα χώρα -απορρέει από υποχρεώσεις της για τη λειτουργία του Πεδίου, ως πολυεθνικής εγκατάστασης- και ποιο αντιστοιχεί στην φιλοξενία του Κέντρου; Η πολιτική λογοδοσία απαιτεί ετήσιο αναλυτικό απολογισμό του συνολικού κόστους φιλοξενίας, όπως και για τη λειτουργία του Κέντρου, το οποίο επωμίζεται η χώρα μας και περιοδική, επίσης, επανεξέταση της οικονομικής ισορροπίας της Συμφωνίας, όταν μεταβάλλονται οι συνθήκες, όταν μεταβάλλεται σημαντικά το κόστος ή τα δεδομένα της λειτουργίας.
Στα επιχειρησιακά οφέλη, κύριε Υπουργέ, η απάντησή σας ήταν γενική. Εκτός εάν υποδηλώνει αυτή η γενικότητα το ότι δεν υπάρχουν συγκεκριμένοι και μετρήσιμοι δείκτες ανταποδοτικότητας. 







Εμείς, ως ΠΑΣΟΚ, υπερψηφίζουμε και τις δύο τεχνικές διευθετήσεις, με κριτήριο αποκλειστικό την ενίσχυση της Εθνικής Άμυνας και την ανάπτυξη διεθνών συνεργασιών της χώρας. Θέλουμε η Ελλάδα να αξιοποιεί τις στρατιωτικές υποδομές της, για να ενισχύει τη θέση της και να διευρύνει τις δυνατότητες εκπαίδευσης, έρευνας και απόκτησης τεχνογνωσίας για τις Ένοπλες Δυνάμεις. Αυτή είναι μια στρατηγική επιλογή, που υπερβαίνει τη θητεία και τους χειρισμούς της σημερινής Κυβέρνησης. 
Οι ελλιπείς απαντήσεις σας, όμως, δεν αναιρούν τη στρατηγική αξία των συγκεκριμένων συνεργασιών. Η δική μας ευθύνη είναι να στηρίξουμε την αξιοποίησή τους και να διεκδικήσουμε, συνεχώς, τις προϋποθέσεις, για να αποδώσουν ουσιαστικά στη χώρα. 
  Η θετική μας ψήφος, κύριε Υπουργέ,  αφορά συγκεκριμένες συμφωνίες. Δεν απαιτεί έγκριση της συνολικής αμυντικής και εξωτερικής σας πολιτικής. Δεν αποτελεί έγκριση! Για το ΠΑΣΟΚ η στήριξη της εθνικής άμυνας και ο αυστηρός έλεγχος της Κυβέρνησης αποτελούν ενιαία πολιτική ευθύνη. 
Σας ευχαριστώ πολύ.  
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Μουλκιώτη.
Ολοκληρώνουμε τον κύκλο των εισηγητών και ειδικών αγορητών με τον κ. Αναστάσιο Δημοσχάκη, από τη Νέα Δημοκρατία. 
Επίσης, θα ήθελα να σας ανακοινώσω ότι οι Βουλευτές της Κοινοβουλευτικής Ομάδας ΝΙΚΗ κ.κ. Βορύλλας Ανδρέας και Τσιρώνης Σπυρίδων,  κατέθεσαν  στις  6.10.2026 πρόταση νόμου: «Δικαίωμα προτίμησης των δανειοληπτών κατά τη μεταβίβαση μη εξυπηρετούμενων απαιτήσεων, διαφάνεια των συναλλαγών και προστασία από καταχρηστικές πρακτικές». 
Παραπέμπεται στην αρμόδια Διαρκή Επιτροπή. 
Παρακαλώ, κύριε Δημοσχάκη, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, με την παρούσα νομοθετική ρύθμιση τίθενται προς κύρωση δύο τεχνικές διευθετήσεις, οι οποίες αναδεικνύουν και προάγουν τη χώρα μας σε διεθνές επίπεδο, ενισχύοντας τις διμερείς στρατιωτικές μας συνεργασίες. 
Η πρώτη αφορά  την τεχνική διευθέτηση της Ελλάδας με την Ιταλία και την δραστηριότητα του Πεδίου Βολής Κρήτης. Ειδικότερα, καθορίζεται με σαφήνεια το πλαίσιο της παρουσίας των ιταλικών Ενόπλων Δυνάμεων εντός στρατιωτικών εγκαταστάσεων στην Ελληνική Επικράτεια, εξασφαλίζοντας την ομαλή διεξαγωγή των ασκήσεων και ειδικότερα προγραμματισμένων βολών, που θα πραγματοποιούν οι ιταλικές δυνάμεις εντός των ορίων του Πεδίου Βολής Κρήτης. 
Προβλέπεται ότι οι ιταλικές δυνάμεις θα πραγματοποιούν τις προγραμματισμένες βολές εντός των ορίων, με χρήση είτε στόχων που παρέχονται από τους αναδόχους τους, είτε άλλων στόχων, τους οποίους έχει εγκρίνει το Πεδίο Βολής. 
Επιπρόσθετα, ορίζεται ότι όλοι οι στόχοι θα αναπτύσσονται σύμφωνα με τους όρους και τα κριτήρια του Πεδίου Βολής, ενώ παράλληλα προβλέπεται η εγκατάσταση συνδέσμου μεταξύ της ιταλικής πλευράς και του Πεδίου Βολής, ο οποίος θα είναι αρμόδιος για τη διαβίβαση αιτημάτων και τη γενικότερη επικοινωνία μεταξύ των εμπλεκομένων. 
Η εν λόγω αξιολογούμενη ρύθμιση προάγει τους στόχους βιώσιμης ανάπτυξης των Ηνωμένων Εθνών και ειδικότερα την ειρήνη, τη δικαιοσύνη και τους ισχυρούς θεσμούς, καθώς φυσικά και τη συνεργασία για την επίτευξη των επιδιωκόμενων στόχων. 
Παράλληλα, προάγονται οι επιδιώξεις της στρατιωτικής διπλωματίας και της εξωτερικής πολιτικής του ελληνικού κράτους, επιφέροντας οικονομικά οφέλη στο Πεδίο Βολής της Κρήτης, τα οποία διανέμονται αναλογικά στα κράτη-χρήστες αυτού, ενώ απορρέουν και επιπλέον οικονομικά οφέλη για την τοπική κοινωνία της Κρήτης.
 Ως προς τη δεύτερη τεχνική διευθέτηση, αυτή αφορά τον καθορισμό των όρων και των προϋποθέσεων για τη διάθεση των εγκαταστάσεων και την παροχή υπηρεσιών από το φιλοξενούν κράτος, δηλαδή την Ελλάδα, διά των μέσων του πεδίου βολής βλημάτων του ΝΑΤΟ, Πεδίο Βολής Κρήτης. 
Προσδιορίζεται ότι οι κύριες υπηρεσίες που θα παρασχεθούν στο Κέντρο Αριστείας της Ενιαίας Εναέριας και Πυραυλικής Άμυνας είναι η ηλεκτροδότηση, η ύδρευση, η θέρμανση και ο κλιματισμός. 
Ρυθμίζεται, δηλαδή, το εμβαδόν των εγκαταστάσεων του πεδίου βολής, το οποίο δύναται να χρησιμοποιεί το Κέντρο Αριστείας της Ενιαίας Εναέριας και Πυραυλικής Άμυνας, με σκοπό τη χρήση του ως άνω εργασιακού χώρου για το προσωπικό, στελεχιακό δυναμικό του Κέντρου, χωρίς παρεμπόδιση των δραστηριοτήτων των κρατών-χρηστών.
Διευθετούνται οικονομικά ζητήματα και ειδικότερα: Προβλέπεται το ποσό  επιδεκτικό αναπροσαρμογής, με το οποίο θα επιβαρύνεται το φιλοξενούν κράτος, ενώ, επιπλέον, προβλέπεται η διαδικασία για την πληρωμή του κόστους υπηρεσιών κοινής ωφέλειας με την οποία θα επιβαρύνεται το Κέντρο Αριστείας της Ενιαίας Εναέριας και Πυραυλικής Άμυνας προς το πεδίο βολής της Κρήτης. 
Η εν λόγω ρύθμιση κρίνεται επωφελής για τη χώρα μας, καθώς επιτρέπει τη λειτουργία του Κέντρου Αριστείας της Ενιαίας Εναέριας και Πυραυλικής Άμυνας σε χώρους εντός του πεδίου βολής, φυσικά, με το ελάχιστο δυνατό κόστος,  προκειμένου να υλοποιηθεί η απόφαση συγκρότησης του Κέντρου. 
Οι στόχοι για την ενίσχυση της συνεργασίας της Ελλάδας συνδέονται με τη Γερμανία και τις Κάτω Χώρες, καθώς και με την ενίσχυση των επιχειρησιακών δυνατοτήτων της χώρας με την αξιοποίηση των εγκαταστάσεών της. Η παρούσα  τεχνική διευθέτηση, όπως και η προηγούμενη, υπηρετεί τον στόχο της βιώσιμης ανάπτυξης, ειρήνη, δικαιοσύνη και ισχυροί θεσμοί, ενισχύοντας τη διεθνή αμυντική συνεργασία, την επιχειρησιακή ετοιμότητα και την διαλειτουργικότητα των Ενόπλων Δυνάμεων, συμβάλλοντας παράλληλα, στην ενίσχυση της ασφάλειας και της ικανότητας πρόληψης και αντιμετώπισης απειλών, ενώ παράλληλα συνδέεται με τον στόχο -συνεργασία για τους στόχους- καθόσον προάγει τη διεθνή συνεργασία και τον συντονισμό των συμβαλλομένων μερών  στο πλαίσιο της συλλογικής άμυνας και ασφάλειας, προβάλλοντας έτσι το στράτευμα και τη χώρα. 
Στο σημείο αυτό επιτρέψτε μου να καταθέσω την εμπειρία μου για λόγους ιστορικούς, γιατί είμαι και στρατιωτικοεκπαιδευμένος, πέραν των αστυνομικών σχολών. Το 1996-1997 ήμουν σπουδαστής της ιστορικής Σχολής Εθνικής Άμυνας, κύριε Υπουργέ. Η βασική εκπαιδευτική εκδρομή των πενήντα τότε σπουδαστών πραγματοποιήθηκε στις γειτονικές χώρες και ο ομιλών, ως τυχερός πάντα,  συμπεριλήφθηκα στο Ισραήλ και στην Ιορδανία. Ο Αρχηγός της Αεροπορίας της Ιορδανίας τότε, είχε αποφοιτήσει το 1968 από τη Σχολή Ικάρων. Μάλιστα δε, ο γιος του ήταν τριτοετής σε αυτήν τη Σχολή. 
Στο τέλος, επισκεφθήκαμε με τη σύζυγό μου  και με δύο κυρίες οι οποίες είναι εκπαιδεύτριες στη Σχολή, τον Σύλλογο Ελληνίδων Ιορδανίας, οι οποίες είχαν κάνει οικογένειες με τοπικούς γαμπρούς. Μας υποδέχτηκαν εκατό και πλέον κυρίες, με τα Ελληνόπουλα, τραγουδώντας τον Εθνικό Ύμνο και μάλιστα όταν τις ρωτήσαμε τι θέλουν από εμάς, μας απάντησαν «Μόνο βιβλία». Και έτσι η Σχολή Εθνικής Αμύνης, όλοι οι σπουδαστές, συγκεντρώσαμε περίπου χίλια πεντακόσια βιβλία, τα οποία αποστείλαμε για τις οικογένειες που προείπα. 
Επίσης, θα ήθελα να υπογραμμίσω ότι εντυπωσιάστηκα από το στράτευμα του Ισραήλ και φυσικά και της Ιορδανίας. Μάλιστα, οι εμπειρίες αυτές μου ήταν χρήσιμες διαχρονικά, διότι διετέλεσα Αναπληρωτής Τομεάρχης Εθνικής Άμυνας κατά την περίοδο της Αντιπολίτευσης. 

Εκείνο το οποίο με εντυπωσίασε, κύριε Πρόεδρε, ήταν  η υποχρεωτική στράτευση των γυναικών στο Ισραήλ, πράγμα το οποίο προτείνω σχεδόν με την πρώτη ευκαιρία μέσα από τον κοινοβουλευτικό έλεγχο και πρέπει προς αυτή την κατεύθυνση να κινηθούμε. Και σας το λέει ένας αξιωματικός, ένας Βουλευτής του Έβρου. 
Είναι κρίσιμο να αποφασίσουμε τι θέλουμε, κυρίες και κύριοι. Θέλουμε τον μονόδρομο; Θέλουμε τον αποκλεισμό; Θέλουμε τον στρατιωτικό μοναχισμό; Η στρατιωτική διπλωματία είναι απαραίτητη, χρήσιμη και εθνικά επωφελής, καθώς αποτελεί ένα σημαντικό εργαλείο, το οποίο ενισχύει την ασφάλεια και τη διεθνή συνεργασία της χώρας, προβάλλοντας πάντα το ελληνικό στράτευμα και την πατρίδα, μέσα από κοινές στρατιωτικές ασκήσεις, εκπαιδεύσεις, ανταλλαγή τεχνογνωσίας και συνεργασίας των Ενόπλων Δυνάμεων. Ενισχύεται έτσι η επιχειρησιακή ετοιμότητα και καλλιεργείται η αμοιβαία εμπιστοσύνη, ενώ επιπλέον και ταυτόχρονα δημιουργούνται συμμαχίες και δίαυλοι επικοινωνίας, οι οποίοι συμβάλλουν στη σταθερότητα και την αποτροπή απειλών.
 Επομένως δεν πρέπει να αντιμετωπίζουμε τη συνεργασία με εσωστρέφεια και καχυποψία. Η Ελλάδα οφείλει να είναι ανοικτή και να αξιοποιεί τις διεθνείς συμμαχίες και να ασκεί μια ενεργητική εξωτερική πολιτική, επενδύοντας στην ανταλλαγή γνώσεων, εμπειριών και τεχνογνωσίας. Η στρατιωτική διπλωματία δεν είναι μόνο συνεργασία για την άμυνα, είναι επένδυση στην ειρήνη, την ασφάλεια και τη σταθερότητα. Η συνεκπαίδευση κάθε μορφής και κατηγορίας είναι χρήσιμη, αλλά ταυτόχρονα και επιβεβλημένη. 
Δεδομένου δε ότι βρισκόμαστε σε ένα διεθνές περιβάλλον ρευστότητας και προκλήσεων ασφαλείας, συνιστά εθνική ευθύνη όλων λοιπόν να εξασφαλίσουμε την ενίσχυση της αμυντικής μας ισχύος και πρωτίστως με ενότητα και πνεύμα ομάδας μέσα σε αυτή τη Βουλή των Ελλήνων, μέσα στην Ολομέλεια, ώστε να έχουμε απόλυτη εμπιστοσύνη στο αξιόμαχο των ελληνικών Ενόπλων Δυνάμεων, στις επιλογές τους, στις προτάσεις τους, όπως ξεκινήσαμε, κυρίες και κύριοι συνάδελφοι, μετά τη Μεταπολίτευση. 
Σας ευχαριστώ για την προσοχή σας. 
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Δημοσχάκη. 
Τον λόγο έχει η Πρόεδρος της Κοινοβουλευτικής Ομάδας του ΣΥΡΙΖΑ, η κ. Ρένα Δούρου, και βέβαια να σας ευχηθούμε και χρόνια πολλά για τα γενέθλιά σας. Πολύχρονη.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):  Κύριε Πρόεδρε, ευχαριστώ πολύ.
Συνεδριάζουμε, κυρίες και κύριοι, σήμερα, εδώ, στην Ολομέλεια του Ελληνικού Κοινοβουλίου, ενώ βρίσκεται σε εξέλιξη η επίσκεψη του Αμερικανού Υπουργού Εξωτερικών κ. Ρούμπιο, ο οποίος τολμά την ύβρη. Τολμά να μετατρέψει την Ακρόπολη και την Πνύκα σε ντεκόρ για ακροδεξιές απόψεις, που προωθεί ο ίδιος στην Αμερική και στην Ευρώπη, στηρίζοντας όλα τα ακροδεξιά κόμματα μίσους και βίας. 
Δεν τον έχουμε ξεχάσει όλοι όταν βγήκε με στάχτη και το σήμα του σταυρού στο μέτωπο. Κάποιοι από την Κυβέρνηση το έχετε ξεχάσει. Ο Ρούμπιο, που εκφράζει το δόγμα της απαξίωσης του Διεθνούς Δικαίου στο πλαίσιο του πολεμοχαρούς, νεοαποικιοκρατικού δόγματος για τις διεθνείς σχέσεις της κυβέρνησης Τραμπ, ένα νεοαποικιοκρατικό δόγμα που υπηρετεί και η Αμερικανίδα πρέσβης στην Ελλάδα, η οποία δήλωσε προκλητικά ότι οι ΗΠΑ μπορούν να παρεμβαίνουν σε άλλες χώρες και να ανατρέπουν εκλεγμένες κυβερνήσεις. Τι ’χες Γιάννη, τι ’χα πάντα, με κάποιες κυβερνήσεις των Ηνωμένων Πολιτειών Αμερικής, αγαπητέ Παφίλη. 
Διαβάζω: «Μπορούμε να το κάνουμε και εδώ», είπε, «γιατί έτσι αντιλαμβάνεται η αμερικανική κυβέρνηση την επιθετική προώθηση των συμφερόντων της, παραβιάζοντας τη δημοκρατία, περιφρονώντας τη λαϊκή κυριαρχία στα Βαλκάνια και παντού». 
Οι δηλώσεις αυτές, προσέξτε, έχουν προκαλέσει αντιδράσεις στις Ηνωμένες Πολιτείες της Αμερικής, σε Βουλή και σε Γερουσία, αλλά καμία αντίδραση από την ελληνική Κυβέρνηση. Θα περιμένουμε οι δημοκράτες να βάλουν στοπ σε αυτό το νεοαποικιοκρατικό δόγμα που υπηρετεί η κυρία Πρέσβης. 
Καμία αντίδραση δεν έχετε. Δεν έχετε καταδικάσει τις προκλητικές, αντιδημοκρατικές δηλώσεις. Δεν διαμαρτυρηθήκατε στον Αμερικανό Υπουργό Εξωτερικών, που βρίσκεται εδώ σήμερα στην Αθήνα. Δεν έχετε βγάλει άχνα. 
Είναι άραγε γιατί θεωρείτε ότι δεν σας αφορά η απειλή της πρέσβη; Είναι γιατί θεωρείτε ότι σας καλύπτει η εξωτερική πολιτική του προβλέψιμου και δεδομένου συμμάχου, που ευθυγραμμίζεται πλήρως με τις Ηνωμένες Πολιτείες της Αμερικής; Είναι γιατί θεωρείτε ότι η δουλική υλοποίηση της αμερικάνικης ενεργειακής στρατηγικής του κάθετου διαδρόμου θα σας προστατεύσει; Είναι γιατί θέλετε, κατά την προσφιλή σας συνήθεια, να συγκαλύψετε αυτή τη δήλωση; Είναι μήπως γιατί προτιμάτε την καραμέλα, επτά χρόνια τώρα, ότι δήθεν οι ελληνοαμερικανικές σχέσεις βρίσκονται στο καλύτερο σημείο τους; 
Επί της ουσίας όμως -γιατί τα ερωτήματα είναι ρητορικά- η σιωπή σας λέει πάρα πολλά, περισσότερο κι αν προσπαθούσατε να τα συγκαλύψετε. Λέει πολλά η σιωπή σας στα ερωτήματα που καταθέσαμε εδώ στη Βουλή, εδώ και δύο βδομάδες, προς τον κύριο ΥΠΕΞ, με αφορμή αυτές τις απαράδεκτες δηλώσεις. Λέει πολλά η σιωπή σας για το αν κάνατε διάβημα προς την αμερικανική πλευρά. 
Λέει πολλά η σιωπή σας για το ότι επιμένετε να κρατάτε, κύριε Υπουργέ, τη Βουλή, τα κόμματα, τους πολίτες στο σκοτάδι και να μην ενημερώνετε αναλυτικά για όλες τις συμφωνίες και δεσμεύσεις της ΔΕΠΑ Εμπορίας μέσω της κοινοπραξίας ATLANTIC SEE. 
Λέει πολλά, κύριε Υπουργέ, η σιωπή σας για τις κυβερνητικές και διπλωματικές επαφές που συνδέθηκαν με την προώθηση αυτών ακριβώς των συμφωνιών. Λέει πολλά η επιμονή σας στην πλήρη αδιαφάνεια ως προς τη διαχείριση δημόσιας περιουσίας και ως προς την εξυπηρέτηση του δημοσίου συμφέροντος της χώρας μας. Όλα αυτά λένε πολλά, πάρα πολλά, για το πώς η Κυβέρνηση αντιλαμβάνεται και ασκεί την εξωτερική πολιτική. 
Μετέρχομαι με φειδώ τα ουσιαστικά. Για μας ο τρόπος με τον οποίο αντιλαμβάνεστε την άσκηση εξωτερικής πολιτικής είναι ένα μείγμα δουλοπρέπειας και εξυπηρέτησης συμφερόντων ιδιωτικών εταιρειών. Και κάπως έτσι η εξωτερική πολιτική της Ελλάδας μετατρέπεται σε πεδίο ανταγωνισμού ιδιωτικών συμφερόντων, που διεκδικούν την εύνοια της Ουάσινγκτον για το ποιος ευθυγραμμίζεται καλύτερα με τα συμφέροντά της. 
Αναφέρομαι στον ενεργειακό τομέα. Έχει βουίξει ο τόπος. Η απάντηση είναι σε μια παραλλαγμένη εκδοχή της γνωστής ρήσης «Ποιος ασκεί τελικά εξωτερική πολιτική σε αυτόν τον τόπο;». Θα ήταν λοιπόν σε αυτή την απάντηση, στη ρητορική, οι ΗΠΑ και μερικές καινούργιες ελληνικές ισχυρές επιχειρήσεις. Δεν την ασκεί η ελληνική Κυβέρνηση, δεν την ασκεί ο Πρωθυπουργός, δεν την ασκούν οι Υπουργοί του. 
Η περίπτωση του Κάθετου Διαδρόμου και της αμερικανικής ενεργειακής στρατηγικής για την προώθηση στα Βαλκάνια της πανάκριβης αντιπεριβαλλοντικής επένδυσης στο LNG είναι αποκαλυπτική, κυρίες και κύριοι. Η Ελλάδα χρειάζεται πύλη εισόδου μιας επένδυσης, που μπορεί να μην τραβάει, μπορεί να την απορρίπτουν χώρες της Ανατολικής Ευρώπης αλλά και οι Βρυξέλλες, αλλά τη θέλει η Ουάσινγκτον. Αυτό αρκεί στην Κυβέρνηση, που ευθυγραμμίζεται σε όλα όσα θα μας πει και σήμερα ο κ. Ρούμπιο.
Ο ΣΥΡΙΖΑ λοιπόν θεωρεί ότι αυτή η σιωπή της Κυβέρνησης δεν είναι τυχαία. Εντάσσεται ακριβώς σε αυτή την επικίνδυνη ΙΧ εξωτερική πολιτική, που εφαρμόζεται εδώ και επτά χρόνια, από τότε δηλαδή που κόψατε βία το νήμα της πολυδιάστατης ενεργητικής πολιτικής της κυβέρνησης ΣΥΡΙΖΑ. 
Γιατί αγαπητέ μου Θανάση, και επί κυβέρνησης ΣΥΡΙΖΑ υπήρχανε διπλωματικές σχέσεις, αλλά αν χρειαζότανε, διώχναμε και τους διπλωμάτες όταν τους πιάναμε στη Βόρεια Ελλάδα να αλωνίζουν για ιδιαίτερα συμφέροντα. Δεν μιλάμε λοιπόν για κάποιο θεωρητικό έλλειμμα, αλλά για μια εξωτερική πολιτική χωρίς μπούσουλα, που αφήνει έκθετα, παραδείγματος χάρη, στις τουρκικές απειλές τα κυριαρχικά δικαιώματα της χώρας. 
Χθες το βράδυ ήμουν στην Ιχθυόσκαλα. Δεν είναι μόνο ότι έχουν αυξηθεί οι υπερπτήσεις. Είναι ότι δεν τολμάνε οι δικοί μας ψαράδες να ρίξουν τα δίχτυα τους, γιατί παρεμποδίζονται μήνες τώρα από τα τουρκικά ψαράδικα.           (2AG)
Τι κάνετε γι’ αυτό; Δεν κάνετε τίποτα. 
Η δημόσια παραδοχή, λοιπόν, που δεν την πήρε πίσω ούτε ο κ. Συρίγος -να θυμίσω ότι είναι πρώην Υπουργός, νυν Βουλευτής, είναι πανεπιστημιακός-, ότι στην Κάσο το 2024 η Ελλάδα υποχώρησε, και μάλιστα σε δύο περιπτώσεις, όλο αυτό, είτε αφορά τους Τούρκους ψαράδες και πώς αντιμετωπίζουν τους Έλληνες είτε τι κάνουμε με την πόντιση του καλωδίου μαρτυρά το πόσο επικίνδυνη είναι η απουσία συνεκτικής εθνικής στρατηγικής έναντι της Τουρκίας και του δόγματος της «Γαλάζιας Πατρίδας», που αμφισβητεί καθημερινά κυριαρχικά δικαιώματα της χώρας μας. 
Το γεγονός ότι η Κυβέρνηση επενδύει στη γαλλική εταιρεία που μετέχει σε αυτό το μεγάλο έργο, το ευρωπαϊκό έργο της ηλεκτρικής σύνδεσης, δεν είναι καλός οιωνός για τα κυριαρχικά δικαιώματα της Ελλάδας στο Αιγαίο και στην Ανατολική Μεσόγειο. Αν πιστεύει, δηλαδή, η Κυβέρνηση ότι η γαλλική εταιρεία θα ασκήσει εκ μέρους μας την εξωτερική πολιτική της Ελλάδας έναντι της Τουρκίας, με συγχωρείτε, αλλά αυτό είναι μια αντίληψη επικίνδυνη και είστε βαθιά νυχτωμένοι.
Είστε επικίνδυνοι γιατί επιλέγετε το δόγμα «ο εχθρός του εχθρού μου είναι φίλος μου» και με αυτό δεν κάνεις εξωτερική πολιτική. Είστε επικίνδυνοι, ξαναλέω, για τα κυριαρχικά δικαιώματα της πατρίδας. Είστε επικίνδυνοι γιατί με αυτήν τη λογική πέφτετε στην αγκαλιά του τάχα εχθρού Νετανιάχου όσον αφορά τον Ερντογάν, ξεχνώντας ότι όλες οι εθνικές αντιπροσωπείες στη Γενική Συνέλευση του ΟΗΕ εγκατέλειπαν την αίθουσα σε ένδειξη διαμαρτυρίας και εσείς αγκαλιαζόσασταν με τον Νετανιάχου. Είναι επικίνδυνη η εξωτερική πολιτική που ασκείτε γιατί δεν μπορείτε να προστατεύσετε τους ελληνορθόδοξους της Συρίας που αντιμετωπίζουν ένα καθεστώς τρομοκρατίας και εκφοβισμού. 
Τι να το κάνω να στριμώχνεστε εδώ στις δοξολογίες με τους βαθιούς σταυρούς, αν έχετε αφήσει στα χέρια του πρώην τζιχαντιστή Αλ Σαράα τους Έλληνες χριστιανούς εκεί; Τι να το κάνω, αν στριμώχνεστε στις εξέδρες και στις δοξολογίες και στους αγιασμούς, όταν η Μονή Σινά έχει αφεθεί στην τύχη της, που κρίνεται τούτες τις μέρες και εσείς σιωπάτε; Δεν απαντάτε στο αν ετοιμάζεται να αποδεχθεί λύση που θα αφορά κυρίως στη διατήρηση της λειτουργίας της Μονής, μετατρέποντας ένα ιστορικό ιδιοκτησιακό δικαίωμα σε μία απλή ανοχή χρήσης στο πλαίσιο μιας ετεροβαρούς συμφωνίας που θα χαρακτηριστεί, όπως είπατε, ιστορικής σημασίας, αλλά θα είναι δίκοπο μαχαίρι. Ιστορικής σημασίας επιχειρήθηκε επίσης να παρουσιαστεί η συμφωνία με τη Βουλγαρία για την ανταλλαγή κειμηλίων. Και δεν θα μείνω μόνο στα ελάχιστα αυτά, τον αριθμό σαράντα οκτώ, που επιστράφηκαν. Διάβαζα τις προάλλες, κύριε Δαβάκη, μία σειρά πρώην στρατιωτικών που κάνουν λόγο και για τα στρατιωτικά έγγραφα που έχουν κλαπεί από τη Γεωγραφική Υπηρεσία την τότε. 
Εδώ και λίγες μέρες η πατρίδα μας ασκεί την προεδρία του Συμβουλίου Ασφαλείας και ο πήχης των προσδοκιών δεν είναι απλά χαμηλός, είναι ανύπαρκτος. Δεν διαγράφεται στον ορίζοντα καμία σοβαρή πρωτοβουλία για προώθηση της δίκαιης επίλυσης του Κυπριακού. Πώς να διαγραφεί όμως; Άμα αγκαλιάζεστε με τον εγκληματία που καταπατά το διεθνές δίκαιο εδώ και τόσο καιρό, πώς θα πάτε μετά να ζητάτε αυτά που οφείλετε να ζητήσετε για τα πενήντα δύο χρόνια κατοχής της Κύπρου μας; 
Μόνο ωραία λόγια, κούφια λόγια θα μου επιτρέψετε να πω, σαν αυτά στη σχετική ανακοίνωση του ΥΠΕΞ. Κατά τη διάρκεια, λέει, της προεδρίας η χώρα μας θα αξιοποιήσει το διεθνές κεφάλαιο που έχει αποκτήσει ως γέφυρα μεταξύ Ανατολής και Δύσης, Βορρά και Νότου. Τι λες! Τζάμπα είναι οι λέξεις. Δεν πληρώνει πρόστιμο κανένας για να βγάζει δελτία τύπου.
 Πώς άραγε θα αξιοποιήσει το διεθνές της κεφάλαιο η Ελλάδα όταν ο αρμόδιος Υπουργός, ο κ. Γεραπετρίτης γράφει: «Αν γνώριζα ότι θα βρισκόμαστε σε μια τόσο ταραχώδη περίοδο, προφανώς δεν θα είχαμε θέσει υποψηφιότητα και δεν θα είχαμε κάνει εκστρατεία για να γίνουμε μέλος του Συμβουλίου Ασφαλείας» και εξ όσων γνωρίζουμε δεν υπάρχει διορθωτική δήλωση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Προέδρου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία)
Δεν υπάρχει, λοιπόν, διορθωτική δήλωση του ΥΠΕΞ που μας είπε και μικρομεσαία χώρα, δεν υπάρχει αποδοκιμασία του ΥΠΕΞ από τον Πρωθυπουργό. Άρα θα ασκήσουμε μια προεδρία που δεν θα είναι σε θέση να χειριστεί τα μεγάλα διεθνή ζητήματα. Υπό αυτό το πρίσμα εμείς στον ΣΥΡΙΖΑ αντιλαμβανόμαστε ότι τα μεγαλόστομα περί αξιοποίησης του διεθνούς κεφαλαίου της Ελλάδας είναι, με συγχωρείτε, λόγια του αέρα. 
Θα μπορούσα να αναφερθώ σε πάρα πολλές πτυχές της εξωτερικής πολιτικής αντίστοιχες, με τελευταία την υποτίμηση στη σπουδαία γυναίκα, στη σπουδαία φιλόσοφο, την Κουτσουράδη, για την οποία το μήνυμα της Τουρκικής Προεδρίας ήταν ότι κατείχε ξεχωριστή θέση στην πνευματική ζωή της χώρας μας και ο ίδιος ο Οικουμενικός Πατριάρχης είπε ότι «οι Ρωμιοί είμαστε λίγοι αλλά είμαστε ατελείωτοι» και εσείς κάπου ξεχαστήκατε να κυνηγάτε την Αμερικανίδα πρέσβη στα μπουζούκια προφανώς και μία λέξη δεν βρήκατε να γράψετε για την αείμνηστη.
 Λέω, λοιπόν, ότι για λόγους οικονομίας χρόνου δεν θα συνεχίσω στο παλμαρέ των «επιτυχιών» της εξωτερικής πολιτικής των τελευταίων επτά ετών. Θα πω μόνο ότι απαιτείται να μπει τέλος στη σημερινή επικίνδυνη εξωτερική πολιτική, στην οποία ακριβώς εντάσσονται και οι σημερινές κυρώσεις σχετικά με συμφωνίες με την Ιταλία, τη Γερμανία, την Ολλανδία για τη διάθεση και τη χρήση των εγκαταστάσεων του Πεδίου Βολής Κρήτης, όπως τόνισε και ο εισηγητής μας. Απαιτείται άμεση αλλαγή ρότας στην εξωτερική πολιτική με επίκεντρο το διεθνές δίκαιο, στόχο την προάσπιση της κυριαρχίας και των κυριαρχικών δικαιωμάτων της Ελλάδας με την ειρηνική επίλυση διαφορών με τους γείτονες μας, με την Αθήνα επιτέλους πυλώνα ειρήνης, ευημερίας και γέφυρας διαλόγου…
(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Δυστυχώς ολοκληρώθηκε ο χρόνος σας.
Ευχαριστούμε την κυρία Πρόεδρο.
[bookmark: _Hlk242268050]ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, θα ήθελα τον λόγο.
[bookmark: _Hlk242268068]ΠΡΟΕΔΡΕΥΩΝ (Ιωάννης Πλακιωτάκης): Για την ομιλία σας;
ΔΗΜΗΤΡΙΟΣ ΚΑΙΡΙΔΗΣ: Για μία παρέμβαση.
ΠΡΟΕΔΡΕΥΩΝ (Ιωάννης Πλακιωτάκης): Όχι, δεν υπάρχει παρέμβαση.
Κύριε Μάντζο, θέλετε τώρα ή να προηγηθεί ο κ. Παφίλης;
ΔΗΜΗΤΡΙΟΣ ΜΑΝΤΖΟΣ: …(Δεν ακούστηκε)
[bookmark: _Hlk242268169]ΠΡΟΕΔΡΕΥΩΝ (Ιωάννης Πλακιωτάκης): Κύριε Παφίλη, θέλετε να πάρετε τον λόγο;
ΑΘΑΝΑΣΙΟΣ ΠΑΦΙΛΗΣ: Όχι, αφού ζήτησε να μιλήσει ο κ. Καιρίδης.
ΠΡΟΕΔΡΕΥΩΝ (Ιωάννης Πλακιωτάκης): Όχι, ο κ. Καιρίδης αργότερα.
ΑΘΑΝΑΣΙΟΣ ΠΑΦΙΛΗΣ: Δεν υπάρχει άλλος μικρότερος; Εδώ είναι τόσοι. Από την Νίκη δεν θα μιλήσει κανείς; Εγώ έτοιμος είμαι. Δεν έχω πρόβλημα.
ΠΡΟΕΔΡΕΥΩΝ (Ιωάννης Πλακιωτάκης): Ο κ. Ρούντας θέλει να μιλήσει; Όχι.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος, ο κ. Παφίλης.
ΔΗΜΗΤΡΙΟΣ ΚΑΙΡΙΔΗΣ: Διευκόλυνε. Είκοσι χρόνια τα ίδια λέτε.
ΑΘΑΝΑΣΙΟΣ ΠΑΦΙΛΗΣ: Εσείς τα λέτε αιώνες, κύριε Καιρίδη. Το θέμα είναι ποιος έχει δίκιο. Εμείς μιλάμε για τον άνθρωπο. Εσείς μιλάτε για το κέρδος. Εμείς μιλάμε για τη ζωή. Εσείς στηρίζετε τον θάνατο. Αυτό είναι το σύστημά σας. Τα λέω αυτά επειδή προκαλείτε.
ΔΗΜΗΤΡΙΟΣ ΚΑΙΡΙΔΗΣ: Πες τα, αφού την έχετε έτοιμη την κασέτα.
[bookmark: _Hlk242268768]ΑΘΑΝΑΣΙΟΣ ΠΑΦΙΛΗΣ: Σοβαρολογείτε; 
ΔΗΜΗΤΡΙΟΣ ΚΑΙΡΙΔΗΣ: Απολύτως.
ΑΘΑΝΑΣΙΟΣ ΠΑΦΙΛΗΣ: Με έναν κόσμο κόλαση κυριολεκτικά; Δολοφονούν χιλιάδες ανθρώπους, παιδιά πεθαίνουν από την πείνα. Αυτός είναι ο κόσμος σας.
[bookmark: _Hlk242268823]ΔΗΜΗΤΡΙΟΣ ΚΑΙΡΙΔΗΣ: Πες τα, λοιπόν. Την έχετε έτοιμη την κασέτα.
ΑΘΑΝΑΣΙΟΣ ΠΑΦΙΛΗΣ: Φαίνεται σας αρέσει να τα ακούτε.
ΔΗΜΗΤΡΙΟΣ ΚΑΙΡΙΔΗΣ: Η κασέτα έτοιμη είναι.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, όχι διακοπές.
ΑΘΑΝΑΣΙΟΣ ΠΑΦΙΛΗΣ: Κυρίες και κύριοι, παρά τις «φιλότιμες» προσπάθειες που έκανε η Κυβέρνηση με κλείσιμο δρόμων στην Αθήνα, λες και θα γινόταν παρέλαση των τεθωρακισμένων, χιλιάδες λαού σε όλη την Ελλάδα αυτές τις ημέρες πήραν μέρος στα συλλαλητήρια για τον Ρούμπιο. Ανεπιθύμητος κηρύχθηκε από το μαζικό κίνημα, από εκατοντάδες -για να μην πω και παραπάνω- σωματεία οργανώσεις κλπ., με το σύνθημα «Ανεπιθύμητο το γεράκι του πολέμου - Απορρίπτονται οι επικίνδυνες συμφωνίες».
 Τώρα δεν ξέρω αν σας μάλωσε η πρέσβης, η πρέσβειρα -να το πω και στην καθαρεύουσα- επειδή τελικά κατάφερε το ΠΑΜΕ και μπήκε και σήκωσε πανό μπροστά στην Αμερικανική Πρεσβεία. Ιεροσυλία θα θεωρήθηκε αυτό κυριολεκτικά! Νομίζω όμως ότι και την πρέσβειρα και τον Ρούμπιο θα τους ενημέρωσε η CIA για το τι έγινε αυτές τις μέρες σε όλη την Ελλάδα, Παρασκευή, Σάββατο, Κυριακή, Δευτέρα, Τρίτη.
Τι αντιπροσωπεύει, αλήθεια, ο Ρούμπιο στην Ελλάδα; Δεν είναι θέμα προσωπικό, αλλά ποια πολιτική αντιπροσωπεύει στην Ελλάδα. Τον δολοφονικό αμερικάνικο ιμπεριαλισμό που έχει δολοφονήσει δεκάδες εκατομμύρια ανθρώπους σε όλες τις ηπείρους. Έφυγαν και οι μαθητές, αλλά έστω να ακούν, κι έπρεπε να διδάσκονται αυτά στα σχολεία για το τι είναι ο αμερικάνικος ιμπεριαλισμός.
Είναι η πρώτη δύναμη που έριξε ατομική βόμβα στη Χιροσίμα και στο Ναγκασάκι, σκοτώνοντας σε δύο μέρες τριακόσιες χιλιάδες ανθρώπους και πάρα πολλές χιλιάδες που πέθαναν από τις συνέπειες της ατομικής βόμβας. Και όταν ρώτησαν τον Κίσιγκερ «Γιατί το κάνατε;», απάντησε ειλικρινά, αφού η Ιαπωνία παραδινόταν: «Για να επιβληθούμε στις επόμενες διαπραγματεύσεις σε διεθνές επίπεδο». Τέτοιοι κυνικοί δολοφόνοι. Σκοτώσανε τριακόσιες χιλιάδες ανθρώπους συν καμιά διακοσαριά χιλιάδες στην πορεία που πέθαναν για να μπορέσουν μετά στις διαπραγματεύσεις να πάρουν περισσότερα. 
Έχουν χρησιμοποιήσει χημικά. Ακόμα υπάρχουν συνέπειες στο Βιετνάμ. Ενάμισι εκατομμύριο νεκροί στο Βιετνάμ από τους Αμερικανούς, αλλά έφυγαν με την ουρά στα σκέλια, όπως θα φύγουν και στο μέλλον, όσες προσπάθειες και να κάνετε. 
Τι άλλο; Στήριξε όλα τα φασιστικά καθεστώτα και μιλάει και για δημοκρατία. Δηλαδή έλεος! Και τον πάτε και στην Πνύκα! Έλεος δηλαδή, δυο φορές. Πήγατε και τον Κλίντον. Τον πήγε το ΠΑΣΟΚ στην Ακρόπολη και φύτεψε και ελιά, όταν γύρισε με το αίμα της Γιουγκοσλαβίας, όταν ήρθε στην Ελλάδα, και μας ρίξατε και δυόμισι τόνους χημικά τότε, για να μην ξεχνιόμαστε.
Οργάνωσε πραξικοπήματα παντού και σήμερα συνεχίζει και κουβαλάει το αίμα από τη Γιουγκοσλαβία, από το Ιράκ, τη Λιβύη, τη Συρία, την Παλαιστίνη, το Ιράν, την Κούβα, τη Βενεζουέλα. Αυτός είναι ο αμερικανικός ιμπεριαλισμός. 
Γιατί ήρθε και τι προβλέπεται; Σχεδιασμοί για περαιτέρω συμμετοχή της Ελλάδας στους πολέμους και στην πολιτική των Αμερικανών και του ΝΑΤΟ. Είναι επικίνδυνη εξέλιξη, γιατί οι ώρες είναι κρίσιμες και το αντιλαμβάνονται οι πάντες, με τους δύο πολέμους ενεργούς -είναι και άλλοι βέβαια- σε Μέση Ανατολή και Ουκρανία, οι οποίοι σιγά σιγά ενοποιούνται. 
Ποιο Διεθνές Δίκαιο; Εσείς όλοι εδώ που μιλάτε για Διεθνές Δίκαιο γιατί δεν βγάζετε ανακοινώσεις; Χτυπάνε σε διεθνή ύδατα, παραδείγματος χάριν. Η συντριπτική πλειοψηφία των χωρών μελών του ΟΗΕ καταδικάζει το εμπάργκο και ζητάει να σταματήσει και οι Αμερικανοί κάνουν ό,τι γουστάρουν, ό,τι θέλουν. Μιλάτε για ποιο; Για συγκρούσεις; Ποιες συγκρούσεις;
Ο Τραμπ το είπε καθαρά: «Θέλω τα πετρέλαια του Ιράν». Δεν το είπε;  Λέει αλήθειες και δεν βγαίνει κανένας. Τον έχετε από κοντά και στηρίζετε όλη αυτήν την πολιτική. Τι άλλο; Θα πρέπει να πούμε και μερικά ακόμα; Έχει τη δική σας συμμετοχή και τη στήριξη των άλλων κομμάτων, κυριολεκτικά τη στήριξη, πέρα από τα δήθεν και τα υπόλοιπα τα οποία ισχυρίζονται. Έχει μετατραπεί η Ελλάδα, που μιλάτε για χώρα ασφάλειας και ειρήνης… Είστε σοβαροί; Με δεκαεπτά αμερικανικές βάσεις; 
Με τη Σούδα που είναι η πιο σπουδαία βάση των Αμερικανών σε Μεσόγειο, που συμμετέχει στον πόλεμο, που απογειώνονται, βομβαρδίζουν, σκοτώνουν, δολοφονούν και μας λέτε ότι είναι χώρα ειρήνης και ασφάλειας; Και τώρα ζητάνε και επέκταση και θα την κάνουνε, την κάνουν ήδη. Δημοσίευσε ο Ριζοσπάστης. Την κάνουν την επέκταση στα Χανιά και μετατρέπεται βέβαια -θα τα πω και μετά- η Κρήτη σε έναν στόχο συνολικό. 
Ενεργειακά. Μιλάτε τώρα για το κόστος της ενέργειας, χωρίς λογική, για να μην πω ντροπή. Γιατί αυτή είναι άγνωστη λέξη. Γιατί τώρα η ενέργεια πάει στα ύψη; Για την κατάσταση στη Μέση Ανατολή; Τι έγινε στο Ιράν; Ποιος επιτέθηκε; Οι Αμερικανοί, οι σύμμαχοι σας, και το Ισραήλ; Ναι ή όχι; Γιατί; Για τη δημοκρατία επιτέθηκε; Όχι. Δημιούργησε τεράστιο πρόβλημα. Ποιος κερδίζει από όλη αυτήν την ιστορία; Κερδίζουν οι Ηνωμένες Πολιτείες της Αμερικής και τα μεγάλα μονοπώλια με το LNG.
Έχετε φτάσει να τα ξέρει ο κόσμος στην ξεφτίλα να παίρνετε τέσσερις φορές πιο ακριβό LNG από ό,τι παίρνατε πριν από τη Ρωσία, δεν έχει σημασία, από την Ιρλανδία που δεν έχει, λέω ένα παράδειγμα. Εκεί έχετε φτάσει και λέτε ότι έχουμε αναταράξεις. Τι αναταράξεις έχουμε; Έχουμε συγκεκριμένη πολιτική την οποία στηρίζετε και την οποία πληρώνει ο κόσμος. Και με τη φιλοδοξία σας και αυτό που λέτε αναβάθμιση της Ελλάδας με τον κάθετο διάδρομο και θα μετατραπεί σε ενεργειακό κόμβο, ενεργειακός κόμβος ήταν και η Ουκρανία, ιδού τα αποτελέσματα ποια είναι.
Λέμε, λοιπόν, ότι έρχεται και γι’ αυτό, για να αναβαθμίσει τις σχέσεις. Και το απόγειο, ακούστε, που είναι μια λεπτομέρεια, αλλά δεν είναι τόσο. Συνεργασία ελληνικών Ενόπλων Δυνάμεων με την εθνοφρουρά της Φλόριντα. Έλεος! Παγκόσμια πρωτοτυπία. Τέτοιο ρεζιλίκι! Δηλαδή τι θα κάνει η εθνοφρουρά; Είναι για να αντιμετωπίσει τις εσωτερικές καταστάσεις. Θα σας δείξει πώς να αντιμετωπίσετε εσωτερικές καταστάσεις εδώ; Γι’ αυτό θα συνεργαστείτε; Επειδή αυτή η σχέση η οποία γελοία φαίνεται, είναι πάρα πολύ επικίνδυνη; 
Αλλά σας λέμε όχι την εθνοφρουρά να φέρετε, ότι άμα ξεσηκωθεί ο λαός, δεν υπάρχει, είναι ανίκητοι οι λαοί όταν ξεσηκώνονται και όταν συνειδητοποιούν ότι πρέπει να πάρουν την εξουσία. 
Τώρα να πάμε στις δύο συμβάσεις. Δεν είναι τεχνικές, είναι σοβαρές συμβάσεις, όπως είναι όλες, και ας αφήσετε οι υπόλοιποι τα «ήξεις αφήξεις». Καλά το ΠΑΣΟΚ πάει σούμπιτο, εντάξει, το ξέρουμε. Από «ΕΟΚ και ΝΑΤΟ το ίδιο συνδικάτο» έγινε «Ζήτω το ΝΑΤΟ, ζήτω και ΕΟΚ» λοιπόν και μάλιστα πιο προχωρημένο. Όπως και ο ΣΥΡΙΖΑ πρώην που από το «Έξω οι βάσεις του θανάτου» έγινε -ο Κατρούγκαλος- «Φτιάξτε κι άλλη βάση στη Σκύρο». Αυτό δεν είχε πει, κύριε Υπουργέ; Έτσι. Και τώρα μας κάνουν κριτική. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Έχουμε τρία λεπτά. 
Λέμε λοιπόν ότι είναι στη γενικότερη στρατηγική του ΝΑΤΟ, δεν πρέπει να τα υποτιμάμε. Έχει μετατραπεί η Ελλάδα σε πεδίο βολής πικρό, που λένε, όπως λέει και το τραγούδι που είναι προφητικό για τότε. 
Μετατρέπει την Κρήτη σε κρίσιμο κόμβο συνολικά και σε στόχο, με όλα αυτά που γίνονται και όπως συμφωνείτε όλοι, «Ζητώ», θα μας υπερασπιστεί; Πείτε μας μια δήλωση του ΝΑΤΟ για το Αιγαίο, για τις τουρκικές παραβιάσεις. Μία, μία, ότι «το τάδε νησί είναι ελληνικό και δεν πρέπει η Τουρκία να το διεκδικεί». Μία πείτε μας! Δεν υπάρχει καμία. Τι θα προστατεύσει δηλαδή; 
Τώρα αρχίζετε και πανηγυρίζετε γιατί δεν πάει ο Ρούμπιο στην Τουρκία. Έχετε το παράδειγμα της Γαλλίας όλοι σας: διαφήμιση, στρατηγική συμφωνία με τη Γαλλία και «Τώρα είμαστε εξασφαλισμένοι» και βγαίνει η Γαλλία και κάνει τη στρατηγική συμφωνία με την Τουρκία. Τι γίνεται εδώ τώρα; Ποιος είναι ο εχθρός τελικά; Και λέτε όλα αυτά, βγάζετε όλους αυτούς τους λόγους και πώς θα αντιμετωπιστεί. 
Και ξαναέκανα την ερώτηση για την αντιπυραυλική και εναέρια άμυνα. Αν φύγουν δύο πύραυλοι και ο ένας πάει στη Σούδα, παραδείγματος χάριν, και ο άλλος πάει στη Λάρισα, αλλά και εκεί στρατηγείο έχει και στη Λαμία που είναι και η πατρίδα μου, ποιον θα χτυπήσετε, άμα έχετε τη δυνατότητα για έναν; Ποιος θα αποφασίσει ποιον θα χτυπήσουν, πρώτο τουλάχιστον; Θα αποφασίσετε εσείς ή θα αποφασίσει το νατοϊκό κλιμάκιο; 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Εμείς. Και τους δύο.
ΑΘΑΝΑΣΙΟΣ ΠΑΦΙΛΗΣ: Εσείς; Καλά, εντάξει. Αυτά να τα πείτε στους στρατιωτικούς, γιατί και εμείς δεν γλείφουμε το δάχτυλό μας, κύριε Υπουργέ. Όπως είχαμε πει και την άλλη φορά για τα αεροπλάνα, ποιος ελέγχει το κόκπιτ;  Το ελέγχει αυτός που τα φτιάχνει και θα σε πάει στην Κρήτη στα Λευκά Όρη,  αντί να πας στο Αζερμπαϊτζάν. Λέω ένα παράδειγμα, για να μην πω συγκεκριμένα πράγματα. 
Και τι γίνεται με όλα αυτά; Τι γίνεται με αυτόν τον σχεδιασμό; Και τελειώνω με αυτό. Πληρώνει ο ελληνικός λαός δισεκατομμύρια για όπλα πανάκριβα -ορισμένα εκ των οποίων είναι άχρηστα ή μάλλον προβληματικά- για να δράσουν στο Αιγαίο, που υποτίθεται θα είναι το πεδίο της αντιπαράθεσης, ενώ τελικά είναι για χρηματοδότηση του ΝΑΤΟ. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Λέμε υπερβολές; Οι Patriot πού είναι; Στη Σαουδική Αραβία. Δεν το ξαναλέω, το έχουμε πει εκατό φορές. Και μάλιστα δεν τα φέρνετε και πίσω. Κραυγάζει όλη η Ελλάδα. Κραυγάζει όλη η Ελλάδα και ακόμα εκεί τους έχετε τους Patriot εσείς. Οι πανάκριβες φρεγάτες, πού είναι, πού πάνε, πού επιχειρούν; Έχουμε σύνορα στον Περσικό Κόλπο; Έχουμε σύνορα όμως που είναι πιο σημαντικά για εσάς: τα σύνορα των εφοπλιστών. Αυτά είναι. 
Για αυτό, λοιπόν, είναι δεδομένο ότι καταψηφίζουμε και τις δύο συμβάσεις. Και τα υπόλοιπα θα τα πούμε στην επόμενη Κύρωση, αλλά να μας απαντήσετε και σε μερικά πράγματα.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε Παφίλη. 
Τον λόγο έχει τώρα η Κοινοβουλευτική Εκπρόσωπος της Πλεύσης Ελευθερίας, η κ. Γεωργία Κεφαλά.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Τελικά, η αντιπολίτευση έχει άδικο όταν ανησυχεί και όταν επισημαίνει ότι η συγκυρία η σημερινή -αλλά και όλης της εβδομάδας η συγκυρία- είναι κρίσιμη για την εξωτερική μας πολιτική; Είμαστε υπερβολικοί όταν έχουμε την επίσκεψη του κ. Ρούμπιο και όταν έχουμε αυτά τα ανησυχητικά δημοσιεύματα από τη «Wall Street Journal» με τις δηλώσεις της κ. Γκίλφοϊλ; Και μάλιστα σε ταυτόχρονο χρόνο όλα αυτά. Δηλαδή, πάλι είμαστε υπερβολικοί όταν ο κ. Παπασταύρου -ο οποίος εμπλέκεται και στα σχετικά ρεπορτάζ- αρκείται στο να ισχυριστεί ότι η Κυβέρνηση δεν δέχτηκε απειλή, σε σχετική επίκαιρη ερώτηση της Πλεύσης Ελευθερίας και του κ. Καζαμία; 
Μάλλον δεν εκφράζουμε καμία υπερβολή στη συγκεκριμένη περίπτωση, γιατί η αβεβαιότητα παραμένει σε όλους μας, και πιστεύω και σε εσάς, απλώς δεν το εκφράζετε. Και η δήλωση του ίδιου του κ. Ρούμπιο, ο οποίος στήριξε ανοιχτά την Πρέσβειρα, εξυμνώντας τον ρόλο της στην προώθηση των αμερικανικών ενεργειακών συμφερόντων, αποδεικνύει ότι υπάρχει πλήρης κάλυψη σε αυτές τις πρακτικές. 
Η Πλεύση Ελευθερίας πιστεύει ότι αυτές οι συνθήκες συνιστούν άμεσο κίνδυνο για την εθνική ανεξαρτησία της Ελλάδας, αλλά και των κρατών της περιοχής επίσης. Γιατί η επίσκεψη Ρούμπιο δεν φέρνει σταθερότητα φυσικά, τροφοδοτεί την αποσταθεροποίηση και τη συνεχιζόμενη επέμβαση των ΗΠΑ στα εσωτερικά των βαλκανικών κρατών.
Μέσα σε αυτό το κλίμα, λοιπόν, έρχονται και αυτές οι κυρώσεις για αυτές τις δύο συμβάσεις. Μέσα σε αυτό το γεωπολιτικό πλαίσιο, η πρώτη αφορά τη συμφωνία μεταξύ της Ιταλίας και του Πεδίου Βολής Κρήτης, για τη χρήση του πεδίου αυτού. Πρόκειται για μια συμφωνία 15 άρθρων, η οποία υπεγράφη -όπως είπαν και άλλοι συνάδελφοι- πριν από οκτώ ολόκληρα χρόνια, μεταξύ 2018 και 2019, και ορίζει ότι είναι αόριστης ισχύος.
Και εδώ δεν θα θέσω τα ίδια ερωτήματα που έχουν ειπωθεί πάρα πολλές φορές. Υποτίθεται ότι θέλετε να γεμίσετε ένα νομικό κενό, να κάνετε ένα νοικοκύρεμα όλων αυτών των συμβάσεων που δεν έχετε κυρώσει. Εμείς, όμως, πιστεύουμε ότι δεν καλύπτεται κανένα νομικό κενό, και η αντισυνταγματικότητα δεν θεραπεύεται εκ των υστέρων, αλλά πρέπει να τηρείται.
Η έκθεση του Υπουργείου και του Γενικού Λογιστηρίου του Κράτους μιλάει για μηδενική επιβάρυνση του Ελληνικού Δημοσίου. Όμως, στο τμήμα έντεκα της συμφωνίας αφήνονται σαφείς υπόνοιες για ενδεχόμενη ελληνική οικονομική συμβολή. Και, φυσικά, το μηδενικό δημοσιονομικό κόστος δεν σημαίνει όφελος για την ελληνική πλευρά. 
Εδώ να θέσουμε για άλλη μια φορά τη λέξη «ντροπή», που δεν ακούγεται ποτέ στις συμβάσεις στο Κοινοβούλιο. Που είναι, τι άλλο; Είναι η έλλειψη περιβαλλοντικής επιβάρυνσης. Δεν υπάρχει, δηλαδή, κάποια έκθεση που να μας ενημερώνει. Θα υπάρχει κάποια περιβαλλοντική επιβάρυνση μετά από αυτές τις εφαρμογές στο πεδίο βολής; Φυσικά δεν μας ενδιαφέρει αυτό! Και εδώ πέρα, απροκάλυπτα πλέον, δεν υπάρχει καμία πρόβλεψη.
Και στη δεύτερη σύμβαση, με τη Γερμανία και την Ολλανδία, έχουμε εδώ την παροχή υπηρεσιών στο Κέντρο Αριστείας Ενιαίας Εναέριας και Πυραυλικής Άμυνας στη Σούδα. Υπεγράφη το 2022 και έρχεται στη Βουλή πάλι με καθυστέρηση, εννοείται, τεσσάρων ετών. Ορισμένοι επιχειρούν να βαφτίσουν αυτή τη συμφωνία «τεχνική», σαν να πρόκειται για ένα απλό ιδιωτικό μισθωτήριο ενοικίου για δεκατέσσερα δωμάτια, ενώ πρόκειται για άλλον έναν εμπαιγμό. 
Αυτές είναι αμιγώς πολιτικές και γεωπολιτικές συμφωνίες που εντάσσονται, φυσικά, στο πλαίσιο του ΝΑΤΟ και της λεγόμενης «SOFA» από το 1951. Φυσικά, και εδώ τα στοιχεία είναι εξόφθαλμα προκλητικά, γιατί υπάρχουν αναδρομικές πληρωμές από το 2019. Στην έκθεση προς το Γενικό Λογιστήριο του Κράτους αναφέρεται ότι με την κύρωση της σύμβασης πρέπει να καταβληθεί το ποσό των 212.665 ευρώ για δαπάνες που τρέχουν από την 1η Οκτωβρίου του 2019. Πώς είναι δυνατόν να καταβάλλονται χρήματα για μια σύμβαση που υπογράφηκε το 2022 και κυρώνεται το 2026; Παρέχονται, δηλαδή, προφανώς υπηρεσίες χρόνια πριν από την υπογραφή και την κύρωση.
Εδώ, φυσικά, θα ήθελα να υπογραμμίσω την αποικιοκρατική χρήση των όρων, γιατί είναι πραγματικά ντροπή. Νομίζω ότι το έχει επισημάνει ο κ. Καζαμίας αυτό στις επιτροπές. Αλλά είναι πραγματικά ντροπιαστική η εμμονή με τους όρους της υγιεινής και της καθαριότητας που υπάρχουν. Φυσικά, αυτό είναι ένα μοτίβο των αποικιοκρατικών δυνάμεων απέναντι σε χώρες που θεωρούσαν λιγότερο πολιτισμένες, και το βλέπουμε και εδώ.
Εν κατακλείδι, η Ελλάδα δεν μπορεί να αντιμετωπίζεται ούτε ως αμερικανικό προτεκτοράτο, ούτε ως ξενοδοχειακό κατάλυμα για τις ένοπλες δυνάμεις της Γερμανίας και της Ολλανδίας, ούτε φυσικά ως πεδίο βολής για τον ιταλικό στρατό. Δεν είμαστε ενάντια στις διεθνείς συμφωνίες, αλλά όχι υπό αυτές τις συνθήκες. 
Η Κρήτη έχει καταντήσει ένα πεδίο διαρκών στρατιωτικών διευθετήσεων, χωρίς συνολικό εθνικό σχεδιασμό φυσικά, χωρίς διαφάνεια στο πραγματικό κόστος -το οποίο δεν το ξέρει κανείς- και χωρίς ουσιαστική αμοιβαιότητα. Απλώς, αυτές οι συμφωνίες εμπλέκουν τη χώρα σε επικίνδυνους νατοϊκούς σχεδιασμούς χωρίς κανένα αντάλλαγμα εθνικής ασφάλειας. Εφαρμόζονται στην πράξη καταπατώντας το Σύνταγμα ξανά και ξανά, κατ' επανάληψη, χρόνια πριν κυρωθούν από το Κοινοβούλιο, και περιέχουν όρους προσβλητικούς για την εθνική μας αξιοπρέπεια. 
Για όλους αυτούς τους λόγους, η Πλεύση Ελευθερίας καταψηφίζει, φυσικά, και τις δύο συμβάσεις. Στεκόμαστε σταθερά απέναντι στην απεμπόληση των κυριαρχικών μας δικαιωμάτων και στην υποταγή της εξωτερικής μας πολιτικής σε ξένα συμφέροντα. Φυσικά, αποζητούμε το πραγματικό εθνικό συμφέρον και βρισκόμαστε, λοιπόν, αντιμέτωποι με μια πραγματικότητα που δεν επιτρέπει πλέον καμία αυταπάτη, γιατί βλέπουμε ξανά και ξανά την πατριδοκαπηλία της δεξιάς και της ακροδεξιάς.
Πριν από λίγες ώρες η κοινή γνώμη παρακολούθησε σοκαρισμένη την εξάρθρωση μιας εγκληματικής οργάνωσης που λήστευε το δημόσιο και τον e-ΕΦΚΑ. Ποιοι φέρονται φυσικά ως εγκέφαλοι πρωταγωνιστές αυτής της απάτης εκατομμυρίων για άλλη μια φορά; Φυσικά ακροδεξιά πρόσωπα, όπως ο κ. Καμπούρης και στελέχη ενός πολιτικού χώρου που έκτισε καριέρες κουνώντας το δάχτυλο στους Έλληνες όσον αφορά την αγάπη προς την πατρίδα.
Αυτοί, λοιπόν, που παριστάνουν τους θεματοφύλακες της πατρίδας, της θρησκείας και της οικογένειας, αυτοί που εμφανίζονται στα τηλεοπτικά παράθυρα ως αυτόκλητοι υπερασπιστές των εθνικών αξιών, αποδεικνύονται στην πράξη ως οι μεγαλύτεροι πατριδοκάπηλοι.
Όμως, την ίδια ώρα που επαγγελματίες εθνικόφρονες απογυμνώνονται στην υπόλοιπη Ευρώπη, η νεολαία δίνει μαθήματα αξιοπρέπειας και αγώνα. Στη Γαλλία παρακολουθούμε έναν σαρωτικό μαθητικό και φοιτητικό ξεσηκωμό. Δεκάδες χιλιάδες νέοι άνθρωποι πλημμυρίζουν τους δρόμους του Παρισιού και δεκάδων άλλων πόλεων, αποκλείουν εκατοντάδες σχολεία, πανεπιστήμια, ορθώνοντας ανάστημα απέναντι στις πολιτικές της υποχρηματοδότησης και της υποβάθμισης της δημόσιας παιδείας. Και φυσικά ευθύνεστε γι’ αυτό, γιατί τώρα που η ελληνική κοινωνία γονατίζει από την ακρίβεια και την ενεργειακή αβεβαιότητα βλέπουμε την Κυβέρνηση να κουνάει το χέρι και να δηλώνει ότι δεν ανοίγει το πουγκί, δεν μπορούμε να βγάλουμε λεφτά, βλέπουμε την ηγεσία του Υπουργείου Δικαιοσύνης να υπόσχεται αυστηροποίηση ποινών, όταν οι μεγάλοι καταχραστές και τα κυκλώματα απάτης δρουν ανενόχλητοι, όπως ο ΟΠΕΚΕΠΕ.
Μας έλεγε πριν ο κ. Γεωργιάδης για τις ιατρικές υπηρεσίες ελέγχου που δεν μπορούν να λειτουργούν, δεν λειτουργούσαν και πριν, δεν λειτουργούν και τώρα. Και μας έλεγε και ο κ. Κικίλιας επάνω ότι το Λιμενικό δεν πρέπει να το μαλώνουμε, δεν πρέπει να ελέγχουμε τι ακριβώς δίνονται από αυτά τα 500 εκατομμύρια που θα πάρουν ως παροχή φυσικά για τις υπηρεσίες που δίνουν και φυσικά υπάρχουν οι λιμενικοί που προσπαθούν και δίνουν παραπάνω από όσα μπορούν από τις υπηρεσίες τους. Όμως, υπάρχει ένα ερωτηματικό γιατί βλέπουμε ότι πήρατε δεκαεννιά πλωτά σκάφη 10,5 εκατομμύρια ευρώ, πλωτά ασθενοφόρα. Φυσικά το σχέδιο «Ερμής Θεοφάνης Θεοχαρόπουλος» είναι στο συρτάρι ακόμα. Εδώ, όμως, υπάρχει αυτή η «εξυπηρέτηση» και βλέπουμε ότι δεν ελέγχεται η διαφορά καταγραφής των ωρών μεταξύ Λιμενικού και του Συντονιστικού του ΕΚΑΒ. Άλλα χρεώνει το Λιμενικό, άλλες ώρες χρεώνει το Λιμενικό για τις μεταφορές, δεκαεπτά ώρες από το λιμάνι του Βόλου, ας πούμε στις Σποράδες, τεσσεράμισι δηλώνει το ΕΚΑΒ, το Συντονιστικό του ΕΚΑΒ για την ίδια μεταφορά. Να, λοιπόν, που πηγαίνει το δημόσιο χρήμα.
Φυσικά είμαστε εδώ για να ελέγχουμε, κύριε Κικίλια, που ήσασταν επάνω. Δυστυχώς δεν είσαστε εδώ. Φυσικά είμαστε εδώ για να ελέγχουμε. Δεν είναι στο απυρόβλητο κανένας. Παντού πρέπει να υπάρχει διαφάνεια, γιατί πρόκειται για χρήματα του ελληνικού λαού. 
Από τη μια πλευρά, λοιπόν, έχουμε ένα καθεστώς πατριδοκαπηλίας, διαφθοράς και αυταρχισμού που προσπαθεί να συντηρηθεί με ψέματα, εκφοβισμό και επικοινωνιακά τεχνάσματα και, από την άλλη, έχουμε τη ζωντανή κοινωνία, έχουμε τους μαθητές, έχουμε τους εργαζόμενους, έχουμε τους συνταξιούχους που απαιτούν το αυτονόητο: Δικαιοσύνη, διαφάνεια, σεβασμό στο δημόσιο συμφέρον. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Εμείς ευχαριστούμε, κυρία συνάδελφε. 
Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ- Κίνημα Αλλαγής, ο κ. Μάντζος. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, θα κάνω μια αναγκαία αναφορά στην αρχή της συνεδρίασης στη νέα δοκιμασία που υπέστη μια περιοχή της χώρας μας από τα ακραία καιρικά φαινόμενα, η Κρήτη. Υπήρξαν καταστροφές ιδιαίτερα σοβαρές σε κατοικίες, σε παραγωγή αγροτική, σε κτηνοτροφικές μονάδες, σε ζωικό και φυτικό κεφάλαιο, σε οδικό δίκτυο -αγροτικό και επαρχιακό-, αλλά και σε υποδομές κρίσιμες για τη ζωή στην περιοχή στους δήμους Οροπεδίου Λασιθίου, Μυλοποτάμου και Ιεράπετρας. Βρεθήκαμε δίπλα στις τοπικές κοινωνίες και ζητούμε προφανώς από την Αυτοδιοίκηση και την κεντρική διοίκηση κυρίως, το κράτος, να προχωρήσουν άμεσα όλες οι ενέργειες οι αναγκαίες για την καταγραφή των ζημιών, την αποκατάσταση και επανόρθωση των ζημιών με αντικειμενικό και ταχύ και αποδοτικό τρόπο και ιδίως τα έργα πρόληψης, ώστε να μην έχουμε και στο μέλλον την επανάληψη αυτών των φαινομένων. Έχουμε πει πολλές φορές και από αυτό το Βήμα ότι η κλιματική κρίση είναι μια συνθήκη υπαρκτή εδώ και πολλά έτη. Δεν μπορεί να είναι δικαιολογία για την αμέλεια ή την αβελτηρία του κράτους στο να προλαμβάνει, αλλά πρέπει να είναι και να εκλαμβάνεται ως μια εντολή για δράση εδώ και τώρα.
Στα ζητήματα της εξωτερικής πολιτικής ορθώς η συζήτηση περιστρέφεται γύρω από την παρουσία και την επίσκεψη του Αμερικανού Υπουργού Εξωτερικών στην Αθήνα. Παρακολουθούμε στενά αυτήν την επίσκεψη, η οποία είναι σε εξέλιξη και κυρίως τις συνέπειες αυτής, το τι θα φέρει και τι θα αφήσει όχι μόνο για τις ελληνοαμερικανικές σχέσεις, αλλά ευρύτερα για την περιοχή της Ανατολικής Μεσογείου.
Θα πρέπει επί της αρχής να αποσαφηνιστεί πως νοεί κάθε μέρος την έννοια του στρατηγικού διαλόγου, αν, δηλαδή, τόσο εμείς όσο και οι Ηνωμένες Πολιτείες της Αμερικής δίνουμε το ίδιο νόημα σε αυτόν τον κομβικό όρο, αν δηλαδή πιστεύουμε ότι ο στρατηγικός διάλογος θα πρέπει να είναι η απόπειρα αναζήτησης και εμπέδωσης όχι απλώς κοινών συμφερόντων, αλλά κοινών αξιών, κοινών ιδεών, κοινών αρχών για την ειρήνη, τη σταθερότητα, για το Διεθνές Δίκαιο, για τη διεθνή δικαιοσύνη και τα διεθνή δικαστήρια, για μια διεθνή κοινότητα που θα βασίζεται σε κανόνες. 
Αυτό δεν φαίνεται να είναι δεδομένο, κάθε άλλο παρά δεδομένο είναι, είναι ζητούμενο, το οποίο διαρκώς έχει γίνει όλο ένα και πιο ζητούμενο, διότι η αμερικανική διοίκηση, η διοίκηση Τραμπ στις Ηνωμένες Πολιτείες της Αμερικής, έχει διακριθεί για τα ακριβώς αντίθετα χαρακτηριστικά, για την προβολή της ωμής ισχύος, για την ευθεία αμφισβήτηση των διεθνών κανόνων και για πολιτικές και επιχειρησιακές επιλογές, οι οποίες, κυρίες και κύριοι συνάδελφοι, οδήγησαν σε εκτεταμένη γεωπολιτική και ενεργειακή κρίση και ανασφάλεια στην ευρύτερη περιοχή τόσο στο Ιράν με την έναρξη των πολεμικών επιχειρήσεων των αμερικανικών και ισραηλινών Ενόπλων Δυνάμεων, η οποία κατέληξε όχι απλώς στη μη ανατροπή του καθεστώτος των Μουλάδων, αλλά αντίθετα και στο κλείσιμο των στενών του Ορμούζ, που δεν είχε συμβεί ποτέ ως σήμερα, ούτε καν στον πυρηνικό αφοπλισμό του Ιράν, ο οποίος είχε ήδη περιοριστεί και ρυθμιστεί με τη συνθήκη JCPOA, που είχε υπογραφεί από τη διοίκηση Ομπάμα, από την οποία συνθήκη ο Πρόεδρος Τραμπ στην πρώτη του θητεία είχε αποσύρει τις Ηνωμένες Πολιτείες της Αμερικής και προφανώς δεν εφαρμόζεται το Διεθνές Δίκαιο. 
Άκουσα τον κύριο Υπουργό Εξωτερικών της χώρας μας στην κοινή συνέντευξη Τύπου με τον κ. Ρούμπιο νωρίτερα να λέει ότι εμείς πάντα εφαρμόζουμε το Διεθνές Δίκαιο και πάντα είμαστε με την πλευρά του αμυνομένου και όχι του επιτιθέμενου. Όμως, αναρωτιέμαι ποιος είναι ο αμυνόμενος και ποιος είναι επιτιθέμενος στην περίπτωση του Ιράν; Άρα, για ποια πολιτική αρχών μιλά η ελληνική Κυβέρνηση; 
Επίσης, για ποια πολιτική αρχών και ποια πολιτική Διεθνούς Δικαίου μιλάει η ελληνική Κυβέρνηση στην περίπτωση της Μέσης Ανατολής και της Γάζας; Τρία χρόνια σήμερα μετά την αποκρουστική, βάρβαρη, εντελώς καταδικαστέα και ήδη καταδικασθείσα από όλη την Ευρώπη τρομοκρατική επίθεση της Χαμάς κατά του Ισραήλ και την κλιμάκωση της πολλών δεκαετιών διαρκείας κρίσης στη Μέση Ανατολή ποιος ήταν ο διαμεσολαβητικός μας ρόλος; Στο όνομα τίνος διεθνούς δικαίου ενεργήσαμε τόσο προς το Ισραήλ όσο και προς την παλαιστινιακή αρχή, ώστε να είμαστε εμείς οι ειλικρινείς διαμεσολαβητές που θα προωθήσουν τη λύση των δύο κρατών με την αναγνώριση και την ύπαρξη παλαιστινιακού κράτους, όπως το Συμβούλιο Ασφαλείας του ΟΗΕ έχει απαιτήσει εδώ και χρόνια; 
Πώς; Πώς αντιδράσαμε στην ισοπέδωση της Γάζας και στις πράξεις γενοκτονίας; Πώς αντιδράσαμε στον αποκλεισμό της Δυτικής Όχθης και στο ναυάγιο των δύο κρατών που επικαλείται η Κυβέρνηση του Ισραήλ; Πώς; Με μονομερείς συναντήσεις ή διμερείς συναντήσεις μόνο με τον ισραηλινό Πρωθυπουργό, τον κ. Νετανιάχου; Πώς ακριβώς εξυπηρετούμε το Διεθνές Δίκαιο όταν αφήνουμε ανοιχτό το ενδεχόμενο περαιτέρω εμπλοκής ή εμπλοκής της χώρας στον πόλεμο στον Κόλπο με ναυτική βοήθεια στον Κόλπο;


Πού είναι η Ευρωπαϊκή Ένωση σε αυτό; Η Ευρωπαϊκή Ένωση αρνήθηκε να συμμετάσχει σε αυτόν τον πόλεμο. Γιατί η Ελλάδα πρέπει να μιλήσει σήμερα για το περαιτέρω, το ενδεχόμενο περαιτέρω εμπλοκής και με ναυτική βοήθεια στον Κόλπο; Αυτά είναι ερωτήματα προς μια χώρα, όχι απλώς μια χώρα στην Ευρωπαϊκή Ένωση και στην νοτιοανατολική πλευρά αυτής, αλλά μια χώρα η οποία είναι μη μόνιμο μέλος του Συμβουλίου Ασφαλείας του ΟΗΕ και τον Οκτώβριο που διανύουμε ήδη, είμαστε στην προεδρία του Συμβουλίου Ασφαλείας του ΟΗΕ. Και τείνουμε να το ξεχάσουμε, δεν λέει πουθενά και ποτέ το Υπουργείο Εξωτερικών ότι έχουμε την προεδρία του Συμβουλίου Ασφαλείας του Οργανισμού Ηνωμένων Εθνών και δεν το έχουμε αξιοποιήσει προς την κατεύθυνση του Διεθνούς Δικαίου και της ειρήνης και σταθερότητας στην περιοχή. Άρα, στρατηγική σχέση για εμάς δεν σημαίνει μόνο εξοπλισμοί και άμυνα, σημαίνει συναντίληψη, σημαίνει πραγματική συναντίληψη σε αρχές και αξίες. 
Για την άμυνα, κύριε Υφυπουργέ, πρέπει να υπάρχει απόλυτη ενημέρωση και λογοδοσία με όρους απόλυτης διαφάνειας, πλήρους διαφάνειας, τι και γιατί συμφωνούμε και εφόσον συμφωνούμε, εάν υπάρχει συμμετοχή της Ελληνικής Αμυντικής Βιομηχανίας, σύμφωνα με τη δική σας δέσμευση, κατά τουλάχιστον 25%. 
Στην ενέργεια, επίσης, απαιτούνται απόλυτη διαφάνεια, λογοδοσία και ενημέρωση, διότι ειδικά στον τομέα της ενέργειας πέρυσι, κάποιους μήνες πριν, όχι τόσους πολλούς, είδαμε συμβάσεις να έρχονται στη χώρα μας χωρίς διαβούλευση, χωρίς ενημέρωση κανενός, πολλώ δε μάλλον της Βουλής. Όταν η ίδια η Κυβέρνηση δεν γνώριζε τι έφερνε, Υπουργοί άλλοι δεν γνώριζαν τι έφερνε το Υπουργείο Ενέργειας. Από καθυστερήσεις, αμφισημίες, αντιφάσεις στην ενεργειακή πολιτική, έργα τα οποία είχαν σχεδιαστεί το 2011 από την κυβέρνηση Παπανδρέου-ΠΑΣΟΚ είχαν τεθεί στο αρχείο από διαδοχικές κυβερνήσεις Τσίπρα-Καμμένου, Μητσοτάκη και ξαφνικά ανασύρθηκαν. Γιατί; Γιατί άλλαξε η αμερικανική διοίκηση και αυτό δεν εξηγήθηκε ποτέ. Άρα, και στην ενέργεια απαιτείται σήμερα αναλυτική ενημέρωση και λογοδοσία. 
Για μας δε, στρατηγικός διάλογος σημαίνει, πρώτα και κύρια, στρατηγικές εγγυήσεις ασφάλειας των μερών αυτής της σχέσης. Και εδώ, ναι, πρέπει η ελληνική διπλωματία να ζητήσει και να λάβει συγκεκριμένες δεσμεύσεις από την αμερικανική πλευρά απέναντι στην τουρκική προκλητικότητα και υπέρ της ελληνικής εθνικής κυριαρχίας και των κυριαρχικών δικαιωμάτων, των ελληνικών εθνικών συμφερόντων, κυρίως για τα έργα ηλεκτρικής διασύνδεσης Ελλάδας-Κύπρου, τον περίφημο GSI αγωγό, το καλώδιο ηλεκτρικής διασύνδεσης, τα θαλάσσια πάρκα και τις εντελώς παράνομες ενέργειες της Τουρκίας στο Αιγαίο, την απειλή πολέμου -το casus belli-, τη «γαλάζια πατρίδα» και το νομοσχέδιο το οποίο ετοιμάζεται να περάσει τις πύλες της τουρκικής εθνοσυνέλευσης και τα ζητήματα που αφορούν στην παράνομη τουρκική αλιεία, η οποία παραβιάζει τα δικαιώματα των Ελλήνων αλιέων και την ευρωπαϊκή δικαιοταξία. Αυτά δεν είναι απλώς ευαίσθητα ζητήματα, όπως μας είπε ο κ. Ρούμπιο πριν από λίγο, είναι συγκεκριμένες αρχές του Διεθνούς Δικαίου της Θάλασσας οι οποίες πρέπει πάντοτε να είναι σεβαστές και η Ελλάδα πρέπει πάντοτε να τις επικαλείται, να εκθέτει την τουρκική προκλητικότητα και στις Ηνωμένες Πολιτείες και στον ΟΗΕ και στην Ευρωπαϊκή Ένωση ώστε να μπορεί και να επικαλείται το Διεθνές Δίκαιο έναντι όλων το ίδιο αποτελεσματικά. Και, προφανώς, να επιμείνουμε στη θέση της αναστολής και του μη ξεπαγώματος της παράδοσης των F-35 στην Τουρκία, για όλους τους λόγους που προείπαμε. 
Επίσης, θεωρούμε αυτονόητο ότι στο πλαίσιο της συνάντησης αυτής θα πρέπει να τεθεί, επιτέλους, από τον Υπουργό Εξωτερικών και το Υπουργείο Εξωτερικών, που έχει μία αφωνία τις τελευταίες εβδομάδες, το ζήτημα του ρόλου που αποδίδεται στην Αμερικανίδα πρέσβη από το δημοσίευμα της Wall Street Journal. Η Ελλάδα είναι κυρίαρχο δημοκρατικό κράτος και δεν δέχεται παρεμβάσεις από τρίτες χώρες και αυτό πρέπει να είναι σαφές από τον Έλληνα Υπουργό Εξωτερικών προς τον Αμερικανό ομόλογό του. Προφανώς, όλο αυτό γίνεται σε μία εικόνα αμφίσημης πολιτικής των Ηνωμένων Πολιτειών έναντι του ΝΑΤΟ, μία επισφαλή περίοδο για τη συμμαχία που, προφανώς, για εμάς σημαίνει τη δικαίωση των πολιτικών αποφάσεων και επιλογών του ΠΑΣΟΚ και της ευρωπαϊκής σοσιαλδημοκρατίας για ακόμα πιο ισχυρή και συνεκτική κοινή εξωτερική πολιτική και πολιτική ασφάλειας της Ευρωπαϊκής Ένωσης συνεκτικά και συντονισμένα απέναντι στον αναθεωρητισμό. Αλλά αυτό χρειάζεται διπλωματική δουλειά, επαγρύπνηση και διαρκές διπλωματικό έργο. Χρειάζεται την ανάδειξη της τουρκικής προκλητικότητας στις πραγματικές της διαστάσεις, κυρίως στο Ευρωπαϊκό Συμβούλιο, για να μην υπάρχουν διμερείς επαφές όπως της Γαλλίας, που μαθαίνουμε, με την Τουρκία και να μην υπάρχει μία αποσπασματική προσέγγιση των ευρωτουρκικών σχέσεων από κράτη-μέλη. 
Χρειάζεται μία νέα ευρωτουρκική σχέση, ρυθμισμένη και αυστηρή, με κυρώσεις εις βάρος της Τουρκικής Δημοκρατίας κάθε φορά που θα υπάρχουν παραβιάσεις των κυριαρχικών δικαιωμάτων της Ελλάδας και της Κύπρου. Είναι το νέο Ελσίνκι για το οποίο μιλούμε χρόνια τώρα, το οποίο θα πηγαίνει πλάι-πλάι και χέρι-χέρι με μία πολιτική αποφασιστική ανάδειξης της τουρκικής προκλητικότητας και όχι απόκρυψής της κάτω από ένα παχύ χαλί είτε αυτό ονομάζεται «ήρεμα νερά» είτε αυτό ονομάζεται «διακήρυξη των Αθηνών». 
Κλείνω με τις συμβάσεις, εντάσσεται στη λογική αυτή την οποία προσπάθησα να αναπτύξω, τα ερωτήματα είναι συγκεκριμένα, τα ανέφερε και ο εισηγητής μας, ο Γιώργος Μουλκιώτης. Είναι προφανές ότι για εμάς η αμυντική διπλωματία της χώρας είναι ένα μέσο ενίσχυσης της αποτρεπτικής ισχύος, αλλά και ευρύτερα της ισχύος, είναι συντελεστής ισχύος της πατρίδας μας. Παρά τα ερωτήματα τα οποία δεν έχουν μέχρι σήμερα, κύριε Υφυπουργέ, λάβει απαντήσεις εμείς αναγνωρίζουμε τη στρατηγική αξία των συνεργασιών. Θεωρούμε δε, ότι αυτή η ψήφος δεν είναι και δεν πρέπει να εκλαμβάνεται ως λευκή επιταγή ή πολλώ δε μάλλον θετική ψήφος έγκρισης μιας αμυντικής πολιτικής, η οποία για εμάς έχει πολλά ζητήματα τα οποία έχουμε αναδείξει. Για εμάς δε, το γεγονός ότι η αντιπολίτευση ελέγχει και οφείλει να ελέγχει την κυβέρνηση δεν είναι απλώς μια δημοκρατική συνθήκη, ιδίως στα ζητήματα εξωτερικής και αμυντικής πολιτικής είναι μια παράμετρος ικανή για να δημιουργήσει τις συνθήκες της αναγκαίας στρατηγικής. Διότι αυτά τα οποία εσείς σήμερα εγκρίνετε είναι αποφάσεις οι οποίες δεσμεύουν πολλές περισσότερες κυβερνήσεις, τις μελλοντικές και κυρίως τις νέες γενιές των Ελλήνων, για τα πολλά χρόνια που θα ακολουθήσουν. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Έχω να κάνω δύο ανακοινώσεις προς το Σώμα. 
Ο Βουλευτής κ. Αριστοτέλης Σπάνιας ζητεί άδεια ολιγοήμερης απουσίας στο εξωτερικό από 13 έως 17 Νοεμβρίου του 2026. 
Η Βουλή εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια.
Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις συνοδοί εκπαιδευτικοί από το 1ο Επαγγελματικό Λύκειο Άστρους Αρκαδίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο τώρα έχει ο Υφυπουργός Εθνικής Άμυνας, ο κ. Δαβάκης. 
Παρακαλώ, κύριε Υπουργέ. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρίες και κύριοι συνάδελφοι, όντως οι διαδικασίες της συζήτησης των συμβάσεων και στην επιτροπή αλλά και στην Ολομέλεια αναδεικνύουν ξεκάθαρα και ιδεολογικές κατευθύνσεις και ιδεοληψίες και όλα εκείνα τα οποία, κατά την άποψή μας, χαρακτηρίζουν μία αριστερόστροφη θέαση των πραγμάτων, η οποία όμως δυστυχώς, κατά την άποψή μου, δεν εδράζεται στο σήμερα, αλλά εδράζεται σε ψυχώσεις και παθογένειες του παρελθόντος, τις οποίες θα πρότεινα αυτούς οι οποίοι σκέπτονται έτσι να αρχίσουν να τις αναθεωρούν.
Σαφέστατα η βία υπάρχει. Σαφέστατα υπάρχουν όλα εκείνα τα οποία είναι κατακριτέα. Σαφέστατα υπάρχουν τα συμφέροντα, αλλά και η χώρα μας και ο ελληνικός στρατός, οι Ένοπλες Δυνάμεις μας, δεν μπορούν να είναι μία δύναμη περίκλειστη, απομονωμένη, χωρίς συμμαχίες, χωρίς όλα εκείνα τα οποία επιδιώκουμε να έχουμε και τα οποία ανέφερε ακροθιγώς και ο εισηγητής μας, ο κ. Δημοσχάκης, ως προσωπική εμπειρία του παρελθόντος. 
Θα ξεκινήσω από μερικά σημεία που ανέφερε η κ. Δούρου, που δεν αφορούν το περιεχόμενο των συμβάσεων, αλλά οφείλω να της απαντήσω για μία ακόμη φορά. Αναφέρθηκε στην περιφερειακή αστάθεια, η οποία, όπως είπε, είναι αποτέλεσμα συγκεκριμένων πολιτικών των Μεγάλων Δυνάμεων. Έκφραση παλαιά, Μεγάλες Δυνάμεις, ιστορική έκφραση. Ή παλιά οι ιστορικοί έλεγαν «των Δυνάμεων», εννοώντας πάλι τις Μεγάλες Δυνάμεις, οι οποίες πράγματι τις πρώτες περιόδους υπάρξεως του ελληνικού κράτους έπαιζαν παρεμβατικό και καταλυτικό ρόλο. 
Εν πάση περιπτώσει, επειδή σήμερα συμβαίνει να είναι η 7η Οκτωβρίου, δηλαδή η επέτειος που ξεκίνησε το άνοιγμα των πυλών της κολάσεως, που δεν ξέρουμε ακόμα πότε θα κλείσουν -και ελπίζω σύντομα να κλείσουν- δηλαδή η τρομοκρατική επίθεση της Χαμάς κατά του Ισραήλ, θα ήθελα να επισημάνω ότι η διεθνής κατάσταση είναι εξαιρετικά -σε αυτό που είπε η κ. Δούρου προηγουμένως-πιο σύνθετη, με πολλούς περισσότερους δρώντες και παράγοντες από μία μόνο παραγοντική ανάλυση, δηλαδή ότι για όλα φταίνε οι Αμερικάνοι, οι Μεγάλες Δυνάμεις. 
Όσον αφορά τη σημερινή επίσκεψη του Αμερικανού Υπουργού Εξωτερικών και ταυτόχρονα, όπως όλοι ξέρουμε, Συμβούλου Εθνικής Ασφαλείας του Προέδρου της Αμερικής, η παρουσία του εδώ για τη διεξαγωγή του στρατηγικού διαλόγου μεταξύ των χωρών μας, δεν είναι απλώς από μόνη της ενδεικτική του ενδιαφέροντος των Ηνωμένων Πολιτειών για τις ελληνοαμερικανικές σχέσεις, αλλά συνάδει και με το σημαντικό περιεχόμενο του διαλόγου, το οποίο είμαι βέβαιος ότι θα αναδειχθεί και από το κοινό ανακοινωθέν που θα δημοσιοποιηθεί. 
Βλέπετε ότι παρασύρομαι σε πέραν των συμβάσεων παρεμβάσεις, αλλά προκαλείται η Κυβέρνηση και οφείλω να προσπαθήσω να απαντώ όσο μου επιτρέπει και ο χρόνος. 
Επίσης, χαρακτηρίστηκε ως θέατρο του παραλόγου το γεγονός ότι μία σύμβαση που υπεγράφη επί ΣΥΡΙΖΑ- ΑΝΕΛ, υποστηρίζεται στη Βουλή από την Κυβέρνηση της Νέας Δημοκρατίας. Εδώ θα απαντήσω, όπως πρέπει να απαντούμε πάντοτε, ότι το κράτος -και έτσι το εκλαμβάνουμε εμείς- έχει συνέχεια. Η δημόσια διοίκηση έχει συνέχεια, οι εξωτερικές μας σχέσεις πρέπει να έχουν συνέχεια και θα έλεγα ότι πρέπει να έχουμε και μία σταθερή ξεκάθαρη γραμμή που να συστοιχίζεται πάντοτε με τα συμφέροντα του ελληνικού λαού και του τόπου μας. Αυτό συμβαίνει και με αυτό. 
Συνέχεια έχει επίσης και η στρατηγική μας σχέση με το Ισραήλ και με τις ΗΠΑ, φυσικά. Η προσέγγιση με το Ισραήλ, θέλω να θυμίσω στους συναδέλφους, ότι ξεκίνησε το μακρινό 2008, με τη συμμετοχή της ισραηλινής πολεμικής αεροπορίας στην άσκηση «Glorious Spartan» και η σχέση αυτή καλλιεργήθηκε σταθερά από όλες τις επόμενες κυβερνήσεις και των ΣΥΡΙΖΑ-ΑΝΕΛ, στην οποία στελέχη των σημερινών αντιδρώντων συμμετείχαν εμφανώς. 
Είναι χαρακτηριστικό, μάλιστα, ότι επί ΣΥΡΙΖΑ -ΑΝΕΛ, συγκεκριμένα στις 19 Ιουλίου του 2015, υπεγράφη η συμφωνία με το Ισραήλ για το καθεστώς των δυνάμεων, δηλαδή η συμφωνία που ρυθμίζει την παρουσία στρατιωτικών δυνάμεων του Ισραήλ στην Ελλάδα. 
Όσον αφορά τα άλλα περί αποικιοκρατίας που ακούστηκαν, ομολογώ ότι δεν τα καταλαβαίνω. Με τη σύμβαση αυτή δεσμεύεται το σημαντικό πεδίο βολής της Κρήτης, μία νατοϊκή οντότητα, να παρέχει ανακαινισμένους χώρους για τη φιλοξενία του Κέντρου Αριστείας, δηλαδή μιας άλλης νατοϊκής οντότητας. Δεν μπορώ να καταλάβω πού είναι η αποικιοκρατία. 
Ο συνάδελφος, ο κ. Βιλιάρδος, μας ερώτησε αν συμμετέχουν Έλληνες αξιωματικοί σε αντίστοιχα Κέντρα Αριστείας στο εξωτερικό. Του απαντώ, ναι, φυσικά συμμετέχουν, δεκαεπτά στα κέντρα του ΝΑΤΟ και ένας της Ευρωπαϊκής Ένωσης, με ενδεικτικό παράδειγμα το Maritime Security Centre of Excellence, με έδρα την Κωνσταντινούπολη, ο υποδιοικητής του οποίου είναι και Έλληνας. 
Για τα όσα ακούστηκαν για την ασφάλεια, απάντησα στην Επιτροπή και επαναλαμβάνω και εδώ, ότι όλα αυτά προβλέπονται από τις διαδικασίες του πεδίου βολής της Κρήτης, το οποίο -ειρήσθω εν παρόδω, το είπαμε και προχθές και εχθές στην Επιτροπή- ιδρύθηκε το 1964, χωρίς κανένα πρόβλημα. 
Σε κάθε περίπτωση, τα θέματα ασφαλείας καθορίζονται στους ψηφισμένους από την Ελληνική Βουλή νόμους 4833/2021 και 4834/2021, με τους οποίους κυρώθηκαν το Επιχειρησιακό Μνημόνιο Κατανόησης και το Λειτουργικό Μνημόνιο Κατανόησης για το εν λόγω Κέντρο Αριστείας. Οπότε, δεν μπορούμε να πούμε ότι η Ελληνική Αντιπροσωπεία δεν έχει ενημερωθεί. 
Για τα οικονομικά, επίσης, κύριοι συνάδελφοι, των δύο συμφωνιών και για τα πολιτικοστρατιωτικά οφέλη που η χώρα μας απολαμβάνει από αυτές, αναφερθήκαμε και στην Επιτροπή. Θα επαναλάβω, όμως, το γεγονός ότι η συμφωνία με την Ιταλία δεν προκαλεί επιβάρυνση, που ακούστηκε προηγουμένως, γεγονός που αναφέρεται ρητώς και στην έκθεση του Γενικού Λογιστηρίου του Κράτους, του άρθρου 75 του Συντάγματος, οπότε δεν καταλαβαίνω τι εννοεί ο συνάδελφος κ. Βιλιάρδος, όταν λέει ότι υπάρχει ασάφεια. 
Παράλληλα, όπως φαίνεται από το άρθρο 11 της συμφωνίας, η τιμολόγηση -ακούστηκε και αυτό- γίνεται με βάση το σχετικό πάγιο θεσμικό κείμενο του ΝΑΤΟ, «Standardization Agreement 2034». Αυτός είναι ο τίτλος. 
Και να σημειώσω εδώ, επειδή με κατηγόρησε σχετικά, ότι μόλις απάντησα σε περισσότερες από μία ερωτήσεις σας, κύριε Βιλιάρδο, οι οποίες, θέλω να το πω, ήταν παραγωγικές και συνέτειναν και προς τη διευκόλυνση και των συνάδελφων. 
Σε αυτό το πλαίσιο, με αυτό το κλίμα, συνεχίζουμε να φέρνουμε συμβάσεις ούτως ώστε να εξαντληθεί ο κατάλογος, διότι πρέπει -αυτό που λένε όλες οι πτέρυγες- να τελειώνουμε με αυτή την εκκρεμότητα, συμβάσεις οι οποίες τελικώς -βλέπω και χαίρομαι γι’ αυτό, δεν το συζητούμε, αλλά δεν μπορώ να απαντώ σε όλα, διότι άπτονται και της εξωτερικής πολιτικής πέραν των αμυντικών θεμάτων- δημιουργούν μία καλή μόχλευση και φαίνονται ξεκάθαρα και οι απόψεις όλων των πλευρών στα σημερινά όμως ζητήματα, τα οποία απασχολούν τη χώρα, τις Ένοπλες Δυνάμεις και τις διεθνείς σχέσεις της χώρας μας. 
Ευχαριστώ τους συναδέλφους οι οποίοι με θετική ψήφο εξήγγειλαν ότι θα στηρίξουν τις συμβάσεις. Καλώ και τους υπόλοιπους να το σκεφτούν και να τη στηρίξουν και αυτοί. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας: α) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με τη χρήση του Πεδίου Βολής Κρήτης από τον Ιταλικό Στρατό για την εκτέλεση πειραματικών/ εκπαιδευτικών/ τακτικών βολών» και β) «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργού Άμυνας του Βασιλείου των Κάτω Χωρών σχετικά με τη διάθεση των εγκαταστάσεων του Πεδίου Βολής Κρήτης και την παροχή υπηρεσιών στο Κέντρο Αριστείας της Ενιαίας Εναέριας και Πυραυλικής Άμυνας (ΙΑMD COE)» και η ψήφισή τους θα γίνει χωριστά.
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας σχετικά με τη χρήση του Πεδίου Βολής Κρήτης από τον Ιταλικό Στρατό για την εκτέλεση πειραματικών/ εκπαιδευτικών/ τακτικών βολών».
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Γεωργαντάς): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:






ΠΡΟΕΔΡΕΥΩΝ (Γεώργιος Γεωργαντάς): Συνεπώς, το σχέδιο νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας, σχετικά με τη χρήση του Πεδίου Βολής Κρήτης από τον Ιταλικό Στρατό για την εκτέλεση πειραματικών/ εκπαιδευτικών/ τακτικών βολών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)

ΠΡΟΕΔΡΕΥΩΝ (Γεώργιος Γεωργαντάς): Εισερχόμαστε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργού Άμυνας του Βασιλείου των Κάτω Χωρών σχετικά με τη διάθεση των εγκαταστάσεων του Πεδίου Βολής Κρήτης και την παροχή υπηρεσιών στο Κέντρο Αριστείας της Ενιαίας Εναέριας και Πυραυλικής Άμυνας (ΙΑMD COE)».
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)






ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
















(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Γεωργαντάς): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:


















ΠΡΟΕΔΡΕΥΩΝ (Γεώργιος Γεωργαντάς): Συνεπώς, το σχέδιο νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργού Άμυνας του Βασιλείου των Κάτω Χωρών σχετικά με τη διάθεση των εγκαταστάσεων του Πεδίου Βολής Κρήτης και την παροχή υπηρεσιών στο Κέντρο Αριστείας της Ενιαίας Εναέριας και Πυραυλικής Άμυνας (ΙΑMD COE)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)










ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να διακόψουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Με τη συναίνεση του Σώματος διακόπτουμε τη συνεδρίαση για σήμερα Τετάρτη 7 Οκτωβρίου 2026 και ώρα 13.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Σερβίας για τη συνεργασία στον τομέα της στρατιωτικής εκπαίδευσης».
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Επανερχόμαστε στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Σερβίας για τη συνεργασία στον τομέα της στρατιωτικής εκπαίδευσης».
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κύρωσης της Συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα συνεφώνησε.
Τον λόγο έχει από την Πλεύση Ελευθερίας ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, μέχρι και πριν από λίγα λεπτά συνεχιζόταν η κοινή συνέντευξη Τύπου του Αμερικανού Υπουργού Εξωτερικών Μάρκο Ρούμπιο μαζί με τον κ. Γεραπετρίτη στο Υπουργείο Εξωτερικών, λίγα μέτρα από εδώ.
Είχα τη δυνατότητα να ακούσω ένα μεγάλο τμήμα της μέχρι και πριν αρχίσει αυτή η συνεδρίαση και μου έκανε εντύπωση το γεγονός ότι δεν έγινε καμία αναφορά στη διάρκεια της συνέντευξης Τύπου στα ελληνοτουρκικά.
Η ελληνική εξωτερική πολιτική μετά το 1974 και ιδίως από την περίοδο των κυβερνήσεων του Κωνσταντίνου Καραμανλή συνέδεε στενά τη διμερή σχέση με τις Ηνωμένες Πολιτείες στο πλαίσιο μιας αντίληψης που θεωρούσε ότι η συμμαχία με την υπερδύναμη προστατεύει και ενισχύει τα εθνικά συμφέροντα, ιδίως στο Κυπριακό και στο Αιγαίο.
Σήμερα, ακούσαμε στη διάρκεια της κοινής συνέντευξης Τύπου μια αναφορά σε θέματα, όπως ήταν τα ενεργειακά, όπως ήταν η σύρραξη στη Μέση Ανατολή, η ένταξη των Δυτικών Βαλκανίων στην Ευρωπαϊκή Ένωση, η σχέση της Ελλάδας με το Ισραήλ, αλλά δεν ακούσαμε καμία αναφορά από τον Αμερικανό Υπουργό Εξωτερικών στα ελληνοτουρκικά. Και αυτό συμβαίνει τη στιγμή που τα μέσα μαζικής ενημέρωσης, ιδίως τα προσκείμενα φιλικά προς την Κυβέρνηση, διατυμπανίζουν το γεγονός ότι ο κ. Ρούμπιο ήρθε εδώ και δεν πήγε στην Τουρκία, αλλά κάτι χειροπιαστό, κάτι συγκεκριμένο να ειπωθεί σχετικά με τις ελληνοτουρκικές σχέσεις ήταν πολύ δύσκολο να το ακούσουμε.
Αυτά, βεβαίως, συμβαίνουν τη στιγμή που χθες είχαμε ρεκόρ παραβιάσεων σε μια μέρα από τα τουρκικά μαχητικά αεροσκάφη -δεκαπέντε παραβιάσεις συνολικά πριν έρθει ο κ. Ρούμπιο- και αυτό είναι ενδεικτικό του γεγονότος ότι η Κυβέρνηση δεν μπορεί πλέον να μιλήσει με τις Ηνωμένες Πολιτείες για τις συνεχείς παρενοχλήσεις της Τουρκίας στο Αιγαίο. Και για το Κυπριακό έγινε μια πολύ γρήγορη αναφορά από τον κ. Γεραπετρίτη, η οποία, καθόσον άκουσα, δεν βρήκε απάντηση.
Όμως, υπάρχει και ένα ακόμη βαθύτερο ζήτημα σχετικά με την υποδοχή του κ. Ρούμπιο εδώ. Θα του δοθεί η δυνατότητα να βγάλει λόγο στην Πνύκα, δηλαδή τον τόπο που συνεδρίαζε στην αρχαιότητα η Εκκλησία του Δήμου, με αντικείμενο «Η δημοκρατία σε κίνδυνο». Ο ίδιος, βέβαια, ο κ. Ρούμπιο έχει σκανδαλίσει δημοκράτες διεθνώς με δηλώσεις που έχει κάνει κατά της δημοκρατίας. Για παράδειγμα, στο Συνέδριο Ασφάλειας του Μονάχου τον περασμένο Φεβρουάριο, είπε ότι όσοι πιστεύουν πως η δημοκρατία μπορεί να διαδοθεί παγκοσμίως έχουν επικίνδυνες αυταπάτες. Μίλησε ενάντια σε μια παγκόσμια τάξη με κανόνες και είπε, επίσης, ότι είναι αφελές να αγνοούμε την ανθρώπινη φύση, εννοώντας ότι η ανθρώπινη φύση είναι εγωκεντρική -κατά την άποψή του- και κατά συνέπεια, δεν μπορεί να συμμορφωθεί σε ένα πλαίσιο δημοκρατίας και ελεύθερου διαλόγου για το κοινό συμφέρον. Επίσης, αναφέρθηκε στο γεγονός ότι είναι αδύνατο η φιλελεύθερη δημοκρατία να εδραιωθεί σε κάθε έθνος.
Αυτά από τον κ. Ρούμπιο, ο οποίος θα έρθει τώρα να μας δώσει εδώ διαλέξεις για τη δημοκρατία. Είναι όλη η υποδοχή στον Αμερικανό Υπουργό Εξωτερικών μια υποδοχή η οποία προσπαθεί να δώσει την αυταπάτη μιας συμβολής στη σταθερότητα στην περιοχή, στις αξίες της δημοκρατίας, τη στιγμή που έχουμε έναν πολιτικό ο οποίος έχει καταφερθεί κατά της δημοκρατίας και του οποίου η Κυβέρνηση, η Κυβέρνηση Τραμπ, ευθύνεται κατά κύριο λόγο για τη διατάραξη της σταθερότητας στην περιοχή μας.
Και επαναλαμβάνω αυτό που είπαμε και στην πρώτη συνεδρίαση σήμερα το πρωί, ότι οι εκρήξεις των τιμών ενέργειας για τους πολίτες, που τις βλέπουν στα πρατήρια βενζίνης, είναι άμεσο αποτέλεσμα της τυχοδιωκτικής πολιτικής των Ηνωμένων Πολιτειών στη Μέση Ανατολή από τον περασμένο Φεβρουάριο. Και λέω «τυχοδιωκτικής», γιατί δεν οδήγησε πουθενά. Ούτε αλλαγή καθεστώτος είχαμε στο Ιράν ούτε είχαμε σταθεροποίηση της περιοχής της Μέσης Ανατολής μετά τη σύρραξη του Ισραήλ και των Ηνωμένων Πολιτειών κατά του Ιράν, αλλά συνεχίζεται αυτή η αστάθεια.
Και έρχεται ο κ. Γεραπετρίτης και δηλώνει -αυτά είπε στη συνέντευξη Τύπου- ότι όλες οι επιχειρήσεις στις οποίες, λέει, συμμετέχει η Ελλάδα είναι συμπληρωματικές -έτσι είπε πριν λίγο- των πρωτοβουλιών των Ηνωμένων Πολιτειών. Δεν θα μπορούσε, δηλαδή, να υπάρξει πιο μεγάλη ταύτιση και εξάρτηση από αυτήν την πολιτική που σκορπάει αστάθεια. 
Θα αναφερθώ, επίσης, στο γεγονός ότι ο κ. Ρούμπιο ρωτήθηκε για τις δηλώσεις της κ. Γκίλφοϊλ που φέρεται να μίλησε για ανατροπές και αποσταθεροποιήσεις κυβερνήσεων στη Ρουμανία. Είναι κεντρικό θέμα αυτή τη στιγμή χώρα η οποία για μήνες μετά την επίσκεψη της κ. Γκίλφοϊλ δεν έχει κυβέρνηση. Και ο κ. Ρούμπιο που έχει λάβει επιστολές από μέλη του αμερικανικού Κογκρέσου, όπως την κ. Shaheen και τον Greg Nix -μάλιστα, κατέθεσα αντίγραφο της μίας επιστολής εδώ στη Βουλή την περασμένη Παρασκευή- είπε ότι δεν θέλει να σχολιάσει το θέμα. Όμως, αυτά είναι κεντρικά ζητήματα σταθερότητας, συνεργασίας και σεβασμού της Δημοκρατίας. 
Και επειδή έχω ελάχιστα δευτερόλεπτα, όσον αφορά την παρούσα σύμβαση, θα έλεγα ότι είναι ένα είδους διμερούς στρατιωτικού Erasmus ανταλλαγής σπουδαστών στρατιωτικών σχολών ανάμεσα στη Σερβία και την Ελλάδα και έχει υπογραφεί από την Κυβέρνηση του ΣΥΡΙΖΑ. Φαντάζομαι ότι τώρα ο ΣΥΡΙΖΑ πιστός στον καινούργιο του ρόλο θα την καταψηφίσει, ενώ η Νέα Δημοκρατία που τότε ήταν Αντιπολίτευση, θα την υπερψηφίσει. Η Πλεύση Ελευθερίας τη συζήτησε στην επιτροπή. Εμείς, λοιπόν, θα ψηφίσουμε «παρών». 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει τώρα ο ειδικός αγορητής από τη Νίκη κ. Γεώργιος Ρούντας. 
Παρακαλώ, κύριε συνάδελφε, έχετε τον λόγο. 
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, σήμερα εξετάζουμε το Ελληνοσερβικό Πρωτόκολλο Στρατιωτικής Εκπαίδευσης που ρυθμίζει την ανταλλαγή και φοίτηση στρατιωτικού και πολιτικού προσωπικού των δύο Υπουργείων Αμύνης. Προβλέπει αμοιβαία αποστολή στρατιωτικού και πολιτικού προσωπικού για εκπαίδευση στις ανώτερες στρατιωτικές σχολές των δύο χωρών, ενώ αναφέρεται και καθορίζει συγκεκριμένη διαδικασία επιλογής και ανταλλαγής εκπαιδευομένων, δηλαδή αριθμό, είδος, πρόγραμμα, διάρκεια, προσόντα και προηγούμενη εκπαίδευση. 
Ακόμα, προβλέπει και τις σχετικές χρονικές προθεσμίες για την ανταλλαγή των σχετικών στοιχείων. Προφανώς οι εκπαιδευόμενοι, κάτι που αναφέρεται ρητώς, εξακολουθούν να υπάγονται στην ιεραρχία του κράτους που τους αποστέλλει, ενώ κατά τη διάρκεια της παραμονής τους ακολουθούν συγκεκριμένους κανόνες αυστηρά της χώρας υποδοχής, ενώ υπάρχει μέσα και αναλυτική κατανομή των οικονομικών βαρών. Προβλέπει δωρεάν επείγουσα ιατρική και οδοντιατρική περίθαλψη στις στρατιωτικές υγειονομικές εγκαταστάσεις του κράτους υποδοχής, ενώ οι υπόλοιπες δαπάνες βαραίνουν το αποστέλλον κράτος. 
Προφανώς είναι λογικό ότι οι εκπαιδευόμενοι, κάτι που αναφέρεται και ρητά, δεν επιτρέπεται να αναπτύσσουν πολιτική δραστηριότητα, να συμμετέχουν σε ένοπλες συγκρούσεις στο κράτος υποδοχής, όπως και να κατέχουν ή να φέρουν όπλα κατά τη διάρκεια της εκπαίδευσής τους. Θα έλεγα ότι υπάρχει ένα ζήτημα σε ό,τι αφορά την αόριστη διάρκεια, αλλά το κάθε μέρος μπορεί να τα καταγγείλει με γραπτή ειδοποίηση και η καταγγελία να παράγει τα έννομα αποτελέσματα έξι μήνες αργότερα. 
Βλέπουμε τα εξής θετικά στοιχεία στο συγκεκριμένο Πρωτόκολλο: ενισχύει τη διμερή αμυντική συνεργασία Ελλάδος και Σερβίας σε έναν σχετικά ασφαλή και θεσμικό τομέα, αυτό της στρατιωτικής εκπαίδευσης, προσφέρει στην Ελλάδα και στις στρατιωτικές σχολές ένα ακόμη μέσο στρατιωτικής διπλωματίας και προβολής της αμυντικής τεχνολογίας, ενώ έχει και έναν σαφή χαρακτήρα αμοιβαιότητας. Δεν πρόκειται, δηλαδή, για μία μονομερή παροχή εκπαίδευσης από την Ελλάδα προς τη Σερβία, αλλά για μία αμφίδρομη ανταλλαγή. Περιλαμβάνει δε συγκεκριμένα προσόντα και κριτήρια επιλογής, ενώ η κατανομή των δαπανών είναι αρκετά αναλυτική, ώστε να είναι εξ αρχής γνωστό ποιο κράτος επιβαρύνεται και με ποια κατηγορία εξόδων. 
Θα αναφέρω, λοιπόν, συντόμως τα στοιχεία στα οποία ασκήσαμε κριτική και στην επιτροπή. Πρόκειται για το μεγάλο διάστημα των εννέα ετών, γιατί το Πρωτόκολλο υπογράφηκε στις 13 Ιουλίου του 2017 και ήρθε τώρα, φέρει δηλαδή ως ημερομηνία κύρωσης την 2 Οκτωβρίου του 2026. 
Ακόμα, το άρθρο 4 επιτρέπει στα στρατιωτικά ακαδημαϊκά ιδρύματα να προχωρούν σε συμπληρωματικά έγγραφα και ρυθμίσεις προφανώς μετά από την έγκριση των Υπουργείων. Όμως, όπως είπαμε και χθες, αυτό μπορεί να προσφέρει κάποια ευελιξία σε ό,τι αφορά τη λειτουργία και πρόοδο του προγράμματος, αλλά μπορεί να θέτει ένα ερωτηματικό όσον αφορά το κατά πόσο μεγάλο μπορεί να είναι το εύρος του περιεχομένου αυτών των επιπλέον ρυθμίσεων και ποιος είναι ο βαθμός του κοινοβουλευτικού ελέγχου που ασκείται από αυτόν.
Και παρά το γεγονός ότι μέσα στο κείμενο προβλέπεται ποιος καλύπτει τις επιμέρους δαπάνες, θεωρούμε ότι δεν προκύπτει το συγκεκριμένο συνολικό δημοσιονομικό κόστος, όπως και ο ανώτατος αριθμός των εκπαιδευομένων. Άρα, λοιπόν, η πραγματική οικονομική επιβάρυνση εξαρτάται από την έκταση της εφαρμογής του Πρωτοκόλλου. 
Και το τελευταίο σημείο κριτικής είναι ότι δεν προβλέπεται κάποιος ιδιαίτερος μηχανισμός περιοδικής αξιολόγησης για την ευρύτερη συνεργασία, δηλαδή κάποια ετήσια έκθεση αποτελεσμάτων και αξιολόγησης κόστους ή οφέλους. 
Τις παρατηρήσεις αυτές τις αναφέραμε και χθες στην επιτροπή, όπως και σήμερα με θετική διάθεση, ώστε σε κάθε επόμενη αντίστοιχη συνεργασία, σε κάθε επόμενο πρωτόκολλο, τα συγκεκριμένα αυτά σημεία να τύχουν εφαρμογής και διορθώσεως. Και το λέμε αυτό, γιατί θεωρούμε ότι η εν λόγω συνεργασία κινείται προς τη θετική κατεύθυνση και θέλουμε κάθε συνεργασία που συνάπτει η Ελλάδα με άλλες χώρες να έχει το καλύτερο δυνατό αποτέλεσμα. 
Επειδή, λοιπόν, η Σερβία είναι μία ομόδοξη με την Ελλάδα χώρα, είμαστε αδέρφια με τους Σέρβους και μας συνδέουν πάρα πολλά, όπως ο φιλελληνισμός, η ελληνική παιδεία, και η ορθόδοξη πίστη, κάτι που ανέφερα και προηγουμένως και οι δύο λαοί έχουμε βρεθεί πολλές φορές αντιμέτωποι με τον οθωμανικό επεκτατισμό, κάτι που βλέπουμε και σήμερα, γι’ αυτούς τους λόγους ψηφίζουμε θετικά για το συγκεκριμένο Πρωτόκολλο συνεργασίας. 
Ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει τώρα ο κ. Ιωάννης Αμανατίδης από τον ΣΥΡΙΖΑ-Προοδευτική Συμμαχία.
ΙΩΑΝΝΗΣ ΑΜΑΝΑΤΙΔΗΣ: Ευχαριστώ πολύ, κύριε Πρόεδρε. 
Στην προηγούμενη συνεδρίαση, πριν από δύο ώρες δηλαδή, αναφέρθηκα σχετικά και εγώ, αλλά πολύ πιο αναλυτικά η Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Ειρήνη Δούρου, η Ρένα Δούρου. Ωστόσο, αν είναι έτσι όπως τις διάβασα οι δηλώσεις των δύο Υπουργών Εξωτερικών, δεν μπορώ παρά να τις σχολιάσω. Ο μεν κ. Γεραπετρίτης, λοιπόν, αναφέρθηκε στην Ελλάδα ως πυλώνα σταθερότητας στην περιοχή, ενώ ο κ. Ρούμπιο -αν είναι έτσι η δήλωσή του, γιατί η μετάφραση είναι μέσα σε εισαγωγικά- είπε ότι η Ελλάδα είναι πυλώνας σταθερότητας για την παρουσία των ΗΠΑ στην περιοχή. Αν όντως, λοιπόν, η δήλωση είναι έτσι, η διαφορά είναι τεράστια. 
Κυρίες και κύριοι, από τις τοποθετήσεις των ομιλητών φαίνεται ότι υπάρχει το ίδιο κλίμα και για τη συμφωνία με τη Σερβία, δεδομένου ότι με τους Σέρβους είμαστε ιστορικοί σύμμαχοι, έχουμε την Ορθοδοξία κ.λπ. Ωστόσο, θέλω να πω ότι αυτό δεν πρέπει να μένει μόνο στα λόγια και ότι Ελλάδα θα πρέπει να στρέψει την εξωτερική της πολιτική και το βλέμμα της και προς τα βόρεια, προς τη Σερβία. Χαρακτηριστικά αναφέρω κάτι που είναι αναρτημένο στην ιστοσελίδα του Υπουργείου Εξωτερικών, ότι το Ανώτατο Συμβούλιο Συνεργασίας με τη Σερβία ιδρύθηκε επί Κυβέρνησης ΣΥΡΙΖΑ το 2017. Έκτοτε έγιναν μόνο τρία ανώτατα συμβούλια συνεργασίας. Το ένα στη Θεσσαλονίκη το 2017, το δεύτερο στο Βελιγράδι το 2018 και το τρίτο στην Αθήνα το 2019. Ελπίζω να πρόκειται για μη ενημέρωση της ιστοσελίδας, γιατί αν από εκεί και μετά δεν έχει γίνει κανένα Ανώτατο Συμβούλιο Συνεργασίας, τότε καταλαβαίνετε πως τα λόγια τα οποία λέγονται και στα οποία ομνύουμε πολύ δεν έχουν αντίκρισμα στην πραγματικότητα. 
Και αυτή η συμφωνία έρχεται με μεγάλη καθυστέρηση σε ένα διαφορετικό πλαίσιο εξωτερικής πολιτικής, όπου ουσιαστικά η παρουσία της Ελλάδας στα Βαλκάνια δεν είναι τόσο έντονη και, κατά την άποψή μου, έχει απαξιωθεί. Εμείς συμβάλαμε καθοριστικά στην επανεκκίνηση της ευρωπαϊκής προοπτικής των Δυτικών Βαλκανίων και στη δυναμική επανενεργοποίηση της Ευρωπαϊκής Ένωσης στην περιοχή. 

Είχαμε πρωτοβουλίες πολυμερούς συνεργασίας και συν-ανάπτυξης, όμως αυτό το νήμα έχει κοπεί και θεωρούμε ότι και σε αυτόν τον τομέα, στα δυτικά Βαλκάνια δηλαδή, η Κυβέρνηση δεν έχει στρατηγική και αφήνει αρκετό χώρο έτσι ώστε χώρες οι οποίες έχουν αναθεωρητική πολιτική να βρίσκουν πεδίο δράσης. 
Ως εκ τούτου, κύριε Πρόεδρε, κυρίες και κύριοι συνάδελφοι, στη συμφωνία αυτή η θέση μας είναι «παρών». 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο τώρα έχει ο ειδικός αγορητής από την Ελληνική Λύση, ο κ. Βιλιάρδος, Αντιπρόεδρος της Βουλής. 
Παρακαλώ, κύριε συνάδελφε.
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ευχαριστώ πολύ, κύριε Πρόεδρε.
Κατ’ αρχάς, κύριε Υπουργέ, δεν σας κατηγόρησα προηγουμένως λέγοντας ότι απαντάτε επιλεκτικά σε μία ερώτηση του εκάστοτε εισηγητή. Είπα απλά την αλήθεια. Μετά βέβαια, στην Ολομέλεια, απαντήσατε σε δύο ακόμη. Καλό ήταν αυτό. Τώρα, όπως είπαμε στην επιτροπή… 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κάντε ένα debate…
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Ορίστε; Ναι, εντάξει, εντάξει, θα απαντάτε όπως νομίζετε.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δεν έχω χρόνο από τον Κανονισμό για να απαντώ. 
ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής): Δεν έχετε χρόνο; Μάλιστα.
Όπως είπαμε στην επιτροπή, με το υπό ψήφιση σχεδίου νόμου εισάγεται προς κύρωση στη Βουλή το πρωτόκολλο για τη συνεργασία στον τομέα της στρατιωτικής εκπαίδευσης μεταξύ της χώρας μας και της ομόδοξης Σερβίας, το οποίο υπεγράφη στη Θεσσαλονίκη στις 13 Ιουλίου του 2017. Υπεγράφη τον Ιούλιο του 2017 και έρχεται τελικά προς κύρωση σήμερα, τον Οκτώβριο του 2026, δηλαδή σχεδόν μία δεκαετία αργότερα. 
Όπως ακριβώς διαπιστώσαμε και στις διεθνείς συνθήκες που συζητήσαμε νωρίτερα, για πολλοστή φορά γινόμαστε μάρτυρες μιας χαρακτηριστικής και αναιτιολόγητης κοινοβουλευτικής κωλυσιεργίας: Εννέα ολόκληρα χρόνια προκειμένου να εισαχθεί αυτό το πρωτόκολλο στη Βουλή προς κύρωση, όταν πρόκειται για μία συνεργασία καθαρά ακαδημαϊκού και εκπαιδευτικού περιεχομένου, χωρίς κανέναν κίνδυνο από τη χρήση ή μεταφορά εξοπλισμών, με μία φίλη ομόδοξη και παραδοσιακά προσκείμενη σε εμάς χώρα. 
Συνοπτικά, καθορίζεται το θεσμικό πλαίσιο παροχής εκπαίδευσης στο στρατιωτικό αλλά και στο πολιτικό προσωπικό του Υπουργείου Άμυνας κάθε μέρους, στα στρατιωτικά ακαδημαϊκά ιδρύματα και στις παραγωγικές σχολές του άλλου μέρους.
Συνεχίζοντας, οφείλουμε να επαναλάβουμε πως είναι σε όλους γνωστοί οι μακραίωνοι ιστορικοί δεσμοί που συνδέουν την Ελλάδα με τη Σερβία, καθώς επίσης η διαχρονική μας συμπόρευση που εδράζεται σε στενούς θρησκευτικούς, πολιτικούς, οικονομικούς, ιστορικούς και πολιτιστικούς δεσμούς και επιπλέον στην κοινή ιστορική πορεία των δύο λαών μας στα Βαλκάνια. Με αυτά τα δεδομένα δεν μπορούμε παρά να είμαστε εξαρχής θετικά διακείμενοι σε κάθε επίσημη διμερή συνεργασία με τη Σερβία, θεωρώντας ότι η προσπάθεια αυτή πρέπει να ενταθεί ακόμη περισσότερο σε όλα τα επίπεδα, ιδίως στον αμυντικό, γεωπολιτικό και οικονομικό τομέα.
Αναφέραμε πως μας προκαλεί έντονο προβληματισμό το γεγονός ότι τον τελευταίο καιρό η Σερβία έχει πλησιάσει αισθητά την Τουρκία, διερευνώντας προοπτικές αμυντικής συνεργασίας για τη συμπαραγωγή στρατιωτικών drones, παρά το ότι βέβαια παραμένουν οι σοβαρές μεταξύ τους εντάσεις, επειδή η Τουρκία στηρίζει ανοικτά το Κοσσυφοπέδιο και ήταν από τις πρώτες χώρες που αναγνώρισαν την ανεξαρτησία του στις 18 Φεβρουαρίου του 2008. 
Η τάση αυτή εντάσσεται στη γενικότερη προσπάθεια διείσδυσης της Τουρκίας στα Βαλκάνια, σε έναν γεωγραφικό χώρο όπου η Ελλάδα διατηρούσε ηγετική θέση, πριν μας τη στερήσουν οι παράλογες απαιτήσεις των αποτυχημένων μνημονίων -ειλικρινά απορούμε γιατί υπάρχουν ακόμη σήμερα άνθρωποι που στηρίζουν τα μνημόνια- μέσω του αφελληνισμού και της εξαναγκαστικής αποχώρησης των ελληνικών τραπεζών. 
Επί ορισμένων άρθρων, τώρα αναφέρω τα εξής: Στο άρθρο 8 ορίζεται ότι το νομικό καθεστώς των εκπαιδευομένων διέπεται από τη συμφωνία του PFP SOFA του ΝΑΤΟ, στην οποία η Σερβία συμμετέχει μεν από το 2006 στο πλαίσιο της σύμπραξης για την ειρήνη, αλλά η ίδια δηλώνει πως δεν σκοπεύει να αιτηθεί πλήρη ένταξη στη συμμαχία. Ρωτήσαμε εδώ γιατί χρειάζεται να γίνεται ειδική αναφορά στο πλαίσιο του ΝΑΤΟ από τη στιγμή που η Σερβία αποτελεί μέλος του, χωρίς να πάρουμε απάντηση. 
Στο άρθρο 10 το μέρος υποδοχής αναλαμβάνει να παρέχει στους εκπαιδευόμενους και τις οικογένειές τους στέγαση και σίτιση είτε δωρεάν είτε με πολύ χαμηλό κόστος. Πολύ ωραία. Εντούτοις, το Γενικό Λογιστήριο του Κράτους δεν έχει καταθέσει υπολογισμό του συνολικού κόστους ούτε τον ακριβή αριθμό των συμμετεχόντων, αναφέροντας ενδεικτικά μόνο το κόστος φοίτησης ανά σχολή. 
Με το άρθρο 12 προβλέπεται η παροχή δωρεάν ιατρικής και οδοντιατρικής περίθαλψης μόνο σε επείγουσες περιπτώσεις. Ρωτήσαμε εδώ γιατί δεν προβλέπεται η παροχή της πλήρους ενδεδειγμένης περίθαλψης γενικώς για το διάστημα παραμονής τους, χωρίς ούτε εδώ να πάρουμε απάντηση. 
Στο άρθρο 15, αναφέραμε πως είναι ιδιαίτερα θετικό το γεγονός ότι οι εκπαιδευόμενοι απαγορεύεται αυστηρά να εμπλέκονται σε πολιτικές δραστηριότητες και βέβαια σε ένοπλες συγκρούσεις, καθώς επίσης και ότι δεν επιτρέπεται να κατέχουν ή να φέρουν οπλισμό.
Με το άρθρο 16 προβλέπεται ότι τυχόν διαφωνίες θα επιλύονται αποκλειστικά μέσω διμερών διαπραγματεύσεων, χωρίς δυνατότητα προσφυγής σε διεθνή δικαιοδοτικά όργανα, όταν εμείς υποστηρίζουμε σταθερά για όλες τις συμβάσεις τη διατήρηση της δυνατότητας δικαστικής προσφυγής. Το θεωρούμε πολύ πιο σωστό. 
Με το άρθρο 17 ορίζεται αόριστη διάρκεια ισχύος και δυνατότητα τροποποίησής της οποτεδήποτε. Εν προκειμένω, δεν γνωρίζουμε εάν το πλαίσιο αυτό θα πρέπει να αναθεωρηθεί υπό το πρίσμα της πρόσφατης στρατιωτικής προσέγγισης της Σερβίας με την Τουρκία, έτσι ώστε να διασφαλιστεί η μη διαρροή ευαίσθητων στρατιωτικών πληροφοριών, παρά το ότι η Τουρκία είναι σύμμαχός μας στο ΝΑΤΟ. Τέτοιους συμμάχους να έχουμε πάντως, όλο καλύτερα θα πηγαίνουμε.
Κλείνοντας, συνεκτιμώντας τον καθαρό εκπαιδευτικό χαρακτήρα του πρωτοκόλλου, καθώς επίσης τους ισχυρούς παραδοσιακούς δεσμούς μας με τη Σερβία -τους οποίους οφείλουμε συστηματικά να διατηρούμε, να ενισχύουμε και να προάγουμε- είπαμε ότι δεν θα είχαμε αντίρρηση στη στήριξη του σχεδίου νόμου. Ζητήσαμε, όμως, να κατατεθούν από το Υπουργείο, έστω κάποια στιγμή, τα απαραίτητα απολογιστικά στοιχεία, σχετικά με την υλοποίηση της έως τώρα συνεργασίας, έτσι ώστε να αποτυπωθεί ξεκάθαρα τι έχει ακριβώς επιτευχθεί όλα αυτά τα χρόνια. Κάτι που βέβαια αφορά όλες τις υπόλοιπες συμβάσεις.
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει τώρα από το Κομμουνιστικό Κόμμα Ελλάδος ο κ. Δελής. 
ΙΩΑΝΝΗΣ ΔΕΛΗΣ: Έρχεται σήμερα για ψήφιση, κυρίες και κύριοι, μια ακόμα συμφωνία μεταξύ Ελλάδας και Σερβίας. Τις προάλλες ψηφίστηκε άλλη μία στο πλαίσιο της λεγόμενης ευρω-νατοϊκής στρατιωτικής κινητικότητας και τώρα για τη συνεργασία στον τομέα της στρατιωτικής εκπαίδευσης. 
Όλο αυτό το μπαράζ των βαλκανικών συμφωνιών ασφαλώς και συνδέεται και με την επίσκεψη Ρούμπιο στη χώρα μας, καθώς είναι γνωστό βεβαίως το ενδιαφέρον που εκφράζουν οι Ηνωμένες Πολιτείες και το ΝΑΤΟ για την εξάπλωση της πολιτικής τους σε όλα τα Βαλκάνια. Πρόκειται φυσικά για ξεκάθαρο σχεδιασμό συμμετοχής και των Ενόπλων Δυνάμεων της Σερβίας στις επιχειρήσεις του ΝΑΤΟ, όπου κι αν αυτές εξελιχθούν στον πλανήτη. Μιλάμε βέβαια για το ΝΑΤΟ, το οποίο διέλυσε τη Γιουγκοσλαβία και τη βομβάρδιζε επί εβδομήντα οκτώ ημέρες, πόλεις και υποδομές της. 
Η σημερινή συμφωνία προβλέπει τη φοίτηση Σέρβων στρατιωτικών στις ελληνικές Ανώτατες Στρατιωτικές Σχολές, τη Σχολή Εθνικής Άμυνας, Ανώτατη Διακλαδική Σχολή Πολέμου, Σχολές Διοίκησης και Επιτελών, αλλά και Ελλήνων σε αντίστοιχες στρατιωτικές σχολές της Σερβίας. Δεν πρόκειται φυσικά για μια απλή εκπαιδευτική ανταλλαγή, αλλά για έναν ακόμα μηχανισμό διάχυσης και εμπέδωσης των λεγόμενων νατοϊκών προτύπων, όπως τα λέτε, όλων εκείνων δηλαδή των προσυμφωνημένων κανόνων, οι οποίοι επιτρέπουν στις Ένοπλες Δυνάμεις των χωρών μελών του ΝΑΤΟ να συνεργάζονται μεταξύ τους, όπως και με τα στελέχη των Ενόπλων Δυνάμεων των συνδεδεμένων χωρών, εν προκειμένω της Σερβίας. 
[bookmark: _Hlk242274251]Έτσι, μέσα από τη διδασκαλία νατοϊκών διαδικασιών επιχειρησιακού και τακτικού σχεδιασμού, διαλειτουργικότητας, στρατηγικής επικοινωνίας, διαχείρισης κρίσεων, διεξαγωγής πολυεθνικών επιχειρήσεων, οι αξιωματικοί εκπαιδεύονται σε κοινή επιτελική γλώσσα και μεθοδολογία και μαθαίνουν να προσαρμόζουν τη δράση τους στις απαιτήσεις του ΝΑΤΟ. 
Εν ολίγοις, η Ελλάδα αναλαμβάνει τον ρόλο του μεσάζοντα για λογαριασμό του ΝΑΤΟ, αφενός για να εμφυσήσει στο στρατιωτικό προσωπικό της Σερβίας τα σάπια ιδανικά αυτής της λυκοσυμμαχίας και αφετέρου να τους εκπαιδεύσει να τα υπηρετήσουν. Και αυτή η ουσιαστική νατοϊκή πλευρά της Συμφωνίας με τη Σερβία αποσιωπάται από όλα τα αστικά κόμματα, αφού για όλους σας και για την αστική τάξη βέβαια που εκπροσωπείτε, το ΝΑΤΟ αποτελεί στρατηγική επιλογή. Παράλληλα, η διαμόρφωση μιας πολυεθνικής σύνθεσης στις βασικές επιτελικές σχολές των Ενόπλων Δυνάμεων καλλιεργεί την ανάπτυξη διαπροσωπικών υπηρεσιακών δικτύων μεταξύ αξιωματικών διαφορετικών χωρών, ενισχύοντας και την επιχειρησιακή συνοχή του νατοϊκού μηχανισμού. 
Όλα αυτά, φυσικά, συνθέτουν μια βαθύτερη ενσωμάτωση των εθνικών Ενόπλων Δυνάμεων στον σχεδιασμό, στα πρότυπα, στη λειτουργία της νατοϊκής φονικής μηχανής, με τις στρατιωτικές σχολές να λειτουργούν ως βασικοί δίαυλοι αναπαραγωγής αυτής της νατοϊκής στρατιωτικής κουλτούρας, δεμένης φυσικά άρρηκτα και με τη στήριξη της ιμπεριαλιστικής επέκτασης των Ηνωμένων Πολιτειών στην ευρύτερη περιοχή των Βαλκανίων. Αυτή η επέκταση η ιμπεριαλιστική αποτελεί και το κυρίαρχο κίνητρο υπογραφής Συμφωνιών σαν τη σημερινή, αλλά και σαν την παλαιότερη, τη Συμφωνία των Πρεσπών, που την υπέγραψε η Κυβέρνηση του ΣΥΡΙΖΑ. Όλες είναι στενά συνδεδεμένες με τον ευρύτερο ιμπεριαλιστικό ανταγωνισμό που υπάρχει στην ευρύτερη περιοχή των Βαλκανίων για τον έλεγχο των γεωστρατηγικών διαδρομών, των ενεργειακών υποδομών, των αγορών, των στρατιωτικών ερεισμάτων στα Βαλκάνια ανάμεσα στους αμερικανονατοϊκούς από τη μία και τη Ρωσία και την Κίνα από την άλλη. Και η Σερβία διατηρεί μια σύνθετη σχέση με όλους, επιδιώκοντας την ένταξή της στην Ευρωπαϊκή Ένωση και έχοντας και ευρωπαϊκές δεσμεύσεις.
Στο πλαίσιο αυτό έρχεται η Ελλάδα, η οποία αξιοποιείται ως ένας κρίσιμος κρίκος και ως γεωστρατηγικό προγεφύρωμα της αμερικανονατοϊκής διείσδυσης προς τα Βαλκάνια και τη Νοτιοανατολική Ευρώπη. 
Η διεύρυνση, λοιπόν, των στρατιωτικών συνεργασιών της Ελλάδας σήμερα με τη Σερβία, παλαιότερα με το Μαυροβούνιο, στην κατεύθυνση της ενεργότερης εμπλοκής των χωρών αυτών στους σχεδιασμούς του ΝΑΤΟ, συγκροτούν αντικειμενικά ένα πλέγμα παροχής καλών υπηρεσιών όλων των ελληνικών κυβερνήσεων στην αμερικανονατοϊκή πολιτική στην περιοχή. Εξ ου και τα εύσημα! 
Και αυτή η χρησιμότητα της Ελλάδας στον αμερικανικό σχεδιασμό δεν εξαντλείται φυσικά σε μία κυβέρνηση. Αντίθετα, μέσα από τη διαδοχή κυβερνήσεων και τη στρατηγική σύμπλευση βασικών δυνάμεων του αστικού πολιτικού συστήματος -που εκδηλώνεται και εδώ βέβαια στη Βουλή- διασφαλίζεται η συνέχεια και των βασικών κατευθύνσεων της ευρωατλαντικής πολιτικής, αλλά και η υλοποίηση της στρατηγικής που εντάσσει τη χώρα μας βαθύτερα σε αυτούς τους επικίνδυνους αμερικανονατοϊκούς σχεδιασμούς. 
Βέβαια, οι πραγματικές διαστάσεις όλων αυτών των εξελίξεων γίνονται πιο κατανοητές και πιο επικίνδυνες, αν τοποθετηθούν στο σημερινό γεωπολιτικό περιβάλλον της χώρας μας και ευρύτερα των Βαλκανίων, μια και συζητάμε για τη Σερβία. Οι πολεμικές εστίες σταθερά διευρύνονται, οι ανταγωνισμοί οξύνονται, τα πυρηνικά οπλοστάσια εκσυγχρονίζονται, η σφαγή του παλαιστινιακού λαού από το κράτος-δολοφόνο του Ισραήλ συνεχίζεται, όπως συνεχίζεται και ο εγκληματικός αποκλεισμός της Κούβας από τις Ηνωμένες Πολιτείες. 
Και η Ελλάδα, με ευθύνη της Κυβέρνησης, αλλά και με συνυπεύθυνη τη βολική Αντιπολίτευση, ενισχύει αυτήν την πολεμική μηχανή του ΝΑΤΟ, την ώρα που οι λαοί πληρώνουν με το αίμα τους τους ανταγωνισμούς των ιμπεριαλιστών από την Ουκρανία ως τον Λίβανο και το Ιράν. 
Καταδικάζουμε ως ΚΚΕ την ενίσχυση της παρουσίας των Ηνωμένων Πολιτειών και του ΝΑΤΟ στα Βαλκάνια, στα πλαίσια του ευρύτερου αυτού ιμπεριαλιστικού ανταγωνισμού και με την ελληνική αστική τάξη βέβαια να επιδιώκει τη δική της γεωστρατηγική αναβάθμιση, τη νέα καινούργια δική της «Μεγάλη Ιδέα», συμμετέχοντας ενεργά σ αυτούς τους σχεδιασμούς των αμερικανονατοϊκών, μετατρέποντας τη χώρα σε ορμητήριο, αλλά και σε στόχο των αντιπάλων. 
Αυτό υπηρετεί και η σημερινή Συμφωνία, γι’ αυτό και το ΚΚΕ την καταψηφίζει. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής «Ενίσχυση λειτουργίας Οργανισμών Λιμένων και λοιπές διατάξεις».
Περνάμε τώρα στον εισηγητή από το ΠΑΣΟΚ-Κίνημα Αλλαγής κ. Μουλκιώτη.
Ορίστε, κύριε συνάδελφε, έχετε τον λόγο.
ΓΕΩΡΓΙΟΣ ΜΟΥΛΚΙΩΤΗΣ: Σας ευχαριστώ, κύριε Πρόεδρε.
Κυρίες και κύριοι συνάδελφοι, για το ΠΑΣΟΚ η ενίσχυση των σχέσεων με τη Σερβία και η ευρωπαϊκή προοπτική των Δυτικών Βαλκανίων συνδέονται με την ειρήνη, τη σταθερότητα και την ενεργό παρουσία της Ελλάδας στην περιοχή. Με αυτήν την πολιτική αφετηρία εξετάζουμε και το Πρωτόκολλο που συζητάμε της συνεργασίας στη στρατιωτική εκπαίδευση. 
Η παράταξή μας έδωσε συγκεκριμένο περιεχόμενο σε αυτή τη στρατηγική. Το 2003 -υπενθυμίζω- επί Κυβέρνησης ΠΑΣΟΚ, η Ελληνική Προεδρία πρωτοστάτησε στην Ατζέντα της Θεσσαλονίκης για την ευρωπαϊκή προοπτική των Δυτικών Βαλκανίων. Είχε προηγηθεί το 2002 το Ελληνικό Σχέδιο Οικονομικής Ανασυγκρότησης των Βαλκανίων, με ιδιαίτερη βαρύτητα για τη Σερβία. Η διπλωματική πρωτοβουλία συνδέθηκε με πόρους, με υποδομές, με επενδύσεις και ανάπτυξη. 
Αυτή η παρακαταθήκη απαιτεί συνέχεια. Οι ιστορικοί δεσμοί με τη Σερβία χρειάζονται διαρκή ανανέωση μέσα από θεσμικές συνεργασίες. Η στήριξη της ευρωπαϊκής πορείας, όπως και των υπόλοιπων Δυτικών Βαλκανίων, πρέπει να συνοδεύονται από σεβασμό στο διεθνές δίκαιο, στο κράτος δικαίου, αλλά και στις σχέσεις καλής γειτονίας. 
Η σημερινή Κυβέρνηση οφείλει, κύριε Υπουργέ, να παρουσιάσει ένα συνεκτικό σχέδιο για την ελληνική παρουσία στην περιοχή, με συγκεκριμένες πρωτοβουλίες, αλλά προφανώς και με χρονοδιάγραμμα εφαρμογής τους. Σε αυτήν την προσπάθεια, η αμυντική διπλωματία έχει ουσιαστικό ρόλο. Η εκπαίδευση των στελεχών δημιουργεί σχέσεις εμπιστοσύνης, ενισχύει τη συνεργασία στρατιωτικών ιδρυμάτων και βεβαίως διατηρεί διαύλους επικοινωνίας μεταξύ των χωρών. Η επένδυση τώρα στο ανθρώπινο δυναμικό των Ενόπλων Δυνάμεων υπηρετεί ταυτόχρονα την ασφάλεια και τη διεθνή παρουσία της χώρας. 
Κύριε Υπουργέ, στην επιτροπή χαρακτηρίσατε την εκπαίδευση στελεχών τρίτων χωρών σαν μέθοδο χαμηλού κόστους και υψηλής απόδοσης. Αυτή ακριβώς η αναγνώριση της αξίας καθιστά ακόμα πιο προβληματική την εννεαετή καθυστέρηση της Κύρωσης. Επαναλαμβάνω, εννέα χρόνια καθυστέρηση, από το 2019 με Κυβέρνηση της Νέας Δημοκρατίας, για την οποία δεν δώσατε επίσης στην Επιτροπή καμία εξήγηση, την οποία εμείς ζητήσαμε και ζητούμε πάλι. Η εκκρεμότητα, λοιπόν, η οποία συνεχίστηκε, δεν αναιρεί καμία ευθύνη δική σας, της Κυβέρνησης της Νέας Δημοκρατίας. 
Τώρα, στο ερώτημά μας αν το Πρωτόκολλο του 2017 ανταποκρίνεται στις σημερινές ανάγκες, επικαλεστήκατε την υπευθυνότητα της πολιτικής και στρατιωτικής ηγεσίας και τον επιτελικό σχεδιασμό. Ναι, εμείς θα το δεχτούμε αυτό, αν και θα έπρεπε, κύριε Υπουργέ, η απάντηση να ήταν περισσότερο αναλυτική και τεκμηριωμένη. Μη φοβάστε τη διαφάνεια και τη λογοδοσία στη Βουλή των Ελλήνων. Η ενημέρωση είναι το άπαν. 
Η εφαρμογή τώρα του Πρωτοκόλλου συνδέεται και με την αμοιβαιότητα της συνεργασίας. Στην επιτροπή σας ρωτήσαμε πόσοι Σέρβοι εκπαιδεύονται στην Ελλάδα, πόσοι Έλληνες στην Σερβία, ποιος είναι ο προγραμματισμός των ανταλλαγών και ποιο είναι το συνολικό κόστος. Ζητήσαμε κυρίως να αποτιμήσετε εσείς το εκπαιδευτικό και επιχειρησιακό όφελος για τις ελληνικές Ένοπλες Δυνάμεις. Δώσατε ένα μόνο συγκεκριμένο στοιχείο, τους τρεις Σέρβους Αξιωματικούς, οι οποίοι αποφοίτησαν από τα ελληνικά στρατιωτικά ιδρύματα το έτους 2017. Αυτό να δεχτώ ότι απαντά σε ένα μέρος του ερωτήματός μας. Όμως δεν συνοδεύτηκε ούτε αυτό από στοιχεία για τους Έλληνες εκπαιδευόμενους στη Σερβία ή τον προγραμματισμό των ανταλλαγών. Έλλειμμα, κύριε Υπουργέ! 
Το Πρωτόκολλο έχει επίσης αόριστη διάρκεια. Εμείς θεωρούμε απαραίτητο να υπάρχει περιοδική αξιολόγηση της εφαρμογής του και ενημέρωση της αρμόδιας κοινοβουλευτικής επιτροπής για το κόστος και τα αποτελέσματά του. 
Το ΠΑΣΟΚ υπερψηφίζει το Πρωτόκολλο, επειδή στηρίζει τη συνεργασία με τη Σερβία και την επένδυση στα στελέχη των Ενόπλων Δυνάμεων. Η εθνική σημασία τώρα αυτής της επιλογής υπερβαίνει τους χειρισμούς της Κυβέρνησης και το ξεκαθαρίζουμε. Η θετική μας ψήφος συνοδεύεται από την απαίτηση η συνεργασία να αποδίδει ουσιαστικό όφελος και η Κυβέρνηση να λογοδοτεί για την εφαρμογή της. 
Ευχαριστώ, κύριε Πρόεδρε. 

ΠΡΟΕΔΡΕΥΩΝ (Γεώργιος Γεωργαντάς): Εμείς ευχαριστούμε, κύριε συνάδελφε. 
Τοv λόγο έχει από τη Νέα Δημοκρατία η κ. Βούλτεψη. 
ΣΟΦΙΑ ΒΟΥΛΤΕΨΗ: Ευχαριστώ πολύ, κύριε Πρόεδρε.
Δεν θα επεκταθώ πολύ. Έχουμε αναλύσει όλες τις παραμέτρους αυτού του πρωτοκόλλου. Είναι πάρα πολύ σημαντική η Κύρωσή του, καθώς χωρίς κύρωση το πρωτόκολλο δεν υφίσταται και γι’ αυτό και δεν έχει λειτουργήσει. Φυσικά, είχε υπογραφεί στη Θεσσαλονίκη στις 13 Ιουλίου του 2017, αλλά είναι πάρα πολύ σημαντικό για τη σχέση της χώρας μας όχι μόνο με τη Σερβία -που είναι παραδοσιακή και έχει βαθιές ρίζες- αλλά και με την ευρύτερη περιοχή των Βαλκανίων, ειδικά σ’ αυτή την ταραγμένη περίοδο. 
Είναι ένα πρωτόκολλο επωφελές και για τη χώρα μας και για τα Βαλκάνια και για τη Σερβία. Άκουσα τις ενστάσεις. Προφανώς, όταν θα τεθεί σε εφαρμογή, θα λυθούν πολλά από τα προβλήματα που συνήθως δημιουργούνται όταν αλλοδαποί, φοιτητές, στρατιωτικοί έρχονται στην Ελλάδα, αλλά αυτό το έχουμε πετύχει με χώρες που θα μπορούσε να φανταστεί κανείς ότι είναι πολύ πιο δύσκολο, όπως για παράδειγμα με χώρες της Αφρικής.
 Άρα, πρόκειται και για ένα είδος στρατιωτικής διπλωματίας, η οποία ουσιαστικά βοηθάει να έρθουν σε επαφή Έλληνες και αλλοδαποί στρατιωτικοί και αυτό προάγει και τα ζητήματα της ειρήνης και τα ζητήματα της επαφής ανάμεσα στους λαούς σε ένα ακόμη επίπεδο.
Άρα, λοιπόν, θεωρώ ότι οι άλλες προβλέψεις είναι λογικές, όσον αφορά, δηλαδή, τα ζητήματα της διαβίωσής τους, της εκπαίδευσής τους, των σχολών με τις οποίες θα συνεργάζεται το ελληνικό Υπουργείο Άμυνας -καθορίζονται όλα πολύ λεπτομερώς στα άρθρα του πρωτοκόλλου- και θεωρώ ότι ο προσδιορισμός, η επικύρωση, η δυνατότητα να έχουμε αυτή τη συνεργασία με τη Σερβία είναι πάρα πολύ σημαντική.
Τώρα, όσον αφορά άλλα που ακούστηκαν μέσα στην Αίθουσα, όπως η επίσκεψη του Αμερικανού Υπουργού κ. Ρούμπιο, υπάρχουν εκείνοι οι οποίοι έχουν αμφιβολία, αλλά θεωρώ ότι η πλειοψηφία του Κοινοβουλίου, αλλά και του ελληνικού λαού, τάσσονται πάντα υπέρ αυτής της σημαντικής στρατηγικής σχέσης και με τις Ηνωμένες Πολιτείες και με τη Δύση γενικότερα. 
Άρα, λοιπόν, εδώ είναι ένας στρατηγικός διάλογος που διεξάγεται. Ο Υπουργός των Εξωτερικών, ο κ. Γεραπετρίτης, έθεσε τα θέματα -κυρίως, βέβαια, το εθνικό θέμα της Κύπρου- ο δε ομόλογός του, ο κ. Μάρκο Ρούμπιο, είπε ότι η Ελλάδα, λίκνο της δημοκρατίας, δεν πρέπει να απειλείται. Και άλλα θέματα, που συζητούνται, φυσικά, σε ένα διαφορετικό πλαίσιο, όπως είναι τα ενεργειακά, καθώς, ξέρετε, ότι αυτά δεν είναι μόνο αυτά τα οποία συζητούμε εδώ στην Ελλάδα, είναι ο κάθετος διάδρομος που ενδιαφέρει τις χώρες, όπως είναι η Βουλγαρία, η Ρουμανία, τα βόρεια σύνορά μας κλπ. 
Αυτό που κρατώ εγώ είναι ότι στη συζήτηση μεταξύ των Υπουργών Εξωτερικών τέθηκε και το Κυπριακό, αλλά και το γεγονός ότι ο Αμερικανός Υπουργός είπε ότι η Ελλάδα είναι μία χώρα που δεν πρέπει να απειλείται. Όλα τα υπόλοιπα, φυσικά, τα γνωρίζουμε, τα διεκδικούμε και προσπαθούμε να είμαστε στη σωστή πλευρά της ιστορίας πάντα. 
Κύριε Πρόεδρε, προτείνω και εγώ φυσικά την υπερψήφιση του πρωτοκόλλου της Συμφωνίας ανάμεσα στην Ελλάδα και τη Σερβία, για να αρχίσει επιτέλους να λειτουργεί. Το Σώμα γνωρίζει ότι είναι πάρα πολλές τέτοιες συμφωνίες που δεν έχουν επικυρωθεί από το Κοινοβούλιο και από τη στιγμή που δεν επικυρώνονται δεν μπορούν και να εφαρμοστούν, γιατί προϋποθέτουν δαπάνες του κράτους. Άρα, είναι πάρα πολύ σημαντικό να προχωρήσουμε και να ολοκληρώσουμε όλες αυτές τις εκκρεμότητες, όπως άλλωστε και το Υπουργείο Άμυνας και ο παριστάμενος Υπουργός μας έχει διαβεβαιώσει.
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ πολύ, κυρία συνάδελφε.
Τον λόγο έχει ζητήσει η Κοινοβουλευτική Εκπρόσωπος της Πλεύσης Ελευθερίας, η κ. Κεφαλά. 
Ορίστε, κυρία συνάδελφε, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Μάλλον υπάρχουν ήρεμα νερά και στο Ελληνικό Κοινοβούλιο, γιατί παρά τη σημαντικότητα της συζήτησης, βλέπω ότι δεν έχετε πάρει τον λόγο ακόμα, παρά τα πολύ σημαντικά που συμβαίνουν. 
ΔΗΜΗΤΡΙΟΣ ΚΑΙΡΙΔΗΣ: Τον έχω ζητήσει, αλλά περιμένω να σας ακούσω.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ναι, ναι! Ευχαριστώ κύριε Καιρίδη, να είστε καλά.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):… (Δεν ακούστηκε)
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δεν ξέρω. Εγώ είμαι Παριανή, δεν ξέρω από Λάκωνες.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Μπορείτε να μάθετε!
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δεν ξέρω εάν θέλω, κύριε Υπουργέ. 
Ας ξεκινήσω, λοιπόν, από τη Σύμβαση την τελευταία με τη Σερβία. Φυσικά, δεν αμφισβητούμε τις ιστορικές σχέσεις με τη Σερβία ούτε την αξία της εκπαιδευτικής ανταλλαγής, καλό είναι να συμβαίνουν αυτά ανάμεσα στα έθνη. Το ζήτημα είναι ένα, που θα το επαναλαμβάνουμε πάντα, ότι αυτό το κείμενο έρχεται στη Βουλή καθυστερημένα, εννέα χρόνια μετά. Δεν το θεωρούμε καθόλου τυπικό αυτό. Θα το λέμε και θα το ξαναλέμε, γιατί είναι θέμα Συνταγματικότητας, θέμα Δημοκρατίας. 
Υπογράφηκε, λοιπόν, το 2017 και έρχεται προς κύρωση το 2026. Όπως λέει και το τραγούδι, «Αλλάξαμε θέση, μου αρέσει, μου αρέσει», μεταξύ ΣΥΡΙΖΑ και Νέας Δημοκρατίας, όπου στην αρχή είναι εισηγητές, μετά γίνονται αντιπολιτευόμενοι και τούμπαλιν. Είναι λίγο μπερδευτικό αυτό για τον ελληνικό λαό και για εμάς. Βέβαια, εμείς καταλαβαίνουμε πώς λειτουργούν τα πράγματα μέσα στο Κοινοβούλιο. 
Έχουμε, λοιπόν, απουσία επικαιροποιημένης αξιολόγησης. Το περιφερειακό περιβάλλον του 2026, όμως, δεν είναι αυτό του 2017. Αντί για συγκεκριμένη στρατηγική αποτίμηση των σημερινών αναγκών των Ενόπλων Δυνάμεων, μας ζητάτε να αρκεστούμε σε κάποιες γενικόλογες διαβεβαιώσεις. Ασαφές το αντικείμενο και αόριστο το κόστος για άλλη μια φορά. Το κείμενο δεν ορίζει αριθμό εκπαιδευομένων ή προγράμματα. Αυτά μετατίθενται σε μια μελλοντική αλληλογραφία και εγκρίνουμε οικονομικές υποχρεώσεις, χωρίς να γνωρίζουμε, λοιπόν, το συνολικό αποτύπωμα, όταν η ίδια η Κυβέρνηση παραδέχεται ότι από το 2017 έχουν αποφοιτήσει μόλις τρεις Σέρβοι αξιωματικοί.
Κοινό μοτίβο, λοιπόν, θα έλεγα εγώ και στις τρεις Συμβάσεις, αλλά θα ήθελα να σταθώ λιγάκι στην λεγόμενη Στρατηγική Συμμαχία Ελλάδας και Ισραήλ, την οποία ακούμε και σήμερα να επαναλαμβάνεται και από την κ. Βούλτεψη, γιατί εμείς πιστεύουμε ότι δεν υπάρχει καμία στρατηγική σχέση. Είμαστε ένα υποτακτικό κράτος στην πολιτική μας. Αυτό ακριβώς λαμβάνουμε από όλες τις συζητήσεις που ακούμε είτε με τον Πρωθυπουργό που αγκαλιάζει τον Νετιανιάχου, είτε με την επίσκεψη του Ρούμπιο, ακριβώς την ίδια δόνηση λαμβάνουμε, της υποτακτικότητας. 
Και για να το εξηγήσω -όπως αντιλαμβάνομαι, τουλάχιστον- παρουσιάζεται συχνά αυτή η στρατηγική σημασία ως ένας αδιάρρηκτος άξονας ασφάλειας, σταθερότητας και οικονομικής ευημερίας στην Ανατολική Μεσόγειο.


Ωστόσο, μια ψύχραιμη και ρεαλιστική ανάλυση της γεωπολιτικής πραγματικότητας αποκαλύπτει πάρα πολύ σημαντικές αμφισβητήσεις, εγγενείς περιορισμούς -τα πράγματα, δηλαδή, είναι έτσι, όσο και να θέλαμε να τα δούμε διαφορετικά- και ψευδαισθήσεις γύρω από το βάθος αυτής της σχέσης. 
Πρώτον, το Ισραήλ δεν λειτουργεί με βάση συναισθηματικές ή αδελφικές συμμαχίες, αλλά με βάση το σκληρό εθνικό του συμφέρον.  Η σχέση με την Ελλάδα είναι συνεργασία ευκαιρίας -ξεκάθαρα- και όχι αμυντική συμφωνία, όπως για παράδειγμα έχουμε με τις συμφωνίες τύπου ΝΑΤΟ, όπου υπάρχει μια υποχρεωτικότητα στην άμυνα. Δεν υπάρχει μια δέσμευση ότι το Ισραήλ, για παράδειγμα, θα παρέμβει στρατιωτικά υπέρ της Ελλάδας, σε περίπτωση  ελληνοτουρκικής σύγκρουσης. Δεν υπάρχει καμία τέτοια διαβεβαίωση. 
Η Τουρκία παραμένει για το Ισραήλ ένας περιφερειακός δρώντας τεράστιας σημασίας τον οποίο δεν θέλει να χάσει οριστικά. Αυτό το ξέρουμε όλοι. Παρά τις κατά καιρούς οξύτατες λεκτικές αντιπαραθέσεις που έχουν, Τελ Αβίβ και Άγκυρα διατηρούν άρρηκτους δεσμούς που έχουν να κάνουν με την οικονομική και την εμπορική τους συνδιαλλαγή που φυσικά δεν θέλουν να χάσουν. 
Να αναφερθώ και στον περίφημο EastMed και στις ενεργειακές ψευδαισθήσεις που μας δίνει το αφήγημα αυτό, που παρουσιάστηκε ως το κορυφαίο έργο της συνεργασίας και έχει καταρρεύσει, διότι έχει δυσθεώρητο οικονομικό κόστος, έχει ασύλληπτες τεχνικές δυσκολίες οι οποίες δεν λύνονται, έχει έλλειψη στήριξης από τις Ηνωμένες Πολιτείες της Αμερικής και υπάρχει και αυτή η στροφή της Ευρωπαϊκής Ένωσης προς την πράσινη μετάβαση, που φυσικά δεν μπορούμε να την αγνοήσουμε. 
Το Ισραήλ, λοιπόν, αναζητά πάντα τις πιο οικονομικές διόδους για το φυσικό του αέριο, όπως είναι η γνωστή υγροποίηση στην Αίγυπτο ή ακόμα και η μελλοντική διοχέτευση μέσω Τουρκίας, αν το επιτρέψουν οι συνθήκες. 
Υπάρχει, λοιπόν, ασυμμετρία οφελών σε αυτήν τη σχέση. Μην παραμυθιάζετε τον ελληνικό λαό ότι κάτι τέτοιο είναι στα σκαριά, είναι κάτι που πρόκειται να συμβεί. Δεν υπάρχει καμία συνεργασία που το Ισραήλ μπορεί να σεβαστεί αυτήν τη στιγμή και η αλαζονεία που φέρνετε μέσα στο Κοινοβούλιο δείχνει, απλά, έναν πανικό.
Επίσης, βλέπουμε και από την Ένορκη Διοικητική Εξέταση όπου ο κ. Γεωργιάδης έβαλε σύσσωμο το Προεδρείο του Ενιαίου Συλλόγου Εργαζομένων, τον τρόπο που αντιμετωπίζετε οποιονδήποτε σας αντιμιλά. Αυτό συμβαίνει και στη συγκεκριμένη περίπτωση, ενώ η Ευρωβουλευτής σας μιλάει για «εκβιαζόμενους εργοδότες».  Κάπου πρέπει να μαζευτεί όλο αυτό και να πούμε και την αλήθεια. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα έξι μαθήτριες και μαθητές και τρεις συνοδοί εκπαιδευτικοί από το 16ο Πειραματικό Δημοτικό Σχολείο Λαμίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Πλην του κ. Καιρίδη, που βλέπω ότι θέλει τον λόγο, υπάρχει άλλος Κοινοβουλευτικός Εκπρόσωπος που θέλει τον λόγο; Βλέπω ότι υπάρχει και ο κ. Παπαηλιού. 
Οπότε θα μιλήσετε τελευταίος, κύριε Καιρίδη. 
Τον λόγο έχει, από τον ΣΥΡΙΖΑ-Προοδευτική Συμμαχία, ο κ. Γεώργιος Παπαηλιού.
ΓΕΩΡΓΙΟΣ ΠΑΠΑΗΛΙΟΥ: Ευχαριστώ, κύριε Πρόεδρε. 
Κυρίες και κύριοι συνάδελφοι, οι συζητούμενες κυρώσεις σήμερα, συμπίπτουν με την έλευση και την επίσκεψη του Αμερικανού Υπουργού Εξωτερικών, του Μάρκο Ρούμπιο, στη χώρα μας. 
Δυστυχώς, δεν υπάρχει ενημέρωση από πλευράς Κυβέρνησης, των πολιτικών κομμάτων για το τι πρόκειται να συζητηθεί στις σημερνές συναντήσεις που θα γίνουν με τον Υπουργό Εξωτερικών και με τον Πρωθυπουργό. 
Δεν υπάρχει ενημέρωση και συνεπώς -και αυτό είναι γνωστό- στην εξωτερική μας πολιτική δεν υπάρχει εθνική στρατηγική, η οποία θα έπρεπε να διαμορφωθεί στο πλαίσιο, όχι μόνον ενημέρωσης, αλλά και συνεννόησης με τα πολιτικά κόμματα, όπως επίσης και με την Κυπριακή Δημοκρατία.
Επομένως, εμείς δεν θα λέγαμε «όχι» σε επισκέψεις ξένων αξιωματούχων, όπως του Υπουργού Εξωτερικών των Ηνωμένων Πολιτειών. Όμως χρειάζεται -επαναλαμβάνω- να υπάρχει  στοιχειώδης ενημέρωση. Διότι αυτά που ακούμε, αυτά που βλέπουμε να γράφονται στον Τύπο ή να ακούγονται από την τηλεόραση είναι εξόχως ανησυχητικά. 
Είναι γνωστό ότι η χώρα μας απειλείται από τη σύμμαχο στο ΝΑΤΟ -τρομάρα της- Τουρκία, που αμφισβητεί και έμπρακτα αλλά και λεκτικά την εθνική κυριαρχία και τα εθνικά κυριαρχικά μας δικαιώματα. Επίσης, θα πρέπει να ληφθεί υπόψη ότι συνεχίζεται η κατοχή της Κύπρου, χώρας-μέλους της Ευρωπαϊκής Ένωσης και αυτό -θα έλεγα- ότι δεν αναφέρεται πουθενά. 
Οι γενικόλογες αναφορές του Υπουργού Εξωτερικών των Ηνωμένων Πολιτειών είναι λόγια του αέρα. Από εκεί και πέρα, οι πράξεις, οι κινήσεις που γίνονται και από πλευράς της αμερικανικής διοίκησης, επαναλαμβάνω, είναι και αυτές εξαιρετικά ανησυχητικές. Η επίσκεψη λοιπόν, του Αμερικανού Υπουργού Εξωτερικών πραγματοποιείται σε μια διεθνή συγκυρία που σημαδεύεται από τη συνεχιζόμενη αμερικανοϊσραηλινή επέμβαση-πόλεμο κατά του Ιράν, τις παρεμβάσεις των Ηνωμένων Πολιτειών παντού στον κόσμο και βέβαια, στα εσωτερικά χώρων της Λατινικής Αμερικής, την πολιτική οικονομικού στραγγαλισμού και απειλών των Ηνωμένων Πολιτειών κατά της Κούβας.  
Η Ελλάδα, δυστυχώς, επειδή εμφανίζεται ως πρόθυμος σύμμαχος, ως προβλέψιμος και δεδομένος σύμμαχος των Ηνωμένων Πολιτειών, έχει επιλέξει τη μεγαλύτερη εξάρτηση από τους αμερικανικούς σχεδιασμούς αντί να ασκεί πολυδιάσταση ενεργητική εξωτερική πολιτική, όπως ασκείτο -στο μέτρο του δυνατού, αν θέλετε- επί διακυβέρνησης ΣΥΡΙΖΑ. Όμως, θα έλεγα ότι σε κάποιο βαθμό ασκείτο και από τις προηγούμενες κυβερνήσεις μετά τη Μεταπολίτευση, επομένως και από την κυβέρνηση τότε της Νέας Δημοκρατίας, αλλά άλλη Νέα Δημοκρατία τότε και άλλη Νέα Δημοκρατία σήμερα. Αυτό φαίνεται. 
Επομένως, θα έλεγα ότι εμείς ως ΣΥΡΙΖΑ-Προοδευτική Συμμαχία θέτουμε αυτά τα ζητήματα. Επιμένουμε ότι πρέπει να επανέλθουμε στην πολυδιάστατη ενεργητική πολιτική της χώρας, η οποία θα μας επιτρέψει να ασκήσουμε πολιτικές και να παίξουμε έναν ρόλο ειρήνης και κυρίως, συνεννόησης μεταξύ εμπλεκομένων σε πολέμους ανά τον κόσμο, αφού, μάλιστα μετέχουμε ως μη μόνιμο μέλος στο Συμβούλιο Ασφαλείας του ΟΗΕ και τώρα η Ελλάδα βρίσκεται και στην Προεδρία.  
Αυτά, λοιπόν, μπορούν να γίνουν μόνο στο πλαίσιο μιας πολυδιάστατης ενεργούς εξωτερικής πολιτικής και κυρίως, όπως είπα και προηγουμένως, με τη διαμόρφωση μιας εθνικής στρατηγικής, η οποία να αναδεικνύει τα εθνικά μας συμφέροντα και να μην συρόμεθα πίσω από επιλογές άλλων, χωρίς να μας ακούει κανείς, όπως γίνεται σήμερα. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Καιρίδης. 
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, κυρίες και κύριοι συνάδελφοι, ήλπιζα ότι η επίσκεψη του Αμερικανού Υπουργού Εξωτερικών θα είναι μια αφορμή για μια ουσιαστική και σε βάθος συζήτηση για την εξωτερική μας πολιτική. Αντ’ αυτού, αυτό που είδαμε είναι, από μέρους της Αντιπολίτευσης, κυρίως στα αριστερά, ένα πραγματικά αντιαμερικανικό παραλήρημα, αναντίστοιχο με την εποχή μας και με τις ανάγκες της. 
Νομίζω, όσο καταδικαστέα είναι η οποιαδήποτε δουλικότητα και υποτακτικότητα, άλλο τόσο -επιτέλους το 2026, να το πούμε- καταδικαστέος πρέπει να είναι και αυτός ο ωμός, απλοϊκός και απλουστευτικός αντιαμερικανισμός, που κυριάρχησε για πολλά χρόνια στον δημόσιο διάλογο της πατρίδας μας στο παρελθόν. Το πληρώσαμε ακριβά, χάσαμε ευκαιρίες. Χάρηκαν με αυτόν οι εχθροί μας και κυρίως οι Τούρκοι και σε τίποτα δεν εξυπηρετεί το εθνικό συμφέρον. 
Βλέπω με μεγάλη ανησυχία την επιστροφή. Δεν μιλάω φυσικά για το Κομμουνιστικό Κόμμα Ελλάδας, το οποίο, εν πάση περιπτώσει, έχει μια συνέπεια, εδώ και δεκαετίες λέει τα ίδια πράγματα, οι εποχές αλλάζουν, ο κόσμος αλλάζει, οι αυτοκρατορίες καταρρέουν, αλλά για αυτό το πράγμα είναι απλό. Αρχίζει και τελειώνει με τον αμερικανικό ιμπεριαλισμό. 
Είδαμε και τον σοβιετικό ιμπεριαλισμό πόσο πολύ βοήθησε την κυπριακή υπόθεση το 1974. Έσπευσε πραγματικά η Σοβιετική Ένωση να βοηθήσει τη δοκιμαζόμενη Κύπρο και μαζί και το υπόλοιπο Ανατολικό μπλοκ και βέβαια και οι αδέσμευτοι και όλοι, όπως ξέρουμε.
 Λοιπόν, δεν θα μιλήσω για το ΚΚΕ, αλλά θα μιλήσω για την υποκρισία κάποιων που ενώ κυβέρνησαν τελείως διαφορετικά έρχονται σήμερα εδώ να ξιφουλκήσουν εναντίον των Ηνωμένων Πολιτειών και να ψαρέψουν πραγματικά στα θολά νερά αυτού του ωμού και απλοϊκού αντιαμερικανισμού. 
Δεν ήμουν εγώ. Ο Αλέξης Τσίπρας, ο δικός σας πρωθυπουργός, ήταν που το 2017 στην επίσκεψή του στον Λευκό Οίκο έλεγε για τον Ντόναλτ Ντραμπ, τον σημερινό Πρόεδρο, τον οποίο επικρίνετε ότι μπορεί να είναι διαβολικός, αλλά είναι για καλό, είναι για καλό διαβολικός. Και δεν είμαι εγώ αυτός που αποκαλούσε τον Νετανιάχου φίλο, όπως στην επίσκεψή του ο Αλέξης Τσίπρας στην Ιερουσαλήμ το 2016 και όλα τα υπόλοιπα. Είναι πολύ νωπές αυτές οι μνήμες, για να έρχεστε σήμερα εδώ, η κ. Δούρου και όλοι οι υπόλοιποι, να κουνάτε το δάχτυλο. 
Νομίζω ότι τα πράγματα πρέπει να μπουν στη σωστή τους βάση και να πούμε το εξής απλό και σημαντικό. Η σχέση μας με τις Ηνωμένες Πολιτείες είναι στρατηγική, δεν είναι συναλλακτική. Βασίζεται τόσο σε μια κοινότητα συμφερόντων, όσο και σε μια κοινότητα αξιών και για αυτό έχει διάρκεια και βάθος. Είμαστε δύο χώρες, που στη σύγχρονη, στη νεότερη μορφή τους γεννήθηκαν μέσα από δύο φιλελεύθερες επαναστάσεις. 
Η Ελληνική Φιλελεύθερη Μεγάλη Επανάσταση του 1821 εμπνεύστηκε από την αμερικανική που προηγήθηκε, όπως και η αμερικανική εμπνεύστηκε από τα ιδεώδη του κλασικού πολιτισμού, εδώ, στη γενέτειρα της Δημοκρατίας και του δυτικού πολιτισμού που είναι η Αθήνα. Και αυτό έρχεται να υπογραμμίσει ο Μάρκο Ρούμπιο με την ομιλία του σε λίγες ώρες στην Πνύκα με φόντο την Ακρόπολη. 
Έκτοτε οι δύο χώρες βρέθηκαν από την ίδια και -επιτρέψτε μου να πω- τη σωστή πλευρά της ιστορίας. Πολέμησαν μαζί και στον Α΄ και στον Β΄ Παγκόσμιο Πόλεμο και στην Κορέα και στον Ψυχρό Πόλεμο και κοιτούν τα ζητήματα με μια συναντίληψη. 
Αυτό δεν σημαίνει ότι τα βρίσκουμε όλα σωστά ή δεν επικρίνουμε την Αμερική για τα μεγάλα σφάλματα που έχει διαπράξει στο παρελθόν, ούτε δίνουμε συγχωροχάρτι. Αλλά άλλο αυτό και άλλο η ανάγκη αυτής της ελληνοαμερικανικής σχέσης για το δικό μας συμφέρον. 
Άλλωστε -για να μην κοροϊδεύουμε τον κόσμο- η Αμερική είναι σύμμαχος και είναι σύμμαχος από το 1952 με βούλα και υπογραφή τότε του Κέντρου -όχι της Δεξιάς- και παρέμεινε σύμμαχος έκτοτε και δεν αμφισβητήθηκε αυτή η συμμαχία ούτε από τον Ανδρέα Παπανδρέου με όλες τις αντιαμερικανικές κορώνες, ούτε από τον Αλέξη Τσίπρα. Οι μόνοι που τόλμησαν να την αμφισβητήσουν ήταν η Δεξιά του Κωνσταντίνου Καραμανλή, την περίοδο 1974-1980, που έβγαλε τη χώρα από το στρατιωτικό σκέλος. Αλλά σίγουρα δεν ήταν η Αριστερά ή εν πάση περιπτώσει η κυβερνώσα Αριστερά, για να μην κοροϊδεύουμε τον κόσμο.
Άρα καλοδεχόμαστε και καλοδεχούμενος είναι ο Υπουργός Εξωτερικών και Σύμβουλος Εθνικής Ασφάλειας της συμμάχου Αμερικής. Ο κόσμος είναι πάρα πολύ δύσκολος και επικίνδυνος για να αντέχει τέτοιου τύπου απλουστεύσεις και κατηγορητήρια. 
Η ελληνική εξωτερική πολιτική βασίζεται σε ένα βασικό αξίωμα: Δεν θέλουμε, στον βαθμό που μπορούμε, να αντιμετωπίζουμε τον τουρκικό αναθεωρητισμό μόνοι μας. Δεν θέλουμε την Ελλάδα απομονωμένη, καθαρή και τίμια, κλεισμένη στον μικρόκοσμό της, τη θέλουμε με ισχυρές συμμαχίες. Αυτή είναι η αγωνία όλων των ελληνικών ηγεσιών και σίγουρα του Κωνσταντίνου Καραμανλή. 
Λοιπόν, αυτό σημαίνει μια Ελλάδα στο κέντρο της Ευρώπης και της διαδικασίας ευρωπαϊκής ενοποίησης και τώρα της διαδικασίας ευρωπαϊκής γεωστρατηγικής χειραφέτησης, η οποία όμως στον βαθμό που αργεί -και αργεί και υπάρχουνε διάφορα ζητήματα- πρέπει να συμπληρώνεται με συμμαχίες εδώ στην περιοχή. 
Μια τέτοια κρίσιμη συμμαχία, την οποία δεν την ξεκινήσαμε εμείς -θέλω να είμαι ειλικρινής και δίκαιος, την ξεκίνησε ο Γιώργος Παπανδρέου το 2010- είναι με το Ισραήλ. Και τη συνέχισε και ο Αλέξης Τσίπρας με τον ίδιο πρωθυπουργό, τον Νετανιάχου. Διότι στην Ελλάδα μπορεί να αλλάζουν οι πρωθυπουργοί, αλλά στο Ισραήλ έχουμε από τότε τον ίδιο λίγο-πολύ, Μπέντζαμιν Νετανιάχου. 
Και το κάναμε αυτό και το κάνανε και οι προηγούμενοι αυτό, για την εξυπηρέτηση του ελληνικού συμφέροντος και μόνο, και βεβαίως της μεγάλης χώρας, που έχει παίξει πρωτεύοντα ρόλο στην Ανατολική Μεσόγειο και στην ευρύτερη περιοχή των Ηνωμένων Πολιτειών. 
Τώρα, ο Μαρκ Ρούμπιο έχει τη δική του ιστορία. Βοήθησε στην έκπτωση της Τουρκίας από τα F35. Δεν έχω χρόνο, αλλά νομίζω έστω και έτσι ήταν σημαντικό αυτά να ακουστούν. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Ολοκληρώνουμε με την ομιλία του Υφυπουργού Εθνικής Άμυνας κ. Δαβάκη. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε. 
Κυρίες και κύριοι συνάδελφοι, πριν πω λίγα πράγματα για τη συζητούμενη συμφωνία, ήθελα να αναφερθώ σε κάτι που νομίζω ότι άκουσα, όσον αφορά την απόδοσή του από τον εισηγητή του Κομμουνιστικού Κόμματος, τον κ. Δελή, σχετικά με τις στρατιωτικές σχολές που λειτουργούν ως δίαυλοι παραγωγής νατοϊκών σχεδίων. Κάπως έτσι το αναφέρατε για τις ελληνικές Στρατιωτικές Σχολές. 
Θέλω να πω και θέλω αυτό να το καταστήσω σαφές, σεβόμενος την άποψή σας εννοείται, ότι στις στρατιωτικές σχολές, και των αξιωματικών μας και των υπαξιωματικών, φοιτούν παιδιά λαϊκών οικογενειών, και της ελληνικής περιφέρειας και των αστικών κέντρων. Δεν είναι οι Έλληνες αξιωματικοί και υπαξιωματικοί μέρος της πλουτοκρατίας ή της λυκοσυμμαχίας του ΝΑΤΟ, όπως λέτε. 
Είναι παιδιά λαϊκών οικογενειών, άνθρωποι που αγαπούν τις Ένοπλες Δυνάμεις, βιοπορίζονται από τις Ένοπλες Δυνάμεις, και εμείς ως πολιτική και φυσική ηγεσία, αγαπητέ συνάδελφε, προσπαθούμε τη ζωή τους να την κάνουμε καλύτερη, προβλέψιμη την καριέρα τους και την καθημερινότητά τους πιο ποιοτική. Αυτό είναι. Σε αυτές τις σχολές σπουδάζουν, ενεργούν, εκπαιδεύονται για να φανούν χρήσιμοι και στην πατρίδα, οψέποτε αυτό χρειαστεί. 
Επίσης θέλω να αναφέρω κάτι το οποίο και αυτό με στεναχώρησε. Απεκλήθη η συμφωνία αυτή ένα «στρατιωτικό Erasmus». Δεν καταλαβαίνω γιατί αυτό θεωρείται κακό και συνεπώς οδηγεί σε μια αρνητική ψήφο. 
Η παροχή στρατιωτικής εκπαίδευσης σε τρίτες χώρες είναι μια σημαντική διάσταση της αμυντικής μας διπλωματίας και κυρώνουμε σήμερα μια τέτοια συμφωνία, που δημιουργεί μια σχέση ακόμη με τη Σερβία.
Πρόσφατα ήμουν στην τελετή παρασημοφόρησης του πρέσβη της Βοσνίας – Ερζεγοβίνης, του στρατηγού Βούκοβιτς Ντράγκαν, ως διακεκριμένου αλλοδαπού απόφοιτου της Σχολής Εθνικής Άμυνας. Εκεί για ακόμα μια φορά κατάλαβα τη σχέση που έχουμε με αυτού του είδους τη λεγόμενη στρατιωτική διπλωματία. Είναι κάτι πάρα πολύ σημαντικό, σφυρηλατεί σχέσεις, οι οποίες ανά πάσα στιγμή μπορούν να φανούν χρήσιμες, αλλά και πέραν αυτού δημιουργεί και μία σημαντική εξωστρέφεια των ελληνικών Ενόπλων Δυνάμεων. 
Από κάποια πράγματα που ακούω και από συναδέλφους και στις Επιτροπές και στην Ολομέλεια δεν μπορώ να αντιληφθώ πώς θεώνται, ας το πω έτσι, οι συνάδελφοι αυτοί τις ελληνικές Ένοπλες Δυνάμεις του σήμερα. Με την ύπαρξη συγκεκριμένης απειλής, ενεργού απειλής, με καταστάσεις που επιβάλλουν ανά πάσα στιγμή να είμαστε σε εγρήγορση, θα έχουμε έναν περίκλειστο στρατό, μία δομή η οποία δεν θα έχει συμμαχίες, δε θα έχει διπλωματικές σχέσεις, δε θα έχει αμυντικές σχέσεις, δε θα έχει την ώσμωση και τη σχέση με την περιρρέουσα ευρωπαϊκή, αλλά και συμμαχική ατμόσφαιρα; Εγώ πιστεύω σε αυτές τις συμφωνίες και στη χρησιμότητά τους, οπότε, ακόμα και τώρα, ζητώ τη θετική ψήφο των συναδέλφων. 
Πριν κλείσω, θέλω να διευκρινίσω κάτι που ανέφερε ο κ. Βιλιάρδος σχετικά με το άρθρο 10: Έχει συμπεριληφθεί στην εκτίμηση του κόστους για τη συμφωνία. Επίσης, ο συνάδελφος εισηγητής του ΠΑΣΟΚ μας παρότρυνε να μην φοβόμαστε τη διαφάνεια και την ενημέρωση της Βουλής, και ο κ. Μάντζος που είναι συνεχώς εδώ αλλά και όλοι οι συνάδελφοι και εσείς, κύριε Μουλκιώτη. Πρέπει να καταλάβετε. Βλέπετε ότι είμαστε συνεχώς εδώ. Είμαι περισσότερο στη Βουλή το τελευταίο διάστημα παρά στο γραφείο μου. Είναι μεγάλη η υποχρέωση αυτή που έχουμε απέναντι στη Βουλή. Όπως ξέρετε η Κυβέρνηση είναι φιλοξενούμενη στη Βουλή.
ΓΕΩΡΓΙΟΣ ΜΟΥΛΚΙΩΤΗΣ: Να απαντάτε στα ερωτήματα όμως.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Απαντώ στα ερωτήματα όσο μπορώ περισσότερο και με βάση τον χρόνο. Δεν υπεκφεύγω.
Ρωτήσατε σχετικά με τον αριθμό των σπουδαστών. Όπως είπα και χθες, τρεις Σέρβοι στρατιωτικοί έχουν σπουδάσει στις σχολές που προβλέπει αυτή η συμφωνία, χωρίς μάλιστα να χρειαστεί να τους κάνουμε εκμάθηση ελληνικών, γιατί ήξεραν ελληνικά. Από την πλευρά της Σερβίας μάς είχαν αποστείλει πρόσκληση -το λέω για την ιστορία- τρεις φορές μεταξύ των ετών 2015-2018 για τη συμμετοχή στο General Stuff Course που προσφέρουν, χωρίς όμως να έχουμε ανταποκριθεί και έκτοτε δεν μας έστειλαν πρόσκληση. Θα επανέλθουμε, ούτως ώστε να καλούμεθα και να έχουμε τη σχέση την οποία όλοι οραματιζόμαστε και πιστεύω ότι οραματίζονται και θέλουν και όλες οι πλευρές. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ.
Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Σερβίας για τη συνεργασία στον τομέα της στρατιωτικής εκπαίδευσης» και η ψήφισή τους θα γίνει χωριστά.
Η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.
Παρακαλώ να ανοίξει το σύστημα της ηλεκτρονικής ψηφοφορίας. 
(ΗΛΕΚΤΡΟΝΙΚΗ ΨΗΦΟΦΟΡΙΑ)



ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)



(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Γεωργαντάς): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:







ΠΡΟΕΔΡΕΥΩΝ (Γεώργιος Γεωργαντάς): Συνεπώς, μετά την ολοκλήρωση της ηλεκτρονικής ψηφοφορίας με το ηλεκτρονικό σύστημα το σχέδιο νόμου του Υπουργείου Εθνικής Άμυνας «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Σερβίας για τη συνεργασία στον τομέα της στρατιωτικής εκπαίδευσης» έγινε δεκτό κατά πλειοψηφία σε μόνη συζήτηση, επί της αρχής, επί των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Με τη συναίνεση του Σώματος και ώρα 14.16΄ λύεται η συνεδρίαση για αύριο, ημέρα Πέμπτη 8 Οκτωβρίου 2026 και ώρα 10.00΄ με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής «Ενίσχυση λειτουργίας Οργανισμών Λιμένων και λοιπές διατάξεις», σύμφωνα με τη συμπληρωματική ημερήσια διάταξη που θα διανεμηθεί. 

